
ŠTOVANJE SVETACA 


Crkvena godina je ponavljanje i obnavljanje 
najznamenitijih zgoda iz djela našega spasenja kroz 
godinu dana. Po svojoj Crkvi Krist neprestano živi 
i djeluje u svijetu. Crkva kao njegovo tajinstveno 
tijelo svake godine ponovno proživljava pojedine 
zgode, koje je Krist nekada živeći na zemlji radi na¬ 
šega spasenja izvršio. Tako je središte cijele Crkve¬ 
ne godine Isus Krist. 

No pored obnavljanja pojedinih zgoda iz djela 
našega spasenja, izvršenih po Isusu Kristu, slavi sve¬ 
ta Crkva tijekom crkvene godine još i spomen-dane 
onih svetih muževa i žena, koji su nekada živjeli kao 
njezini članovi na zemlji, a sada uživaju vječno bla¬ 
ženstvo na nebesima. Ne slavi ona sve blažene u nebu, 
jer njih ima na mirijade i mirijade, nego slavi samo one 
izabrane, koje je Bog po svojem promislu proslavio 
čudesima i koje je Crkva proglasila svetima. Cijelo 
to poštovanje svetaca osniva se na članku katoličke 
vjere 0 općinstvu svetih. 

Općinstvo svetih 

Trostruka Crkva. Krist je ovdje na zemlji osnovao 
kraljevstvo Božje, kraljevstvo nebesko, komu je dao 
ime Crkva. To je društvo vjernika pod zakonitim, 
po Kristu postavljenim, poglavarima. Zadaća i svr¬ 
ha toga društva je, da nastavlja djelo Kristovo do 
konca svijeta i da cijelom ljudskom društvu kao i sva¬ 
komu pojedincu primjenjuje bogate plodove njego¬ 
vih zasluga, koje je stekao za naše spasenje. Crkva to 
čini propovijedajući ponajprije Kristovo evanđelje 
svakomu stvorenju, dajući ljudima spasonosne zapo¬ 
vijedi i dijeleći im sredstva milosti, svete sakramente. 
No kao što je Krist u svom radu i djelovanju imao 
neprijatelja, koji su ga razapeli na križ, tako i ka- 

tolička Crkva već kroz dvije tisuće godina vodi ne¬ 
prestanu borbu protiv svih onih, koji mrze Krista 
i nju. Cijela je povijest crkvena niz neprestanih bor¬ 
ba i okršaja s njezinim neprijateljima. Stoga katoli¬ 
čkoj Crkvi s punim pravom pripada naslov ,,v o j u- 
juća Crkva”. No i s drugoga gledišta je Crkva 
u neprestanoj borbi. Kraljevstvo nebesko silu trpi 
i prema riječima Kristovima osvajaju ga samo si- 
ledžije. To znači, da svaki vjernik, član Crkve, mora 
voditi neprestanu borbu protiv svih onih zapreka, 
koje mu priječe, da postigne svoj končani cilj, vje¬ 
čno spasenje. Pojedini vjernik mora pod vodstvom 
i uputama Crkve svladati ponajprije grješne sklo¬ 
nosti svoga tijela, a onda napasti đavla i zlih ljudi. 
Tako je i svaki pojedinac u borbi, koja traje od koljev- 
ke do groba. Eto u tom dvostrukom smislu katolička 
je Crkva — vojujuća Crkva. 

Jedan dio — a po milosrđu Božjemu, držimo, 
veći dio — vjernika prelazi nakon smrti u kraljev¬ 
stvo nebesko. Tamo dolaze svi oni, koji su umrli u 
stanju milosti posvetne, t. j. bez smrtnoga grijeha na 
duši. Onomu, koji je dobro vojevao, pripada i pobje¬ 
dnička nagrada. Svaki pobjednik mora biti nagrađen 
priznanjem i slavom. Takvi pobjednici su duše pra¬ 
vednika u nebu, koje uživaju vječnu slavu nakon 
pretrpljenih zemaljskih borba i napora gledajući Boga 
licem u lice. Oni među sobom zajedno s Kristom u 
nebesima sačinjavaju opet jednu zajednicu, novu 
Crkvu, koju nazivamo „pobjedonosna C r- 
k v a”. 

No sve duše ipak ne prelaze izravno iz vojujuće 
Crkve u pobjedonosnu. Mnoge od njih moraju proći 
kroz muke čistilišta. Premda su otišle sa svijeta u 
stanju milosti posvetne, ipak ima na njima ili lakih 
grijeha ili moraju zadovoljiti pravdi Božjoj za smrtne 
i lake grijehe, koje su počinile. Ti su im grijesi doduše 
oprošteni, ali jer nijesu za njih podnijeli vremenitih 
kazni na ovom svijetu, moraju podnijeti na drugomu. 
I te duše sačinjavaju treću Crkvu, koju nazivamo 
„trpeća Crkv a”. 

Općinstvo svetih. Spomenute tri Crkve ne postoje 
svaka za sebe, nego su među sobom povezane. Po¬ 
vezane su već po tomu, što je nevidljiva glava njihova 
Isus Krist, koji je cilj i predmet želja i nastojanja 
članova i vojujuće i trpeće Crkve, a te se težnje ispu¬ 
njavaju u pobjedonosnoj Crkvi. Vojujuća Crkva na 
zemlji pribavlja stanovnike i trpećoj i pobjedonos¬ 
noj. U vojujućoj Crkvi zameće se klica vječnoga ži¬ 
vota, koja donosi svoje plodove u pobjedonosnoj 
Crkvi na nebu. Članovi pobjedonosne Crkve na nebu 
znaju, što duguju Crkvi na zemlji, koja ih je odnji¬ 
hala u svom materinskom krilu i koja ih je dovela 
do vječne slave. Duše u čistilištu znaju, koliko vrijedi 
zagovor i molitva Crkve, te upiru svoje poglede s moli¬ 
tvama na nju, da im pomognu. 

Postoji dakle povezanost između tih triju Cr¬ 
kava. Pobjedonosna Crkva kao zbor prijatelja Božjih 
pomaže i vojujućoj i trpećoj Crkvi svojim zagovorom 
kod Boga. Vojujuća Crkva sa svojim molitvama obraća 
na pobjedonosnu tražeći od nje pomoć u svojim vre¬ 
menitim i vječnim potrebama. Ona se ujedno moli 
za duše u čistilištu i tako pomaže članovima trpeće 
Crkve. 

Tako eto te tri Crkve sačinjavaju jednu veliku 
zajednicu, koja se zove „Općinstvo Svetih”. 
Zove se tako radi toga, jer su njezini članovi sveti. 
Stari kršćani nazivali su se među sobom imenom 
„sveti”, jer im je kod krštenja stavljena u dušu sve¬ 
tost po milosti posvetnoj i jer je cilj svakoga pravoga 
kršćanina, da tu svetost u sebi održi i razvije. Nazi¬ 
vali su se nadalje tako, jer su pripadnici katoličke Cr¬ 
kve, kojoj je jedna od bitnih oznaka upravo svetost 
(jedna, sveta, katolička i apostolska). Članovi po- 
Crkve na nebu su sveti u punom smislu 
riječi, a članovi trpeće Crkve sveti su po tome, što po¬ 
sjeduju milost posvetnu, a postići će potpunu svetost, 
kad u čistilištu zadovolje pravdi Božjoj. 

Štovanje svetih. Nauka je katoličke Crkve, da je 
štovanje i zazivanje svetaca pravo i spasonosno. 

Oni su ponajprije prijatelji Božji, pa 
nam svojim zagovorom pomažu kod Boga. Već u 
Staromu Zavjetu imamo primjera, kako je Bog na 
molbu svetih ljudi otklonio ovu ili onu nesreću od na¬ 
roda izraelskoga, premda je to narod svojim grijesi¬ 
ma zaslužio. U još većoj mjeri vrijedi to za svece No¬ 
voga Zavjeta, jer ovaj u svemu nadvisuje Stari Za¬ 
vjet. 

Sveci su nadalje uzori kršćanskog života. 
Jedini je zapravo uzor svima nama kršćanima Isus 
Krist. Svi kršćani moraju težiti za tim, da mu postanu 
što sličniji. No Isus Krist je odviše uzvišeni uzor 
(ideal). On nije bio samo čovjek, nego je i Bog, 
pa je u njemu stoga i bila punina svih kreposti u naj¬ 
višem stupnju. Vinuti se do onoga stupnja kre¬ 
posti ne može slabi čovjek. Međutim u svecima imamo 
primjer i uzor, kako ipak možemo postati slični Kri¬ 
stu. I sveci su bili ljudi sa svim ljudskim slabostima 
i sa svim teškim posljedicama istočnoga grijeha i na 
duši i na tijelu. I oni su živjeli u pokvarenom ljud¬ 
skom društvu, i njih je i te kako napastovao đavo. 
Pa ipak uza sve to oni su polagano ali sigurno kročili 
na putu kršćanskoga savršenstva i sve se više tako 
približavali i našemu vrhovnomu uzoru, Isusu Kri¬ 
stu. Pogled na svece bodri čovjeka kršćanina, daje mu 
snage i nade, da će i on moći uznapredovati u pravom 
kršćanskom životu i krepostima prema riječima, koje 
je sv. Augustin doviknuo sam sebi: „Ako su mogli 
drugi, zašto ne bi i ti mogao, Ausgutine ?” 

Pored samih svetaca slavi Crkva također i one 
predmete, koje su oni upotrebljavali za vrijeme svoga 
zemaljskoga života. To su u prvom redu ostaci njiho¬ 
vih tjelesa. Ta su tjelesa bila hram Duha Svetoga, 
jer je u njima prebivala duša, koja je bila obilježena 
neizbrisivim biljegom svetoga Krštenja i svete Po¬ 
tvrde, a kod mnogih i biljegom svetog Reda ; ta duša 
je bila sjedište milosti posvetne, koju je Bog sve više 
uvećavao u njihovim dušama. Duh Sveti je u njihove 
duše zasadio klice svojih sedam darova i po njegovu 
djelovanju te su se klice razvile u jako stablo. Nji¬ 

hovo tijelo bilo je oruđe duše. Mnoga i mnoga kreposna 
djela izvršilo je tijelo. Zamisao i odluka toga dobro¬ 
ga djela pod utjecajem djelatne milosti Božje na¬ 
stala je, istina, u duši, ali to je dobro djelo oživotvo¬ 
rilo tijelo. Tako n. pr. mučenička smrt, njegovanje 
bolesnika, post, vanjski čini službe Božje itd. Tako 
je svečevoj veličini i slavi doprinijelo svoj udio i nje¬ 
govo tijelo, pa je pravo, da se i njemu iskazuje dužno 
poštovanje. 

Crkva časti i druge predmete, koje je svetac 
za vrijeme svojega života upotrebljavao. Oni doduše 
sami u sebi ne bi toga poštovanja zasluživali, ali su 
mila uspomena, koja nas podsjeća na njihove nekada¬ 
šnje vlasnike. S istih razloga časti Crkva također ki¬ 
pove i slike svetaca. 

0 štovanju kipova i slika. Štovanje kipova i slika 
staro je kao i Crkva. Već u katakombama nalazimo 
slike na grobovima pokojnika, napose slike na grobo¬ 
vima svetih mučenika. Neke su od tih slika simbo¬ 
ličke. To su takve slike, koje prikazuju stanoviti 
predmet kao vidljivi znak neke vjerske istine. Tako 
n. pr. riba predstavlja Isusa Krista radi toga, jer je 
u grčkom jeziku riječ „ihtis” (znači: riba) sastavljana 
od početnih slova Isusova naslova: „ Iesus Hri- 
stos Teu los Soter” (Isus Krist Sin Božji Spasitelj). 
Košara s kruhom predstavlja Presvetu Euharistiju. 
Izyor, kod koga se napaja jelen, predstavlja dušu, 
koja se napaja milošću posvetnom, a napose dušu 
katehumena, koja žudi za krštenjem. — Druge su 
slike vjerskoga ili dogmatskoga sadr¬ 
žaja. To su one slike, koje nam prikazuju vjersku 
istinu. Tako n. pr. nalazimo sliku BI. Djevice Marije, 
a pokraj nje proroka Izaiju, koji na nju pokazuje 
rukom. Izaija je onaj, koji je kazao, da će Djevica za- 
trudnjeti i roditi Sina, kojemu će biti ime Emanuel 
(Bog s nama). Ta nam dakle slika predstavlja vjer¬ 
sku istinu o začeću Sina Božjega po Duhu Svetomu 
u utrobi Prečiste Djevice. Nalazimo na pr. u katakom¬ 
bama sliku Isusa Krista kao Dobroga Pastira ili pri¬ 
kazanoga u liku pjevača Orfeja, koji je svojim svira- 

njem krotio divlju zvjeda. Time je slikar htio izreći, 
kako je Isus svojom naukom i milošću oplemenio 
surova i divlja ljudska srca. — U katakombama su¬ 
srećemo napokon i p o v j e s n e slike. To su onakve 
slike, koje nam prikazuju koji povjesni događaj iz 
Sv. Pisma. Tako n. pr. rođenje Isusovo, poklon mu¬ 
draca, posljednju večeru itd. 

Kad je kršćanstvo steklo slobodu i počelo gra¬ 
diti svoje hramove, posvećivala se još veća pažnja 
tomu, da crkve budu islikane lijepim slikama. Ure- 
sivala se slikama nesamo unutrašnjost, nego također i 
vanjsko pročelje crkve. Stari kršćani, u kojima je bio 
i te kako živ vjerski duh, nijesu u tome vidjeli ništa 
nezgodno niti neprikladno. Slike i kipovi podsjećali 
su ih na najuzvišenije tajne svete vjere, budili u njima 
uspomenu na svete muževe i žene i dočaravali ljepotu 
neba. Zato je čitava Crkva javno na crkvenim sabo¬ 
rima osudila krivovjerce, koji su na Istoku zapo¬ 
čeli borbu protiv štovanja svetih slika. Upravo za 
vrijeme te borbe najbolje se pokazalo, kako i zašto 
Crkva štuje slike Isusa Krista i svetaca. Ne poštiva ih 
ona onako, kako su poštivali stari pogani kipove 
svojih bogova. Oni su u onom kipu vidjeli ne sliku, 
koja im predstavlja božanstvo, nego upravo samo 
božanstvo. Katolička Crkva naprotiv poštiva sliku 
radi onoga, koga ta slika prikazuje. Slika ili kip za¬ 
služuje poštovanje nesamo radi sebe, nego radi onoga, 
koga prikazuje i što prikazuje. To poštovanje potpuno 
odgovara ljudskoj naravi. Svaki narod štuje slike 
i kipove svojih narodnih velikana i postavlja ih na 
trgovima svojih gradova. I narod Božji, katolička 
Crkva ima svoje velikane, pa je u redu, da im podiže 
slike i spomenike. Kao što narod smatra svojom 
uvredom, ako mu se uništi ili obeščasti slika njegova 
narodnog velikana, tako je isto uvreda i za Crkvu, 
ako tko napada na slike i kipove svetaca Božjih. 

Bog u svecima svojima. Na jednome mjestu kaže 
psalmista : „Velik je Bog u svecima svojima.” Za¬ 
ista nigdje se veličina Božja ne očituje toliko, koliko 
u činjenici, da Bog milošću svojom zna ono, što je ma¬ 

leno i neznatno, učiniti velikim, da bijednoga i siro¬ 
mašnoga čovjeka, podvrgnuta svim slaboćama i stra¬ 
stima, podigne na stupanj svetosti. Zato Crkva časteći 
svece u prvom redu časti i slavi onoga, koji je izvor 
i početnik njihove svetosti. Započinjući dnevnu svoju 
službu na svetačke spomen-dane u Jutarnjoj pjeva 
Crkva psalam 94., u komu se slavi Bog i njegova ve¬ 
ličina. Između svakoga retka toga psalma moli se 
ili pjeva zaziv: „Kralju apostola dođite, poklonimo 
se” ; „Kralju mučenika dođite, poklonimo se „Kralju 
ispovjednika dođite, poklonimo se „Slavimo Boga 
našega poštujući blaženu N.” itd. Ne pozivlje dakle 
Crkva vjernike, da slave sveca, nego da slave Boga. 
Svetački spomen-dan je samo prilika, koju nam Cr¬ 
kva pruža, da možemo slaviti Boga... Taj dan nam 
pruža opet jedan novi razlog, radi koga treba da bude 
slavljen Bog, a to je, što je Bog na dotičnom svecu 
pokazao svoju moć i što nam ga je dao kao uzor kr¬ 
šćanskog života i nebeskoga zaštitnika. Taj Kralj sve¬ 
taca je Isus Krist, čijem kraljevstvu nema kraja. 
Prema tomu nesamo crkvena godina u užem smi¬ 
slu riječi, nego također i svetački spomendani imaju 
Isusa Krista kao svoje središte, pa je dakle i ovaj dio 
crkvene godine Kristocentričan (usredotočen u Kristu). 

Svetački spomendani 

Štovanje mučenika u staro kršćansko doba. Što¬ 
vanje svetih mučenika u najstarije kršćansko doba 
razvilo se iz bogoslužja, koje se obavljalo prigodom 
smrti svakoga vjernika. Prigodom pogreba obavljala 
se služba Božja na samom grobu, a isto tako i na 
godišnjicu pokojnikove smrti. Kod onih pokojnika, 
koji su mučeništvom za Krista završili svoj život, 
nije ta služba Božja imala svrhu, da se njome isprosi 
od Boga oproštenje grijeha duše, koja je u čistilištu, 
nego se sveta misa i ostala služba Božja obavljala, 
da se proslavi mučenikova uspomena. U gradu Rimu 
u posebnim su podzemnim hodnicima, katakomba¬ 
ma, bili grobovi svetih mučenika posebice istaknuti 


9 



i na te grobove su vjernici dolazili, da se preporuče 
njihovu zagovoru. Na godišnjicu mučenikove smr¬ 
ti sabrala bi se rimska crkvena općina na tom grobu 
i zajednički iskazala počast svetom mučeniku vrše¬ 
njem službe Božje. Ta se služba Božja sastojala 
od noćnog bdijenja ili vigilija, koje bi završavalo 
svetom misom. Poput rimske Crkve imale su i druge 
Crkve (biskupije) svoje mučenike, koje su samo one 
štovale. Tako je štovanje svetih mučenika iz počet¬ 
ka imalo sasvim mjesni (lokalni) značaj. Kad su ka¬ 
snije kršćani smjeli graditi slobodno svoje crkve, 
onda su iz mučeničkih grobova prenijeli njihova tje- 
lesa u crkve i polagali ih ili pod oltar ili u sam oltar. 
Time se štovanje svetih mučenika još više razvilo, 
ali je još uvijek imalo mjesni značaj. Svaka je Crkva 
imala svoj vlastiti kalendar, po kome je ona častila 
svoje mučenike. No tijekom vremena se poštova¬ 
nje znamenitijih, naročito rimskih mučenika, raši¬ 
rilo po čitavoj Crkvi, i tako je došlo do jedinstvenoga 
kalendara. 

Štovanje ostalih svetaca. Rimski car Konstantin 
dao je 313. g. slobodu kršćanima, da slobodno ispo¬ 
vijedaju svoju vjeru. Tim su prestala tristogodišnja 
progonstva. Mučenika je sada bilo manje, ali su vjer¬ 
nici počeli da pored njih štuju i druge svete ljude, 
koji doduše nijesu poginuli mučeničkom smrću za 
Krista, ali su se odlikovali krepostima i svetošću ži¬ 
vota. Prvi nemučenici, koji su se počeli tako štovati, 
bili su papa sv. Silvestar i biskup sv. Martin. Broj tih 
svetaca rastao je od dana u dan. Ima među njima 
ljudi obojega spola, razne dobi i raznoga staleža, iz 
raznih krajeva katoličke Crkve. S porastom njiho¬ 
va broja raslo je i njihovo štovanje. Dozvolu za što¬ 
vanje izdavali su ispočetka biskupi, no kasnije pri- 
držala je sebi to pravo sama Sveta Stolica. Kad se ispi¬ 
taju njihove kreposti i ako se utvrdi, da je Bog na njegov 
zagovor učinio barem dva nesumnjiva čuda, onda 
se takav časni sluga Božji proglasi blaženim. On se 
ne smije štovati u cijeloj Crkvi, nego redovito samo 
u biskupiji ili kraju, gdje je živio i umro; ne smiju 

mu se podizati u čast crkveni oltari bez posebne do¬ 
zvole Svete Stolice.* Kad Bog po njegovu zagovoru 
učini opet dva nesumnjiva čuda, onda se takav bla- 
ženik svečano proglasi svecem i njegovo se štova¬ 
nje proširi po cijeloj Crkvi, te su njemu u čast mogu 
svuda podizati oltari i crkve. 

Rođendan svetaca. Kao spomendan nekoga sve¬ 
ca slavi Crkva njegov smrtni dan. Taj dan naziva 
ona njegovim rođendanom. On je naime toga dana 
rođen za nebesa. Početak njegova zemaljskoga ži¬ 
vota, dakle njegov tjelesni rođendan na zemlji je po¬ 
četak jednog nesavršenog života. Tek njegova smrt 
je bila početkom vječnoga života u slavi s Kristom. 
On se toga dana rodio za život, koji ne će nikada pre¬ 
stati. Iznimka od toga je blagdan rođenja Kristova 
(Božić), rođenja Marijina (Mala Gospa) i rođenje sv. 
Ivana Krstitelja. Isus Krist kao Bog živi od vijeka 
i njegovo rođenje po tijelu kao čovjeka je samo jedan 
novi način njegova neprestanog i vječnog biv- 
stvovanja. BI. Djevica Marija je bez istočnoga grije¬ 
ha začeta, pa je već od prvoga časa svojega postan¬ 
ka bila dionikom vječnoga života, a to nije tako kod 
drugih ljudi, jer se rađaju u istočnom grijehu. Sv. Ivan 
je doduše začet s istočnim grijehom, ali ga je prigo¬ 
dom pohoda Marijina njegovoj majci sv. Elizabeti 
Duh Sveti očistio od istočnoga grijeha još u utrobi 
materinoj, pa je on rođen bez ističnog grijeha. 

Kod nekih svetaca ne slavi se dan njihove smrti, 
nego dan kad je bila posvećena njima u čast koja zna¬ 
menita crkva, ili kad su se našle ili prenosile njihove 
relikvije (tjelesni ostaci, svete moći). Spomendan 
sv. Bernardice Subiru (Soubirous), kojoj se Majka 
Božja ukazala u Lurdu, slavi se ne 16. travnja, kad 
je umrla, nego 18. veljače, kad joj je kod trećeg uka- 


* Za bi. Nikolu Tavilića, hrvatskog jerusalemskog mučenika* 
Sv. O tac Papa Pijo XI. iznimno je g. 1937. dopustio, da se po 
svim hrvatskim krajevima mogu njemu u čast podizati oltari i 
bez p osebne dozvole Svete Stolice. To je veliko odlikovanje za 
tog h rvatskog Đlaženika i za nas Hrvate. 

zanja Majka Božja obećala vječnu nagradu, pa je sv. 
Bernardica već od tog dana bila određena za nebo. 

Sveta misa. Svetački spomendan slavi Crkva pri¬ 
kazivanjem svete mise. Svaka sveta misa nije samo 
žrtva, koju Crkva zajedno sa Isusom Kristom prika¬ 
zuje nebeskomu Ocu. Ona je ujedno i način, kojim 
vjernici dolaze u najužu vezu s Isusom Kristom kao 
glavom njegova tajinstvenog tijela. Krist dolazi 
među nas po pretvorbi i po svetoj Pričesti u sv. misi. 
Upravo po svetoj misi postajemo mi dionici njegova 
Božanstva. Mi ga dakako ne posjedujemo u onoj mjeri 
i na onaj način, kako ćemo ga posjedovati na nebu, 
kad ga budemo gledali licem u lice. U toj mjeri i na 
taj način posjeduje ga i uživa svetac, kojega spomen¬ 
dan slavimo. Mi dakle prikazujući svetu misu na nje¬ 
gov spomendan postajemo na neki način sudionici vje¬ 
čnoga blaženstva, koje svetac u nebu već u punoj mjeri 
uživa. Kod prikazivanja te svete mise je dotični sve¬ 
tac kao među nama. Mi zajedno s njim prisustvujemo 
istomu činu. Prikazujući svetu misu mi zajedno s Isu¬ 
som Kristom prikazujemo i sami sebe, svu svoju unu¬ 
trašnjost, sve svoje molitve, želje i tegobe. No jer mi 
znamo, da je ta naša žrtva veoma neznatna i Od vrlo 
male vrijednosti pred Bogom zbog naših grijeha i 
slaboća, mi tu žrtvu povezujemo sa zaslugama sve- 
čevima. Mi Ocu nebeskomu prikazujemo sva ona 
dobra djela, što ih je on za vrijeme svoga zemaljskoga 
života iz ljubavi prema Bogu izvršio. Sjedinivši tako 
sebe sa svecem sjedinjujemo se opet zajednički s Isu¬ 
som Kristom kao Žrtvom Novoga Zavjeta i sve to 
prikazujemo Ocu nebeskomu kao zajednički dar, 
zajedničku žrtvu za naše spasenje. 

Misni obrasci. Dok su misni obrasci crkvene go¬ 
dine u užem smislu riječi često puta teško razumljivi, 
obrasci svetačkih spomendana su puno lakši za razu¬ 
mijevanje. Kod njih je važno, da se znade svečev ži¬ 
votopis. Crkva je uvijek izabirala iz Svetoga Pisma 
takve odlomke, koji nam najbolje prikazuju jednoga 
sveca i njegove vrline, a i molitve, koje se mole njemu 
u čast, također su takve. Uopće je Crkva išla zatim, 

da nam što življe stavi pred oči slavljenikovu veli¬ 
činu i svetost kao poticalo i primjer vrijedan naslje¬ 
dovanja. Tako su misni obrasci svetačkih dana pre¬ 
težnim dijelom poučnog značaja. 

Sudjelovanje vjernika 

Štovanje svetaca veoma je rašireno među svima 
katoličkim narodima, pa tako i među nama Hrva¬ 
tima. Vjerni ih puk zaziva u pomoć u raznim svojim 
i vremenitim i vječnim potrebama. Crkva odobrava 
i hvali te pobožnosti, ali vjernici ipak moraju pa¬ 
ziti, da u tomu ne prekrše mjere. Središte svega 
našega štovan a je Isus Krist. Kad 
zazivljemo u pomoć svece, ne smijemo zaboraviti, 
daje Isus Krist naš glavni posrednik 
kod nebeskog Oca, a sveci nuzgredni zago¬ 
vornici, i da se sve molitve Crkve završavaju, neka nam 
Bog dade ovu ili onu milost „po Kristu Go¬ 
spodu našem u”. 

Sveci nadalje ne smiju biti samo moćni zagovor¬ 
nici, nego također i naši uzori. Oni treba da nas yode 
Kristu, koji je naš vrhovni i najveći uzor. Oni su 
samo utoliko veliki, ukoliko su bili slika Isusa Krista, 
dakle i nasljedovanje svetaca mora imati kao cilj : 
postati sličan Isusu Kristu. 

Ukratko rečeno naše poštivanje i zazivanje sve¬ 
taca mora biti kristocentrično, t. j. središte 
mu mora biti Isus Krist. 

Pravo je i spasonosno zazivati svece, ali se pri 
tom moramo držati Kristovih riječi: „Tražite naj¬ 
prije kraljevstvo Božje i slavu njegovu, a ostalo će 
vam se sve nadodati.” Dakle najprije moramo od sve¬ 
taca tražiti, da nam od Boga isprose duhovna i vječna 
dobra, a onda tek pomoć u vremenitim potrebama 
i to samo utoliko, ukoliko vremenita dobra nijesu 
na smetnju vječnim dobrima. U tom su nam prekra¬ 
san uzor liturgijske molitve Crkve, koja uvijek, 
kad moli za vremenita dobra, ipak na prvom mjestu 
moli za vječna. 

ZAJEDNIČKA 
SVETAČKA SLUŽBA 


Zgradu svoga vlastitog duhovnog života i savr¬ 
šenstva gradi pojedinac na naravskim tjelesnim i 
duševnim darovima, koje posjeduje. Bez djelovanja 
Božjeg po milosti nema i ne može biti ni početka ni 
nastavka duhovnom životu. I to djelovanje vrši Bog 
u skladu s naravskim darovima čovjeka. Milost usa¬ 
vršava prirodne sposobnosti, svrhunaravski život na¬ 
dopunjava naravski. 

Naravski su darovi različiti, pa su i svrhunaravski 
život i kreposti pojedinih svetih ljudi različite. Netko 
se odlikovao više u ovoj, netko u onoj kreposti. U 
svecima se objavila mnogovrsna moć Božja, koja 
svojom milošću podiže čovjeka na stupanj svetosti. 
I tako kod svakog sveca vidimo nešto osobito, čega 
kod drugih nema u tolikoj mjeri kao kod njega. 

No i pored te raznolikosti vidimo kod svih sve¬ 
taca ipak neke zajedničke crte: ljubav prema Bogu 
i bližnjemu, samozataju, odricanje, jakost volje i 
čistoću duše. Napose vidimo kod svetaca, koji su vr¬ 
šili jednaku službu u Crkvi ili su bili istoga staleža, 
također neke zajedničke crte. Isti položaj i posao, 
isto zvanje i prilike, u kojima ljudi živu i djeluju, 
čine ih sličnima po duševnim potrebama i po načinu 
mišljenja i života. 

Gdje su jednake zasluge, tamo mora biti i jednaka 
slava. Bog svakoga nagrađuje po njegovim zasluga¬ 
ma. Isto ga tako prema zaslugama časti i sveta Cr¬ 
kva. I jer se u pojedinim skupinama svetaca nalaze 
ljudi sličnih zasluga i sličnih kreposti, iskazuje im Cr¬ 
kva i jednaku čast. 

Prva su skupina sveti apostoli, za njima dolaze 
sveti mučenici, zatim sveti priznavaoci — biskupi, 

pa priznavaoci, koji nijesu bili biskupi. Zatim sli¬ 
jede svete djevice i napose svete udate žene. Na 
čelu svih tih skupina sama za sebe stoji BI. Dje¬ 
vica Marija. 

Svaka ta skupina svetaca ima nešto posebno 
svoje, čime se odlikuje i čime je zaslužila vječnu na¬ 
gradu u nebu i slavu u Crkvi. Tako su nastali misni 
obrasci i dijelovi dnevne službe, po kojima se obav¬ 
lja služba Božja na dane svetaca jedne svetačke sku¬ 
pine. Jedan te isti misni obrazac služi za veći broj 
svetačkih dana. To je tako zvana zajednička 
svetačka služba. Poput zajedničkih misnih 
obrazaca postoji i zajednička dnevna služba za sva¬ 
ku skupinu svetaca. Pojedina skupina ima i po više 
zajedničkih misnih obrazaca. 

Mnogi sveci imaju na svoj spomendan vlasti¬ 
ti misni obrazac, u kojemu se ipak često 
nalaze dijelovi, koji su zajednički onoj skupini, u koju 
on pripada. Nekoji su se sveci odlikovali ovom ili onom 
posebnom krepošću, pa je Crkva u zajednički misni 
obrazac na njihov dan stavila n. pr. posebno evan¬ 
đelje ili čitanje, u kome je govor o onoj kreposti, u 
kojoj se on napose odlikovao. Redovno svaki svetac 
ima svoju vlastitu dnevnu molitvu (kolektu). 

Svetkovine Isusa Krista 

Cijela je crkvena godina od prve nedjelje Adven¬ 
ta do posljednje nedjelje po Duhovima posvećena 
Isusu Kristu. No pored ovog blagdanskog niza, koji 
sačinjava crkvenu godinu, ima još nekoliko blagdana, 
koji su uvršteni u red svetačkih blagdana, jer nijesu 
u vezi s tokom crkvene godine i nijesu povezani s glav¬ 
nim svetkovinama (Božić, Uskrs), nego neodvisno 
od njih slave ovu ili onu zgodu iz života Spasiteljeva 
ili spomen na koji događaj iz crkvene povijesti. To 
su obje svetkovine svetoga križa, blagdan Kristove 
Krvi, blagdan Preobraženja Kristova, blagdan Kri¬ 
sta Kralja i obljetnica posvete ove ili one Crkve. 

Svetkovine BI. Djevice Mafije 

Nad sve anđele i svece štuje katolička Crkva 
Blaženu Djevicu Mariju. Vjerni je puk zaziva i Štuje 
u brojnim privatnim pobožnostima (listopadska, svi¬ 
banjska, razne devetnice itd.), ali joj i Crkva iskazuje 
i punu liturgijsku čast. Nikomu od svetaca nijesu po¬ 
svećeni toliki blagdani kao bi. Djevici Mariji. Ve¬ 
ćina tih blagdana ima svoj vlastiti misni obrazac, 
ali se neka čitanja i pjevani dijelovi ponavljaju u 
svim misama. Upravo u tim dijelovima vidimo naj¬ 
bolje, kako i zašto katolička Crkva slavi BI. Dje¬ 
vicu Mariju. 

Ponajprije Crkva slavi Majku Božju zbog nje¬ 
zine vlastite svetosti. Ona je bez istočnog 
grijeha začeta, ona je čista od svakog osobnog, pa i 
najmanjega grijeha. Ona je uzor svih kreposti i vr¬ 
lina. Njezina je duša puna ljepote i stoga je draga 
i mila Gospodinu kao zaručnica zaručniku. Zato se i 
nalaze u misnim obrascima Marijinih blagdana od¬ 
lomci iz „Pjesme nad pjesmama”. U toj pjesmi opje¬ 
vao je kralj Salamon ljubav Božju prema duši čovjeka 
pravednika i ljubav te duše prema Bogu. Cijela je 
pjesma puna divnih poredaba i slika, kojima je ocr- 
tana ta ljubav. Od svih duša je Gospodinu najmilija 
Marijina duša, a isto tako nitko nije toliko ljubio 
Boga kao upravo ona. Iz istoga razloga pjevaju se i 
dijelovi iz psalma 44., koji je svadbena pjesma. U 
njemu je prikazana uz zaručnika i zaručnica okru¬ 
žena djevicama, koje je prate na njezinu putova- 
nju Bogu: Stoji kraljica ob desnu Tvoju u odjeći po¬ 
zlaćenoj, zaodjevena izvezenim ruhom. Cuj, kćeri, i po¬ 
gledaj i prikloni uho svoje, zaboravi narod svoj i kuću 
Oca svojega. I Kralju će omiljeti ljepota tvoja, jer je 
on Bog Gospod tvoj, kojemu ćeš se klanjati. Kćeri Tir- 
ske s darovima doći će, da se poklone licu tvojemu, a 
također i svi bogati u puku. Sva je ljepota kćeri Kra¬ 
ljeve iznutra, urešena je zlatnim kiticama i pokrivena 
šarenim nakitima. Za njom će se privesti Kralju druge 
djevice i drugarice njezine biti će dovedene Tebi. Bit 

će dovedene s veseljem i radošću, privesti će se pred hram 
Kraljev. — Budući da je njezina duša bila puna mi¬ 
losti, često u misama na njezin blagdan odjekuje 
anđelov pozdrav: Zdravo, Marijo, milosti puna... 

BI. Djevicu Mariju kao skup svih kreposti ispo- 
ređuje Crkva s Mudrošću Božjom. Mudrost je ona, 
po kojoj je sve stvoreno, ona je od vijeka kao i sam 
Bog. Sve lijepo i dobro na ovom svijetu je djelo te 
Mudrosti Božje. Najljepše stvorenje Božje Mudrosti 
je BI. Djevica Marija. No Mudrost znači isto, što i 
krepost ili bolje skup svih kreposti, a taj se nalazi 
upravo u BI. Djevici Mariji. 

Najveće dostojanstvo Marijino je u tome, što je 
ona Majka Sina Božjega. U njezinoj se utro¬ 
bi začeo Sin Božji, kad je postao čovjekom. Kao što je 
Bog prebivao usred Jeruzalema, na Sionu, tako je 
Sin Božji prebivao u njoj. Stoga je Crkva u liturgiji 
i ispoređuje sa svetim gradom Jeruzalemom i gorom 
Sionom u njemu. Crkva je u većini misa pozdravlja 
odmah kod ulaza kao Veliku Bogorodicu riječima 
pjesnika Sedulija : Zdravo sveta Majko, koja si ro¬ 
dila Kralja, što od vijeka upravlja nebom i zemljom. 
Kod Pričesti pak pjeva : Blažena utroba Marije Dje¬ 
vice, koja je nosila Sina vječnoga Oca. Ti stihovi kod 
pričesti imaju i svoje pričesno značenje. Kao što je i 
BI. Djevica Marija nosila u svojoj utrobi Sina Božje¬ 
ga, tako ga i mi kod Pričesti nosimo u sebi pod prili¬ 
kama kruha. 

Odatle eto slava Marijina : ona je najčišća među 
ženama i Majka Božja. Zato je uz anđela i slavi Cr¬ 
kva poput one žene u evanđelju, koje se često čita 
na njezine blagdane : Blago utrobi, koja te je nosila, 
i grudima, koje si sisao ! — No Crkva pored slavlje¬ 
nja podastire BI. Djevici Mariji još i svoje moli¬ 
tve. Okruženi bijedom u ovoj suznoj dolini mi je 
molimo, da po zaslugama njezina Sina i po njezinu 
zagovoru uživamo zdravlje duše i tijela i dođemo 
u nebo. 

BI. Djevica Marija u subotu. Već od davnih vre¬ 
mena smatra se subota danom BI. Djevice Marije. 

Kao što je BI. Djevica Marija bila vremenski pred 
Kristom Gospodinom, tako je i subota pred danom 
Gospodnjim, nedjeljom. Stoga ako u subotu padne 
koja svetkovina najnižega reda, slavi se mjesto nje u 
misi i dnevnoj službi BI. Djevica Marija. Za taj su- 
botnji dan sastavljeni su posebni misni obrasci za 
pojedina vremena crkvene godine: prvi za Advenat, 
drugi za božične dane, treći za vrijeme od Svijećni- 
ce do korizme, četvrti za uskrsno doba i peti za podu- 
hovsko doba. U tim misnim obrascima dolaze do iz¬ 
ražaja one iste misli i osjećaji, kojima je Crkva pro¬ 
žeta i na druge dane posvećene Majci Božjoj. 


Sveti apostoli 

Božanski Spasitelj izabrao je između svojih uče¬ 
nika dvanaestoricu, koje je nazvao apostolima. Bili 
su to: Petar, Andrija, Jakov stariji, Ivan, Toma, 
Jakov ml., Filip, Bartolomej, Matej, Simon, Juda 
Tadej i Juda Iskariot. Posljednji je izdajom izgu¬ 
bio apostolsko dostojanstvo, pa su apostoli izabrali 
na njegovo mjesto Matiju. Zboru apostolskomu se 
pribraja također i najrevniji propovjednik evanđe¬ 
lja sv. Pavao, zatim sv. Barnaba te evanđeliste sv. 
Luka i Marko. 

Svetkovine svetih apostola. Slaveći svete apostole 
Crkva ponajprije ističe, da su oni prijatelji 
Kristovi. Zaista kroz tri godine javnog naučavanja 
i djelovanja Kristova na zemlji oni su bili neprestano 
u za nj kao nerazdruživi prijatelji dijeleći s njim do¬ 
bro i zlo. A kad je Isus uzašao na nebo, oni su tu 
prijateljsku vjernost pokazali širenjem evanđelja među 
Židovima i poganima propovijedajući Krista Ras¬ 
petoga. Napose su to prijateljstvo dokazali, što su 
svi, osim sv. Ivana, poginuli mučeničkom smrću. 
Stoga ih je sam Gospodin na posljednjoj večeri na¬ 
zvao svojim prijateljima : Više vas ne zovem slugama, 
jer sluga ne zna, što radi njegov gospodar, nego sam 
vas nazvao prijateljima, jer sam vam javio sve, što sam 
čuo od Oca. 

Na tom prijateljstvu sazdano je i drugo njihovo 
dostojanstvo: oni su knezovi Crkve. Vjerni 
puk, Crkva Božja na zemlji, je novi izabrani narod 
poput starozavjetnog izabranog naroda Izraelaca. 
U tom novom narodu su knezovi, suci i prvaci sveti 
apostoli. Oni sjede uz Krista Kralja na dvanaest kne- 
ževskih prijestolja. 

A to su oni i zaslužili, jer je Crkva Božja raši¬ 
rena posvijetu po njihovu radu i žrtvama. Oni 
su se poslije silaska Duha Svetoga razišli po cijelom 
svijetu idući od sela do sela, od grada do grada, i 
propovijedali su evanđelje Kristovo, krstili, osnivali 
crkvene općine i polaganjem ruku (dijeleći tako sa- 
kramenat sv. Reda) postavljali biskupe kao svoje na¬ 
sljednike. Oni su bili prvi i najrevniji misionari među 
poganima. 

Nije to bio lagan posao. Bez ugleda, bez novčanih 
sredstava, bez pomoći ljudske, oslanjajući se jedino 
na pomoć Božju upustili su se u borbu s pokvarenim 
svijetom, punim oholosti i predrasuda. Nauka, koju 
su propovijedali, bila je nova i tražila je od svojih 
pristalica napuštanje grješnih ugodnosti i promjenu 
života na bolje. 

Apostoli su donosili duh u čovječanstvo. Zato 
su bili i susretani s tolikim nepovjerenjem. Progo¬ 
nili su ih Židovi i pogani točno onako, kako im je pro¬ 
rekao Gospodin, da će biti vođeni pred poglavice 
ovoga svijeta. No oni nijesu šuštali, nego su dali za 
Krista i ono, što je za čovjeka najdragocjenije, dali 
su svoj život. U temelje svete Crkve oni su po¬ 
ložili svoj život i njivu Gospodnju natopili svojom kr¬ 
vlju. 

Tako je Crkva sazidana na njima. Krist 
je ugaoni kamen, a oni su temeljno kamenje, dok su 
ostali vjernici kamenje, koje se postavlja na taj te¬ 
melj. Tako se neprestano izgrađuje Crkva Božja do 
konca svijeta na temeljima apostola. 

Sve te osebine i zasluge svetih apostola slavi 
Crkva na njihove blagdane u svetoj misi i dnevnoj 
službi. 

Ovo je zapovijed moja, da se ljubite među sobom, 
kao što sam ja ljubio vas. — Nema veće ljubavi, nego 
kad netko položi život svoj za prijatelje svoje. — Vi ste 
moji prijatelji, ako radite ono, što sam vam zapovjedio 
Braćo (vjernici)! Vi nijeste gosti i došljaci, nego gra¬ 
đani i ukućani Božji, izgrađeni na temeljima apostola 
i proroka, a ugaoni kamen je Krist. - Po svoj zemlji 
je prošao glas njihov i do kraja zemlje rijeći njihove. 
— Postavio si ih knezovima nad svom zemljom, da 
spominju ime tvoje, Gospodine. — Evo ja vas šaljem 
kao ovce među vukove, kaže Gospodin. Budite mudri 
kao zmije, a povjerljivi kao golubice. Dok ste u svije¬ 
tlu, vjerujte u svijetlo, da budete sinovi svijetla. — Dok 
budete stajali pred sucima, ne brinite se, što ćete govo¬ 
riti ; ne ćete vi govoriti, nego duh Oca vašega govori 
vama. — Prvaci naroda su u zajednici s Bogom Abra- 
hamovim. — Dao si nasljedstvo onima, koji se boje imena 
Tvoga. — Navijestili su djela Božja i shvatili čine nje- 
gove. — Vidio sam vezane muževe, koji su imali sjajnu 
odjeću, i anđeo mi Gospodnji reče govoreći: Ovi su sveti 
ljudi postali prijateljima Božjim. — Ovo su pobjednici 
i prijatelji Božji, koji su prezreli zapovijedi zemaljskih 
vladara i zaslužili vječnu nagradu. Sad su okrunjeni 
i primili su pobjedničku palmu. Oni su došli iz velike 
nevolje i oprali odjeće svoje u krvi Janjeta. — Oni su 
živući na zemlji zasijati Crkvu krvlju svojom ; kalež 
su Gospodnji ispili i postali prijatelji Božji. — Ovo 
su sveti muževi, koje je izabrao Gospod iskrenom lju¬ 
bavlju i dao im vječnu slavu. Od njihove nauke dobiva 
Crkva sjaj kao mjesec od sunca. — Postavio ih je Go¬ 
spodin kao prvake puka svoga. - Išli su tužni sijući 
sjeme svoje. — Utvrđeno je dostojanstvo i čast prija¬ 
telja tvojih, Bože. 

Misni obrasci. Svaki apostolski blagdan ima svoj 
vlastiti misni obrazac. U evanđelju se redovno pripo¬ 
vijeda koja značajna zgoda iz života apostola, kojega 
spomen - dan slavimo, dok se poslanica ili čitanje 
redovno odnosi na njegovu apostolsku službu. Psal- 
modijski (pjevani) dijelovi su manje više isti kod svih 
apostolskih blagdana. Njima se slavi njihovo prija¬ 

teljstvo s Kristom, apostolska revnost, kneževsko 
dostojanstvo i mučeništvo. 

Navečerje blagdana apostola. Uoči svakog većeg 
blagdana kroz crkvenu godinu obdržavale su se u 
staro kršćansko doba vigilije ili noćna bdijenja. Vjer¬ 
nici bi se sastali u crkvi na veče uoči blagdana te pro¬ 
veli noć uz čitanje Svetoga Pisma, pjevanje i moli¬ 
tvu. U ranu zoru služila se sveta misa kao završetak 
vigilija. Svaka vigilija bila je neko iščekivanje dolas¬ 
ka Gospodnjega. Ako On i nije dolazio onako, kako 
će doći na sudnji dan, dolazio je pod prilikama kruha 
i vina kod pretvorbe i u duše vjernika kod Pričesti. 

Budući da se apostolski blagdani broje među 
znamenitije praznike crkvene godine, držala se i u- 
oči njih također vigilija. Iščekivanje Spasitelja oči¬ 
tuje se u u 1 a z u te mise : Ja sam kao maslina zelena 
u domu Gospodnjemu, uzdam se u milosrđe Božje bez 
prestanka, očekujem Ime tvoje, jer je drago Tvojim sve¬ 
tima. Zajedno s vjernicima u crkvi na neki način pri¬ 
sutan je i apostol, kojega se blagdan slavi. On je kao 
maslina, iz koje teče ulje, jer je pomazanik Božji, 
svećenik Novoga Zavjeta. Zajedno s vjernicima oče¬ 
kuje i on zoru, u kojoj će s jutarnjim rumenilom za- 
sjati Ime Božje t. j. pojaviti se Krist. Njegovo Ime 
drago je „svetima”, a ti „sveti” su vjernici. — Vi- 
giiijsko značenje očituje se i nastepenicama: Ra¬ 
nim jutrom naviješta tvoje milosrđe i noću vjernost tvoju. 

Dvostruka služba na spomen-dan apostola, noć¬ 
na i dnevna, ima i dvostruki plod. S naše strane se 
povećava pobožnost, a s Božje strane dobivamo za to 
veće milosti za spasenje. To je istaknuto i u dnevnoj 
molitvi ove vigilijske mise: Podaj, molimo, svemo¬ 
gući Bože, da nam časna svetkovima bi. N., apostola 
tvojega, što je pretječemo, uveća i pobožnost i spasenje. 

U ostalim dijelovima mise istaknuta su odličja 
apostolska: prijateljstvo Kristovo, kneževstvo nad 
dvanaest plemena, snaga riječi, kojom je zapovijedao, 
vjernost, kruna slave na nebu. — Danas više nema 
vigilija, nego se ova noćna misa služi dan uoči kao 
priprava za sam praznik. 

Evanđelisti. Istu čast, koju Crkva iskazuje apo¬ 
stolima, iskazuje i evanđelistima Marku i Luci. Kao 
čitanje u misi uzima se na njihove blagdane odlomak 
Ezekijela proroka, koji je u viđenju gledao četiri živa 
bića : čovjeka, lava, vola i orla. Ta se živa bića uzi- 
mlju kao simboli (znakovi) svetih evanđelista: dijete 
se prikazuje uz Mateja, lav uz Marka, vol uz Luku 
i orao uz Ivana. 

Sveti mučenici 

Prva tri stoljeća opstanka ( života Katoličke Cr¬ 
kve su dani progona. Najprije Židovi a za njima po¬ 
gani baciše se svom snagom, da iskorijene kršćanstvo. 
Svaki, koji se javno priznao Kristovim sljedbenikom, 
bio je izvržen progonu, a velik dio tih junaka zavr¬ 
šio je život mučeničkom smrću. No uzalud svi napori 
progonitelja. Krv mučenika bila je sjeme novih kr¬ 
šćana. Bog je čudesima potvrđivao njihovu svetost 
i istinu, za koju su se borili. Vjerni je puk u njima 
gledao junake i uzore, a Crkva je bila ponosna, što 
je odgojila u svom krilu takvu djecu. 

I nakon prestanka prvih progona Crkva nije o- 
stala bez mučenika. Kao crvena nit provlači se muče¬ 
nička krv kroz cijelu povijest Crkve. Nije prošlo ni¬ 
jedno desetljeće, a da Crkva ne bi imala mučenika 
sad u ovom, sad u onom kraju svijeta. 

Budući da su mučenici ponos Crkve, ona im je 
vrlo rano počela iskazivati liturgijsko poštovanje. 
To poštovanje seže u katakombe u najstarije kr¬ 
šćansko doba. 

Što slavi Crkva kod svetih mučenika ? 

Ponajprije njihovu postojanost. Ovaj se 
svetac borio do smrti za zakon Božji, i nije se bojao na¬ 
padaja bezbožnika; stajao je čvrsto na tvrdoj litici 
(vjeri). 

Crkva slavi nadalje njihovu spremnost, da 
se radi Krista odreknu svega, pa i života. Ovo je mu¬ 
čenik, koji je prezreo zemaljski život i došao u život 
vječni. — Ovo je pravi mučenik, koji je za Kristovo Ime 

prolio svoju krv, koji se nije borio prijetnja sudaca i 
nije tražio slave u zemaljskim dostojanstvima, nego je 
prešao u kraljevstvo nebesko. — Onima pripada kra¬ 
ljevstvo nebesko, koji su prezreli zemaljski život i po¬ 
stigli kraljevsku nagradu opravši odjeće svoje u krvi 
Janjeta. — Sveti muževi slavnu su krv prolili za Gospo¬ 
dina, ljubili su Gospodina u životu, nasljedovali su ga 
u smrti i stoga su zaslužili pobjedničke krune. — Ovo 
su oni, koji dođoše iz velike nevolje i opraše haljine svoje 
u krvi Janjeta. Krvničkih se udaraca nijesu bojali 
sveci Božji umirući za Kristovo Ime. Da budu baštinici 
doma Gospodnjega, dali su tjelesa svoja kao žrtvu. — 
Predali su tjelesa svoja smrti radije, nego da služe ido¬ 
lima, i zato okrunjeni nose palmu. 

Crkva veliča Boga, koji je bio pomoćnik muče¬ 
nicima te ih krijepio u njihovoj borbi: Gospodin ga je 
učinio značajnim i branio ga od neprijatelja i štitio 
od zavodnika te mu dao vječnu slavu. Sašao je s njime 
u duboku tamnicu i nije ga ostavio, dok je ležao u oko¬ 
vima. 

Napokon slavi Crkva njihovu slavu na ne- 
b u : Blago mužu, koji je podnio kušnju ; pošto je iskušan, 
primio je krunu života, koju je obećao Gospodin onima, 
koji ga ljube. — Slavom i hvalom okrunio si ga, Go¬ 
spodine, i postavio nad djela ruku svojih. — Pravednik 
sjaji kao ljiljan i cvate u vi jeke pred Gospodom. Zasađen 
u domu Gospodnjem, u predvorju doma Boga našega. 
— Po svoj zemlji okrunio si ga slavom i čašću. — Po¬ 
stavio si mu na glavu krunu od kamena draga. — Odje¬ 
ćom radosti odjeo ga Gospod i divnu mu krunu postavio 
na glavu. Nahranio ga kruhom života i znanja (jer 
gleda sada Boga licem u lice) i vodom spasonosne Mu¬ 
drosti ga napojio. Stanuje u šatoru tvojemu, počiva na 
svetoj gori tvojoj (nebo). — Kruna je zlatna povrh čela 
njegova, urešena znakom svetosti, časnom slavom, kao 
plod hrabrosti. — Života (ne zemaljskoga, njega se 
odrekao) je tražio u tebe, i ti si mu dao duge dane u vije- 
ke vjekova (ima život vječni na nebu mjesto kratko¬ 
trajnoga na zemlji). — Tko mrzi dušu svoju (tko ne 
mari za život na zemlji), imat će je u vječnosti. — Ski- 

nuo je Gospodin suze s očiju svetih i više ne će biti ni plača 
ni jauka, ni ikakve boli, jer ono, što je bilo, prošlo je 
Neće gladovati ni žeđati više, niti će ih žariti sunce ni 
sparina- — Raduju se na nebu duše svetaca, koji su 
slijedili stope Kristove, i jer su iz ljubavi prema njemu 
prolili svoju krv, zato se s Kristom raduju u vi jeke. — 
Dragocjena je pred licem Gospodinovim smrt svetaca 
njegovih. — Kćeri jeruzalemske (Crkva), dođite i vi¬ 
dite mučenike s krunama, kojima ih je okrunio Gospo¬ 
din u dan svečanosti i radosti. 


Mučenici — biskupi 

Posebnu čast iskazuje sveta Crkva onima muče¬ 
nicima, koji su ujedno bili i biskupi. Oni pored muče¬ 
ničkog dostojanstva imaju i dostojanstvo svećenika 
Novoga Zavjeta. Zato, jer su stajali na čelu svojih 
biskupija, svojim su primjerom krepili sve svoje vjer¬ 
nike, pa je njihov primjer jače djelovao, nego li pri¬ 
mjer drugih mučenika. — Za blagdane svetih muče¬ 
nika biskupa postoje dva zajednička misna obras¬ 
ca. Obrasci se nazivaju po početnim riječima ulazne 
pjesme, koja dolazi na prvome mjestu u misnom 
obrascu. 

Misa: Gospod je sklopio. U ovom misnom obras¬ 
cu veliča Crkva dvoj'e : slavljenikovo svećeničko 
dostojanstvo i njegovo m u č e n i š t v o. Kao 
sto je nekada Gospodin po proroku Samuelu pomazao 
Davida za kralja, tako su i katolički biskupi pomaza- 
n ici Gospodinovi. S Davidom je Gospodin sklopio 
zavjet: David će sagraditi Bogu hram, a Gospodin 
ce čuvati Davida i potomke njegove kao kraljeve u 
Izraelu. Takav zavjet sklapa Bog i sa svakim bisku¬ 
pom. On će izrađivati hram Božji u dušama povjere¬ 
nih mu vjernika, a Gospodin će ga štititi u teškoćama 
njegove službe. Po svetom Redu, koji je čin sklapa¬ 
nja toga zavjeta, postao je biskup knezom Crkve i 
dionikom vječnoga svećeništva Kristova. Gospod je 
sklopio s njime savez mira i učinio ga knezom, da za 
uvijek bude u svećeničkom dostojanstvu. (U laz.) — 

Izabrao sam Davida za slugu svoga i pomazao sam ga 
svojim svetim uljem. Moja će ga ruka štititi i jačati. 
Bit će nemoćan neprijatelj protiv njega i sin mu beza¬ 
konja ne će nauditi. (Na stepenicama.) Pra¬ 
tit će ga moja istina i moja milost, i snagom ću svoga 
imena podići njegovu moć. (Prikazanje.) Slava 
će njegova biti vječna. S jedne strane dobit će za 
vijeke krunu na nebu, a s druge strane slavit će ga 
na zemlji Crkva do konca svijeta. Obećao sam pomaza- 
niku svome : potomstvo će njegovo biti vječno ; prijestolje 
će njegovo biti preda mnom poput sunca, uvijek će sjati 
poput mjeseca i vjerna dugina zraka na nebu. (P r i- 
č e s n a.) 

Čitanja Svetoga Pisma govore o mučeništvu. 
Jakov apostol, jeruzalemski biskup i mučenik, govori 
u poslanici o jakosti mučenika. Mučeništvo je kušnja, 
ispit, i blago onomu, koji ga uspješno položi. On do¬ 
biva milosti života, lako je teško trpjeti, ipak se to 
može uz djelovanje milosti Božje. Tako je zaista Go¬ 
spodin pomagao mučenike i postavio ih kao prvence 
među svojim stvorovima. — Uz djelovanje milosti 
Božje mora biti i sudjelovanje čovjeka. Da netko bude 
spreman na mučeništvo i da bude tako potpuni Kri¬ 
stov sljedbenik, mora se odreći svega, što mu je drago 
i što ga veže s ovim svijetom. Kao što se na gradnju 
tvrđave mora trošiti i ne žaliti izdataka, tako se i Kri¬ 
stov sljedbenik mora izložiti i izdacima, t. j. mora se 
odricati zemaljskih dobara i uživanja. Za rat s neprija¬ 
teljem treba izdataka. Tko nije sve potrošio i spremio 
se za boj, izgubit će bitku i morat će od neprijate¬ 
lja moliti sramotan mir. Tako i onaj, koji nije u duši 
prekinuo sa svim, što ga veže s ovim svijetom, u času 
kad bude trebalo, da dade život za Krista, ne će se 
moći oduprijeti, sramotno će popustiti i izdati Krista. 
(Evanđelje.) 

Misa: Blagoslivljajte Gospoda. Ovaj misni obra¬ 
zac je pjesma radosti i slave. Žrtva, koju je prinesao 
na stratištu sveti mučenik-biskup, jest čin, kojim je on 
proslavio Boga. No jer je on trpio kao odlični dio 
tajinstvenoga tijela Kristova, njegov je čin ujedno 

i slava cijele Crkve, zato treba da u ovu žrtvu slave 
uklope svoju hvalu i „sveti” t. j. vjernici. Blagosli¬ 
vljajte Gospoda, svećenici Božji ; hvalite Boga, sveti 
i ponizni srcem. Blagoslivljajte Gospoda, sva djela 
Gospodnja, slavite ga i veličajte u vi jekove ! (Ulaz.) 

Obljetnica njegova mučeništva je za nas dan, 
u kojem nas Gospodin razveseljuje, jer imamo jednoga 
zaštitnika na nebu više, koji će nas uzradovati svojom 
zaštitom. (Dnevna molitva.) On je trpio i 
mi trpimo. Gledajući njegove muke i postojanost 
postajemo utješeni, jer znamo, da su te muke radi na¬ 
šega dobra. (Poslanica.) Njega je Gospodin 
ovjenčao krunom slave, pa će tako i nas i svakoga, 
koji se odreče sam sebe, uzme križ svoj i pođe za Go¬ 
spodinom. Svaki, koji dade zemaljski život za dušu 
svoju, spasit će se i na dan dolaska Gospodnjega bit 
će bogato naplaćen. (Evanđelje.) — Predokus 
toga dolaska je sveta Pričest. U njoj dolazi Gospodin 
k nama kao Spasitelj i daje nam, da budemo dionici 
slave njegove. Kao što je okrunio mučeničku glavu 
vijencem od kamena draga, tako kruni i nas. (P ri¬ 
če s n a.) U svetoj misi, napose u svetoj Pričesti, 
postajemo već sada dionici mučenikove slave na ne¬ 
besima. 


Mučenici, koji nisu bili biskupi 

I za one mučenike, koji nisu bili biskupi, postoje 
dva zajednička misna obrasca. 

Misa: U tvojoj se moći. U ovom se misnom obras¬ 
cu veliča moć Božja, koja je jačala mučenika u borbi 
s neprijateljima i u času mučeništva, te koja ga je 
napokon dovela pobjedi i vječnoj slavi. U tvojoj se 
moći, Gospode, raduje pravednik i veselo kliče u tvomu 
spasenju, jer si mu ispunio želju srca njegova. (U 1 a z.) 
Još bolje je to opisano u čitanju knjige Mudro¬ 
sti : Pomaže mu kod varavih prevara i učini ga časnim. 
Čuva ga od neprijatelja i brani ga od zasjedača. I dade 
mu pobjedu u teškoj borbi, da znade, kako je od svih 
stvari silnija Mudrost. Ova ne ostavi prodanog praved¬ 

nika, nego ga izbavi od grešnika i sade s njim u jamu 
i u okovima ga ne ostavi, dok mu ne donese kraljevsko 
žezlo i silu protiv onih, koji ga tlačiše ; i pokaza, da su 
laže, koje ga okaljaše, i dade mu slavu vječnu Gospod 
Bog naš. Cijeli se odlomak odnosi na Josipa Misir- 
skoga. On je bio prodan od braće, odveden u ropstvo 
i bačen u tamnicu, ali iza toga uzvišen na prvo dosto¬ 
janstvo do misirskoga kralja. Po svojim patnjama 
i po svojoj konačnoj proslavi on je tip (praslika) svih 
mučenika katoličke Crkve. Kroz patnje vodila ga je 
Mudrost t. j. skup kreposti, volja spremna izvršiti 
zapovijedi Božje na svakom mjestu i u svakoj prilici. 

— Kao odjek čitanja pjeva se na stepenicama: 
Sretan je čovjek, koji se boji Gospoda i koji s ra¬ 
došću vrši njegov zakon ! Potomstvo će njegovo biti 
moćno na zemlji, blagoslovljeno će biti pokoljenje 
pravednika. 

Put k vječnoj slavi je put križa, kojim je prema 
pozivu Spasiteljevu u evanđelju pošao sveti 
mučenik. Odreći se sam sebe i svoga, da nađeš sve 
u Gospodinu. Štogod dadeš radi Gospodina, naći 
ćeš trostruko na nebu. 

Misa: Raduje se pravednik. Središte i osobitost 
ovog misnog obrasca su oba čitanja. U posla¬ 
nici govori sv. Pavao o svemu, što mora podnositi 
on sam i svaki onaj, koji propovijeda riječju i djelom 
nauku Kristovu. S njim se postupa kao sa zločincem. 

— U evanđelju govori to isto sam Krist Gospodin. 
Nauka se evanđelja mora javno propovijedati, da je 
ljudi upoznaju i prihvate. Ali teško propovjednicima ! 
Protiv njih se sve diže, da im ubije tijelo i tako ukloni 
i njih i ono, što propovijedaju. Ali neka se ne boje, 
jer o njima i te kako vodi računa Otac nebeski. On 
je pripremio nagradu onima, koji javno pred ljudima 
priznaju, da su učenici njegova Sina. Takvi su bili 
sveti mučenici. Oni su bili uz Gospodina na ovom 
svijetu pa su i na drugom u vječnoj slavi: Tko meni 
služi, neka ide za mnom, i gdje sam ja, ondje će biti i 
sluga moj. (P r i č e s n a.) 


27 




Više mučenika 


U mnogim zgodama nije podnio mučeničku smrt 
samo jedan vjernik, nego i po više njih zajedno, pa ih 
Crkva na isti dan slavi. Za takve dane, kad se slavi 
po više mučenika zajedno, postoje tri zajednička 
misna obrasca. 

Misa: Vapaj zarobljenih. U ovom misnom obras¬ 
cu promatramo troje: progonitelje, mučenike i Boga. 

Progonitelji drže, da su mučenici umrli i da je nji¬ 
hov konac bio nevoljan, njihov odlazak s ovoga svije¬ 
ta smatraju uništenjem. Stavljali su na njih ruke, 
vukli ih po sudištima i tamnicama. Među tim progo¬ 
niteljima ima i braće, roditelja, rođaka i prijatelja. 
Svi mrze na mučenike radi imena Kristova. 

Mučenici su ipak ljudi i teško vape u svojoj ne¬ 
volji. Vapaj zarobljenih neka dođe pred lice tvoje, Go¬ 
spode ; vrati susjedima našim sedmerostruko u krilo 
njihovo; osveti krv slugu svojih, koja je prolivena. 

Izgleda, da su mučenici poraženi, ali nije tako. 
Bog je njihova zaštita i nagrada. Duše su njihove u 
ruci Božjoj i premda im je smrtna muka ubila tjelesni 
život, oni živu. Bog ih je kušao kao zlato u pećini. Smrt 
njihovu primio je kao žrtvu paljenicu i u času muka 
nije skinuo s njih svoga pogleda, pogleda, koji jača i bo¬ 
dri. Kad su se branili pred sucima, on je odavao snagu 
njihovoj riječi tako, da im protivnici nijesu mogli 
odoljeti. On je šatro neprijatelje njihove, a njih uz- 
visio u slavi svojoj. Desnica se Gospodnja proslavila 
na tim malima i slabima i satrla one, koji su izgle¬ 
dali moćni i jaki. 

Misa: Mudrost svetih. U ovom misnom obrascu 
gledamo svete mučenike u njihovoj slavi. Proslavljeni 
su na nebesima i na zemlji, gdje ih neprestano slave 
svi narodi, koji su u krilu katoličke Crkve. Mudrost 
(kreposti, a napose junaštvo u mučeništvu) svetih 
neka propovijedaju narodi i Crkva neka oglašuje slavu 
njihovu ; imena će njihova živjeti u vjekovjećne vjekove. 
Vojujuća Crkva na zemlji teži za tim, da jednom prijeđe 

u pobjedonosnu i da nastavi hvaliti Boga na nebesima 
u društvu mučenika. (Dnevna molitva.) 

Čitanje knjige Mudrosti i evanđelje pri¬ 
kazuje nam tu slavu mučenika u nebesima. Pravednici 
će živjeti u vi jeke. U Gospoda je plaća njihova i Višnji 
se za njih brine. Zato će primiti kraljevstvo slave i vije¬ 
nac prelijepi iz ruke Gospodnje. U čitanju se dalje 
ističe, kako ih Gospodin ni na ovom svijetu nije za- 
puštao, nego su. uvijek bili poseban predmet nje¬ 
gove ljubavi. Bili su prezreni na svijetu i kao ptice 
u kavezu, ali ih je Gospodin oslobodio, on ih zaklanja 
svojom rukom i brani ih svojom desnicom. Uzet će 
oružje vrijednost njegova i naoružat će ljude svoje, da se 
osveti neprijateljima. (Čitanje.) Izbjegli smo kao 
ptica iz zamke. Zamka se rastrgala, mi smo slobodni ! 
Pomoć je naša u imenu Gospoda, koji stvori nebo i zem¬ 
lju. (Na s t e p e n i c a m a.) Na njima su se ispu¬ 
nila obećanja Kristova. Bili su siromasi, sada su posjed¬ 
nici neba. Bili su gladni pravde, sad su nasićeni gleda¬ 
njem pravednog Boga. Plakali su, sad se vesele. Bili 
su progonjeni, a sad uživaju plaću na nebu. (Evan¬ 
đelje.) I zato : Sveti kliču u slavi svojoj i raduju se 
u svom pokoju ; Božje su pjesme u ustima njihovima, 
aleluja. (Prikazanje.) 

Misa: U Gospodu je spas. Ovaj obrazac je namije¬ 
njen nesamo slavi Božjoj i njegovim mučenicima, 
nego i našoj pouci. Nije dovoljno mučenike samo 
štovati i utjecati se njihovu zagovoru, nego ih valja 
i nasljedovati. Dopusti, milostivi Bože, koji nas razve- 
seljuješ godišnjom svetkovinom svetih svojih mučenika, 
da nas rasplamte njihovi primjeri, kao što nas razvese- 
Ijuju njihove zasluge. (Dnevna molitva.) 

Kako valja nasljedovati mučenike, govori ponaj¬ 
prije sv. Pavao u poslanici. Podsjeća, da je svaki, 
koji je bio kršten u njegovo doba, morao podnositi 
i trpjeti zajedno s mučenicima, koji su pali na stra- 
tištu. U evanđelju govori Krist o potrebi javnog ispo¬ 
vijedanja vjere. Međutim i Gospodin i Pavao govore o 
moći, koju Bog pruža onima, koji za nj trpe. Napose 
obojica govore o dolasku Gospodinovu na sudnji 

dan, kad će on priznati pred anđelima one, koji pri¬ 
znaju njega pred ljudima. Te iste misli izražene su i u 
psalmodijskim dijelovima ove mise. 

Mučenici u uskrsno doba 

Na poseban način slavi Crkva svete mučenike 
o uskrsno doba. To je doba, kad Crkva slavi pobjedu 
Gospodinovu nad silama pakla. Do te pobjede došao 
je Krist po križu i patnji. Isto je tako i s mučenici¬ 
ma. Oni su slijedili Gospodina u patnjama, pa je pravo, 
da budu i dionici njegove slave. Zato su oba misna 
obrasca — prvi na dan jednog mučenika, a drugi na 
spomen - dan više mučenika — posvećena slavi, koju 
je dao svojim mučenicima uskrsnuli Spasitelj. 

Misa: Štiti me, Gospode. Misni obrazac prikazuje 
dvije skupine. Prva su skupina mučenici. Oni trpe i 
zazivaju pomoć u Gospoda: Štiti me, Gospode, od 
gomile zlotvora, aleluja ; od mnoštva bezbožnoga, ale- 
luja, aleluja; usliši Gospode, moju molitvu, jer ja se 
tebi molim, spasi me od straha neprijateljskoga. (U 1 a z.) 
— Nakon mučeničke smrti ulaze pobjedonosno u nebo. 
Na nebu ih slave anđeli, a na zemlji sveta Crkva. Ne¬ 
besa slave tvoja čudesa Gospode, i tvoju vjernost sveti 
puk tvoj, aleluja, aleluja. Okrunio si, Gospode, nje¬ 
govu glavu krunom dragoga kamenja, aleluja. (N a 
stepenicama.) Na sudnji dan stajat će oni pred 
svojim sucem zajedno sa svojim progoniteljima. To 
je druga skupina, koju prikazuje ovaj misni obrazac. 
Progonitelji će gledati, kako je Gospodin nagradio 
njihove nevine žrtve. Pravednici će stajati postojano 
protiv onih, koji ih mučiše i koji im oduzeše plodove rada 
njihova. Videći to zbunit te se (neprijatelji) od groznoga 
straha i divit te se neviđenomu i nenadanomu Spase¬ 
nju ; govorit će u sebi skrušeno i uzdisat će od duševne 
tjeskobe: Ovo su oni, kojima se nekoć podsmijevasmo 
i podrugivasmo! Mi lude ! Držasmo njihov život za 
ludost i smrt njihovu za sramotu ; a gle, oni su pribrojeni 
sinovima Božjim i dio je njihov među svetima. (Č i- 
tanje.) 

U uskrsno se doba veoma mnogo u liturgiji či¬ 
taju odlomci iz Isusova oproštajnoga govora na po¬ 
sljednjoj večeri. I evanđelje ove mise uzeto, je 
iz toga dana. Krist uspoređuje sebe s trsom, a vjer¬ 
nike s lozom. Tko nije ucijepljen u Krista, ne može 
živjeti svrhunaravskim životom, kao što ne može 
ni loza bez trsa. Mučenici su bili oni, koji su se na po¬ 
seban način ucijepili u Isusa. Za njega su podnijeli 
mučeništvo i zato su u blaženoj vječnosti postali dio¬ 
nicima njegova života u izobilju. 

Misa: Slavili te, Gospode. Uskrsnuli Gospodin 
osnovao je svoje neprolazno kraljevstvo na nebu. 
Okružen je zborom mučenika, koji ga slave nepre¬ 
stano. Slavili te sveci tvoji, naviještali slavu kraljev¬ 
stva tvoga, aleluja, aleluja. Uzvisujem te, Gospode 
Bože, Kralju moj, blagoslivljem ime tvoje od vijeka 
do vijeka. (U 1 a z.) Oni su kratko vrijeme morali tr¬ 
pjeti, bili su iskušani raznim kušnjama, ali kao što 
se zlato kuša u vatri, tako su i oni slavno podnijeli 
te kušnje. Smrt za njih nije bila konac, nego preporod, 
uskrsnuće, nov život. Za njih je bio dan smrti dan su¬ 
sreta s Gospodinom, koji ih je uveo u baštinu pri¬ 
pravljenu na nebu. Tamo oni kliču od veselja Go¬ 
spodinu. (Poslanica.) Tamo oni borave kao svije¬ 
će u bašti: Sveti će tvoji, Gospode, cvasti poput ljiljana 
i bit će pred tobom kao miris balzama, aleluja. Kako 
su Gospodina počeli slaviti na zemlji i za slavu njegovu 
dali i živote svoje, tako ga u vijeke slave i u nebesi¬ 
ma : Radujte se u Gospodu i klicite pravednici ; veselite 
se svi, koji ste prava srca. (Prikazanje.) Radujte 
se, pravednici, u Gospodu; slavite Gospoda s pjesmom. 
(P r i č e s n a.) Bili su pravednici, jer su u životu 
i u smrti izvršivali zakon ljubavi prema Bogu. Ta lju¬ 
bav ih je vezivala s Kristom u jednu nedjeljivu za¬ 
jednicu, onakvu zajednicu, kakvoj se nalaze trs i loza. 

Sveti biskupi 

Biskupi su nasljednici apostola. Po svetom Redu 
primili su vlast upravljati Crkvom Božjom. Oni su 
dionici Kristova svećeništva, koje je vječno. 

Slaveći svete biskupe ističe Crkva upravo tu 
vezu između Krista i njih. A da nam još jače istakne 
Kristovo sveceništvo, stavlja nam pred oči dva staro- 
zavj e tn a t ipa (pralika) Krista - svećenika, i to sveće¬ 
nika Melkizedeka i kralja Davida. 

Melkizedek je bio kralj grada Salema i svećpnit- 
pravoga Boga. Kad je AbJaham oslobodio svoga si- 
n °M a 11 Lota 12 ruku razbojničkih napadača prikazao 
je Melkizedek Bogu kao žrtvu kruh i vino.’Tom zgo- 

f°w n5 A ? raham . P°klonio Melkizedeku zarobljenike 
a Melkizedek ih je pustio na slobodu. — U jednom 
psalma "“van je Krist „svećenikom do vijeka po 
redu Melkizedekovu”. To znači, da Krist niie sveć P e 
J edn °g. n .arada, kao što su bili Aron i ostali židov¬ 
ski svećenici, nego je on svećenik Novoga Zavieta 

na 0Je križuKr P i?t d t U S? nar ° di - , Svo J om krvnom Svom 

na krizu Krist je otkupio sve ljude, on je sveopći sve- 
cenik. Kruh i vino, koje je prikazao Melkizedek ora 
slika su Presvetog Oltaraskog Sakramenta k oi. P ie 

kao S h U ran a u n Tšp POd pri . likama kruha 1 vina nesamo 
Zavipta nCg0 '- ka ° nekrvnu žrtvu Novoga 

Zavjeta. U takvom svećeništvu su dionici sveti bi¬ 
skupi, pa kad Crkva u dnevnoj službi i misnom obrascu 
spominje Melkizedeka, želi tim istaknuti, kako su 
biskupi kao dionici Kristova sveopćega svećeništva 
na ponos i na korist cijeloj Crkvi. » st 

krali^r)S“n eka H S i a ': lia ? rkva P red »fi i 
kralja Davida. On doduše nije bio svećenik, ali ie 

mairK* m " Kr J St " (ime Krist zna{i "P»- 

SSi hl;™ r za ? e0 ’ i a " e “ mirova«, dok ne 
sagradi hram Gospodinu. Toga po volji Božjoj niie 

izveo on vec sin mu Salamon, ali se Gospodin zakleo 

vferni B^u Ta^P^Vf 0 / 0015 ? 0 njegovo ’ ako budu 
i) • x , 0 SH- . se zakletva odnosi također na Isusa 

Kris a, koji je kao čovjek bio potomak DaJidovI 

p avi pomazamk. Njegovo potomstvo su svi oni 

mižam-d’T? nJ Tl pomazan i a - koji su drugi po- 
mazamci, a to su biskupi. Sav blagoslov, koji ie si¬ 
lazio na svijet po vjernosti Davidovoj, sašao je u naj- 

višoj mjeri po Kristu, a dijeli se i dalje do konca svije¬ 
ta po Kristovim pomazanicima, biskupima. 

Misa: Gospod je sklopio. U misnom su obrascu 
istaknuta dva sustavna dijela svečeve veličine. Prvo 
je tu milost Božja. Veliko svećeničko, biskupsko, do¬ 
stojanstvo je plod svetog Reda, koji je sveti biskup 
primio. Sa sv. Redom primio je i razne milosti, koje 
su mu bile potrebne, da dobro upravlja povjerenim 
stadom. Gospod je sklopio s njime savez mira i učinio 
ga knezom, da zauvijek bude u svećeničkom dostojan¬ 
stvu. (U 1 a z.) Zato mu obeća Gospod, da će ga učiniti 
ocem svoga puka. U njemu je Gospod blagoslovio sve 
narode i u njemu je učvrstio svoj zavjet. Izlio je na njega 
svoj blagoslov, sačuvao mu svoje milosrđe, jer je našao 
milost pred očima Gospodnjim. Uzveličao ga pred kra¬ 
ljevima (učinio ga većim od kraljeva) i dao mu vije¬ 
nac slave. Sklopio je s njime vječni zavjet, dao mu ve¬ 
liko sveceništvo i usrećio ga slavom, da vrši službu sve¬ 
ćeničku, daje hvalu imenu njegovu, i prinosi mu dosto¬ 
jan kad na ugodni miris. (C i t a n j e.) Izabrao sam 
Davida za slugu svoga i pomazao sam ga svojim sve¬ 
t/m uljem. Moja će ga ruka štititi i jačati. (P r i k a- 
z a n j e.) 

K djelovanju milosti pridodao je sveti biskup 
i svoje vlastito nastojanje. On je bio dobar upravi¬ 
telj (Evanđelje), koji je povjerenim blagom 
(milostima) mudro upravljao i korisno ga upotrebio 
na slavu Božju i spasenje duša. Trudio se i nastojao, 
da uveća među ljudima ljubav prema Bogu, vršenje 
zapovijedi Božjih, primanje svetih sakramenata, po¬ 
znavanje vječnih istina itd. Bio je svima sve, tužnima 
tješitelj, neukima učitelj, grešnicima milosrdni otac, 
pravednicima putokaz i vođa. Svakomu je davao 
u pravo vrijeme ono, što je dotični za svoj duhovni 
život trebao: Evo razboritog i vjernog upravitelja, 
koga postavi Gospod nad družinom svojom, da joj na 
vrijeme daje hranu, koja im pripada. (P r i č e s n a.) 
Ta hrana je napose ona hrana u najljepšem značenju 
riječi, kojom Krist preko ruku svećeničkih hrani 
svoje vjernike kod oltara u svetoj Pričesti. 

Misa: Odjenuli se. Ovaj nam misni obrazac stav¬ 
lja pred oči velikog svećenika Novoga Zavjeta — 
Isusa Krista. Sva svećenička vlast u katoličkoj Crkvi 
nije drugo nego dioništvo u svećeništvu Isusa Kri¬ 
sta. U njemu je punina svećeništva. On je prikazao 
- e m za svagda krvnu žrtvu pomirnicu za grije¬ 
he svijeta i sve nekrvne žrtve Novoga Zavjeta (svete 
mise) nijesu drugo nego obnavljanje te žrtve. Zato on 
ostaje uvijek, ima vječno svećeništvo. (Poslani- 
c a.) Stoga on i jest uistinu svećenik do vijeka po redu 
Melkizedekovu. 

Sveti biskupi kao dionici Kristovog svećeništva 
bili su svećenici po Srcu njegovu : sveti, nevini, neo¬ 
kaljani, odvojeni od grešnika, kakav je prema riječima 
sv. Pavla bio i on. Bili su dobri i vjerni sluge, koji su 
dan i noć bdjeli nad svojim stadom i davali im hranu 
na vrijeme. (Evanđelje.) Zato ih je Gospodin 
i pomogao. Dao im je nesamo vlast svetoga Reda, 
nego ih je za vrijeme cijeloga života pomagao svojim 
milostima. Odjenuli se tvoji svećenici Gospode prav¬ 
dom i radovali se tvoji sveti ; poradi Davida sluge svoga 
ne odbaci pomazanika od sebe. (Ulaz.) Pratit će ga 
moja istina i moja milost i snagom ću moga Imena 
uzdići njegovu moć. (Prikazanje.) Sveti biskupi 
su s tim darovanim milostima surađivali, i kad je u času 
njihove smrti došao Gospodin po njih, našao ih je 
spremne, da pođu s njim u vječnu slavu. Tamo ih je 
Gospodin učinio nesamo običnim stanovnicima neba, 
nego ih je posebice uzvisio tako, da su u slavi i u nebu 
i na zemlji, u svetoj Crkvi. Blago onomu slugi, kojega 
nađe njegov gospodar, kad dođe, da bdije. Zaista vam 
kažem, da će ga postaviti nad svim imanjem svojim. 
(P r i č e s n a.) 

Sveti naučitelji 

Imenom svetih naučitelja nazivamo one svete 
muževe, koji su za života nesamo riječju nego i pe¬ 
rom tumačili Kristov nauk. Oni su napisali knjige, 
u kojima su obrazlagali istine kršćanstva, pa se po 
tim knjigama još i danas tumači i naučava katolička 

vjera. Da bude netko sa strane Crkve proglašen na- 
učiteljem, potrebna su dva uvjeta : ispravna i točna 
katolička nauka u njegovim djelima i svetost života. 
Najstariji Crkveni naučitelji imaju časni naziv „sveti 
oci”. 

U misnom obrascu istaknuto je dvoje: prvo, 
sveti naučitelj bio je propovjednik nauke Kristove 
na zemlji, dok je živio ; drugo, on je sada ovjenčan 
slavom na nebu, gdje je naš zagovornik kod Boga. 

Te dvije misli izražene su već u ulazu: Usred 
Crkve otvorio je Gospod njegova usta i napunio ga du¬ 
hom mudrosti i razuma, ogrnuo ga odjećom slave. Po¬ 
navlja se ta misao i u dnevnoj molitvi: Bože, 
koji si htio, da bi. N., bude tvome puku vodić na putu 
spasa, podaj, molimo, da zavrijedimo imati za nebeskog 
zaštitnika onoga, koji nam je na zemlji bio učitelj ži¬ 
vota. Izražena je ta ista misao nadalje ina ste¬ 
penicama: Pravednikova usta govore mudrost i 
jezik njegov kazuje pravdu. Zakon je Božji u srcu nje¬ 
govu i njegove noge ne će posrnuti. Aleluja, aleluja. 
Gospod ga je ljubio i ukrasio, zaodjenuo ga haljinom 
slave. 

U djelovanju svečevu na zemlji govori priče- 
s n a : Evo razboritog i vjernog upravitelja, koga po¬ 
stavi Gospod nad družinom svojom, da im na vrijeme 
daje hranu, koja im pripada. Sveti naučitelj dijelio 
je družini svojoj, t. j. katoličkoj Crkvi hranu riječi 
Božje, kao dobar i mudar upravitelj jedne velike obi¬ 
telji. 

Kakav mora biti Crkveni naučitelj, govori sv. Pa- 
vao u poslanici i Krist Gospodin u Evanđelju. Pavao 
nabraja posao propovjednika. Propovijedaj riječ, na- 
stoj u zgodno vrijeme, i nevrijeme, pokaraj, zaprijeti, 
umoli učeći sa svom strpljivošću... A ti budi trijezan 
u svemu, trpi zlo, učini djelo evanđeliste, službu svoju 
izvrši potpuno. Na koncu obećaje sveti Pavao vijenac 
pravde u nebu onima, koji se vesele dolasku Gospo¬ 
dinovu. Smrti se svojoj veseli svaki onaj, koji je na 
svijetu potpuno izvršio svoju zadaću i mirne duše 
očekuje Krista, ne kao strogoga suca, nego kao djeli- 

telja nagrade. — A Krist u Evanđelju kaže, neka 
učitelji budu so zemlje, t. j. neka naučavaju nauku, 
koja će očuvati svijet od pokvarenosti. Neka budu 
svijetlo, da vjernici ne zablude u tami vjerskog ne¬ 
znanja. Neka budu grad na gori, koji je tvrđava za 
cijelu okolinu. Kad navali neprijatelj, stanovnici ne¬ 
zaštićenih naselja bježe u utvrđeni grad, da se sakriju 
iza njegovih tvrdih zidina. Tako i vjernici, kad netko 
navali na njihovu vjeru, a sami se ne znaju braniti, 
moraju naći upravo u crkvenim naučiteljima brani¬ 
telje svoje vjere. Njima također i Gospodin obećava 
na koncu evanđelja nagradu, ako ispune ona dva 
uvjeta, koja mora imati svaki sveti naučitelj : čistoću 
nauke (ako uče ljude) i svetost života (ako nesamo 
uče, nego i vrše, što naučavaju). Ako tko izvrši i na¬ 
uči, taj će se zvati veliki u kraljevstvu nebeskome. 

Sveti priznavaoci 

Priznavaocima (ispovjednici) su se nazivali u 
staro kršćansko doba oni, koji su bili radi vjere ba¬ 
čeni u tamnicu i izvedeni na sud te mučeni, ali ipak 
nijesu bili ubijeni, premda su neustrašivo ostali kod 
svoje vjere. Budući da su pred sucima i svjetovnim 
vlastima otvoreno i neustrašivo priznavali i ispovije¬ 
dali svoju vjeru, nazivali su ih stari kršćani prizna¬ 
vaocima ili ispovjednicima. Kasnije su se tim časnim 
imenom počeli nazivati oni sveti ljudi, koji su se u 
svom životu istakli kršćanskim krepostima na izvan¬ 
redan način (herojski stupanj kreposti). 

Misa: Usta pravednika. U misnom obrascu pri¬ 
kazan je sveti priznavalac, kakav je bio za vrijeme 
svojega zemaljskog života i što je s time zaslužio.^ 

Nosio je zakon Božji u srcu i na jeziku, t. j. ži¬ 
vio je po zakonu Božjem i propovijedao ga riječju 
i primjerom drugima. Pravednikova usta govore mu¬ 
drost i njegov jezik kazuje pravdu. Zakon je Božji u 
njegovu srcu i njegove noge ne će posrnuti. (U 1 a z.) 
Srce se njegovo nije prilijepilo za zemaljsko blago. 
Na nj je vrebao svijet sa svojim čarima, ali on je to 

36 


sve prezreo. U njemu samomu bila je obična ljudska 
narav, više sklona na zlo nego li na dobro. Imao je 
prilike da griješi, a ipak toga nije učinio. (Čitan je). 
Mjesto toga stalno je nastojao da obogati dušu kre¬ 
postima, pa je bio sličan paomi, koja je svojim veli¬ 
kim lišćem i cvijetom ures vrtova, a ujedno je jedina 
biljka, koja uspijeva u pustinji. Tako je i on uspijevao 
u duhovnoj pustinji, koja ga je u svijetu okruživala, 
a u isto doba je bio ures vrta Gospodnjega, svete Cr¬ 
kve. Bio je čovjek duševno jak, koji nije skretao s 
pravog puta, kad je već jednom tim putem krenuo. 
Noge njegove nisu posrnule. U tom je bio sličan ce¬ 
dru na Libanonu, kojim vjetrovi tresu, ali ga ne mogu 
slomiti. Pravednik cvate poput paome i raste poput 
libanonskog cedra u domu Gospodnjem. Navješta rano 
već u zoru tvoje milosrđe i tvoju vjernost noću. (N a 
stepenicama.) 

Bio je čovjek molitve. Ona ga je jačala i davala 
poleta njegovoj duši. U njoj je nalazio utjehu i moć 
u napastima, koje je molitvom svladao. Blago čo¬ 
vjeku, koji pretrpi napast, jer će primiti vijenac slave, 
kad bude prokušan. (Na stepenicama.) Pratit 
će ga istina moja i milost moja i snagom ću moga imena 
uzdići njegovu moć. (Prikazanje.) Po molitvi 
su njegove misli bile uvijek uz Gospodina. Moleći 
danju i noću bio je svaki čas spreman dočekati Go¬ 
spodina, kad dođe po nj u času smrti. 1 kad je Go¬ 
spodin napokon došao, našao ga je budna i poveo 
ga u slavu svoju. Tu ga je kao dobar domaćin poslu¬ 
žio svim onim, nasladama, koje duše pravednih uži¬ 
vaju u nebu. (Evanđelje.) Preokus tih slasti 
je sveta Pričest, kod koje se zbiva također dolazak 
Gospodinov k nama i kod koje nas on dvori svojim 
tijelom i čini već na ovoj zemlji dionicima svoga božan¬ 
stva. Zato se kao p r i č e s n a i pjevaju riječi iz dnev¬ 
nog evanđelja: Blago onomu slugi, koga nađe nje¬ 
gov gospodar budna, kad dođe ; zaista vam kažem, da 
će ga postaviti nad svim imanjem svojim. 

Misa: Pravednik cvate. Pred starokršćanskim 
crkvama stajalo je veliko dvorište okruženo trijemom 

na stupovima. U dvorištu su rasle paome. To dvori¬ 
šte bilo je s jedne strane slika Crkve Božje na zemlji, 
a paome predstavljale su vjernike, koji u njoj živu 
i rastu u duhovnom napretku. Dvorište je nadalje 
bilo slika neba, a paome slika duša pravednika, koje 
uživaju vječno blaženstvo. Ulaz današnje mise 
je prodahnut ovim starokršćanskim običajima sa- 
đenja paoma pred crkvom. Pravednik cvate poput 
paome i raste poput libanonskog cedra, usađen u domu 
Gospodnjem, u trijemovima Boga našega. Te se riječi 
odnose na svetoga priznavaoca, koga Crkva slavi 
po ovom misnom obrascu. 

Svijet ga je smatrao ludim, a on je posjedovao 
najveću Mudrost i tražio u svemu konačni uzrok te 
ga našao u Bogu, komu se predao. (Poslanica.) 
Prezreo je sve zemaljsko, smatrajući ga ništetnim 
prema Bogu, koji mu je bio najveće blago. Stoga je 
uz Gospoda bilo srce njegovo (Evanđelje), a 
Gospodin ga je već na ovom svijetu kao dobru ovcu 
svoga stada razveseljavao i ispunjavao njegove že¬ 
lje. U tvojoj se moći, Gospode, raduje pravednik i veselo 
klikće u tvojemu spasenju, jer si mu ispunio želje nje¬ 
gove srca (Prikazanje), a to je Gospodin uči¬ 
nio u najvećoj mjeri na nebu, kad mu je stostruko 
vratio sve ono, čega se on radi Boga odrekao na ovom 
svijetu. Zaista vam kažem, da ćete vi, koji ostaviste 
sve i pođoste za mnom stoput, onoliko primiti i k tomu 
baštiniti život vječni. (P r i č e s n a.) 

Sveti opati 

Opati su poglavari samostana nekih redova (n. 
pr. benediktinskoga). Njihova vlast nad podložnim 
redovnicima je isto tolika, kolika je vlast biskupova 
nad podređenim svećenicima i vjernicima. Ipak ne¬ 
maju biskupskog posvećenja, nego primaju posebni 
opatski blagoslov. Imaju pravo da se služe mitrom 
i opatskim štapom. — Sveta Crkva naziva još tim ime¬ 
nom i one svete pustinjake, koji su se u staro kršćan¬ 
sko doba povukli u pustinju, da molitvom, postom 
i pokorom osiguraju svoje vječno spasenje. Svi su ti 


38 


sveti ljudi ostavili dobra ovoga svijeta i pošli za Go¬ 
spodinom poput Petra, koji je ostavio svoje mreže 
i pošao za Kristom. Već su na ovome svijetu primili 
oni od Gospodina zato mnogo darova. U nevoljama 
i teškoćama života Gospodin im je dao onaj unutra¬ 
šnji mir i duševnu sreću, koju ovaj svijet ne može 
dati. Ta sreća vrijedi stotinu puta više nego li sve 
ono, čega su se odrekli, a najveće uzdarje Božje je 
život vječni, koga sada uživaju. (Evanđelje.) 

Djelovanje svetih opata na zemlji crta nam či¬ 
tanje knjige Mudrosti. Taj se odlomak odnosi na 
Mojsija, koji je bio vođa i otac cijeloga israelskog na¬ 
roda, te ga vodio kroz pustinju u zemlju obećanu. 
Tako je i sveti opat vodio svoj samostan mudro uprav¬ 
ljajući redovnicima i dijelio im spasonosne pouke 
kao dobar upravitelj družine Božje. Evo razumnog 
i vjernog upravitelja, koga postavi Gospod nad dru¬ 
žinom svojom, da im na vrijeme daje hranu, koja im 
pripada. (P r i č e s n a.) 

Djevice i mučenice 

Od svih kršćanskih kreposti slavi i časti Crkva 
najviše svetu čistoću i djevičanski život. Pa nije ni 
čudo. Sam njezin božanski osnivač Isus Krist živio 
je u potpunomu i savršenomu djevičanstvu. On je 
pored toga bio okružen opet samo djevičanskim du¬ 
šama. BI. Djevica Marija, njegova Presveta Majka, 
uzor je ženske nevinosti; njegov hranitelj sv. Josip 
proveo je svoj život u djevičanstvu, a isto tako i nje¬ 
gov Preteča sv. Ivan, koji je izgubio i život radi 
toga, što je korio grijeh nečistoće. Najmiliji učenik 
Isusov, koji mu je ostao vjeran i pod samim križem, 
bio je opet djevičanski sv. Ivan apostol. — U mno¬ 
gim svojim govorima Spasitelj je istaknuo vrijednost 
djevičanstva i njegovu veliku cijenu u očima Božji¬ 
ma. Nije stoga dakle čudo, da Crkva toliko poštiva 
one, koji su se radi Krista posvetili djevičanskomu 
životu, kako među muškarcima, tako napose među 
ženama, jer na ženi nema ljepšega uresa, nego li je 
njezina čistoća i nevinost. — Djevičanstvo je već 

samo po sebi žrtva, koja se prikazuje trajno^ i nepre¬ 
stano cijeloga života Gospodinu. Ako toj žrtvi pri- 
dođe još i krvna žrtva mučeništva, onda je ta žrtva 
dvostruko vrijedna, ona je poput vijenca od bijelih 
i crvenih ruža, koji sveta djevica polaže na oltar Go¬ 
spodinov. 

Za spomen-dane svetih djevica, koje su ujedno 
bile i mučenice, postoje dva zajednička misna obrasca. 

Misa: Pred kraljevima ću priznati. Za ovaj su mi¬ 
sni obrazac značajna dva psalma: 118. i 44., koji se 
pjevaju u psalmodijskim dijelovima sv. mise 

Psalam 118. je najdulji psalam u cijelomu psal- 
tiru. To je duga molitva mladoga čovjeka, koji želi 
u svom životu svuda i svagda vršiti zakon Božji. U 
svim zgodama života zakon je Božji pred očima nje¬ 
govima. On o njemu neprestano razmatra, nastoji 
ga shvatiti i razumjeti, samo da ga može što bolje 
primijeniti u svome životu. On vidi mudrost ljudsku 
i ugodnosti ovoga svijeta, ali mu se one ne mile, jer 
u najvećem broju slučajeva nijesu u skladu sa zako¬ 
nom Božjim. — Riječi takvoga mladoga čovjeka 
izvrsno pristaju ustima svetih mučenica. One su bile 
mlade, pune života, okružene svim zamkama, koje 
ovaj svijet stavlja mladoj djevojci, ali su se ipak uz 
pomoć Božju održale. Imajući na pameti zakon Bo¬ 
žji one su se oslobodile od zamka ovoga svijeta. Ti 
si izbavio tijelo moje od propasti, od zamke zlobnoga 
jezika i od lažljivih usta, ti si me branio od onih, koji 
su me okruživali. I oslobodio si me po velikom milo¬ 
srđu svomu od lavova, koji gledahu da me proždru ; iz¬ 
bavio si me iz ruku onih, koji iskahu dušu moju, i iz 
nevolja, koje me opkoliše sa svih strana. Izbavio si me 
od silnoga ognja, koji me je opkolio, i usred plamena 
ne osjetih žara. Izbavio si me iz dubine paklenskih po¬ 
nora od ljudi poganih, i od riječi lažljive, i od nepra¬ 
vednoga kralja, i od jezika zlobnoga. Slavit će do smrti 
duša moja Gospoda, jer ti izbavljaš one, koji se uzdaju 
u te, i oslobađaš ih iz ruku neznaboških, Gospode, Bože 
naš ! Te riječi dnevnog čitanja se odnose na zam¬ 
ke, koje je svijet stvarao djevicama, da im otme 

nevinost i zavede ih na krivi put. No te riječi istodo^ 
bno prikazuju i onu snagu, koju im je Gospodin da¬ 
vao, njima slabim ženama onda, kad su stajale pred 
sucima, okružene svjedocima, među kojima je često 
puta bilo i najbližih rođaka, koji su im htjeli oteti 
drugu njihovu veliku osebninu, živu i jaku vjeru. 
Bog, koji ih je krepio u njihovu djevičanstvu, krepio 
ih je i u njihovu mučeništvu, pa je često puta i ču¬ 
desima pokazao, kako stoji na strani tih svetih juna¬ 
kinja. Zato i mogu reći: Pred kraljevima ću priznati 
tvoje nauke i ne ću se postidjeli ; ja razmatram tvoj za¬ 
kon, jer ga ljubim. (U 1 a z.) Neka se smetu oholice, 
koje me progone, a ja ću razmatrati tvoj zakon. Gospo¬ 
de, i obdržavati odredbe tvoje, pa ne ću propasti. (P r i- 
česn a.) 

U skladu sa psalmom 118., koji se pjeva u ovoj 
misi kod ulaza i pričesti, stoji dnevno evanđelje. 
U njemu su ocrtane mudre djevice, koje su napunile 
posude svoje uljem i dočekale ženika, kad je došao. 
Te mudre djevice su svete mučenice, a ženik Isus 
Krist. Za cijeloga svoga života imale su ulja u posu¬ 
dama, t. j. duša im je bila puna kreposti, napose dje¬ 
vičanske i žive vjere, i kad je Krist došao u času 
njihove smrti, našao ih je spremne. One su veselo 
pošle s njim na pir, t. j. u nebo. — Pored evanđelja 
govori o svadbi i psalam 44., koji se također pjeva 
u ovoj misi. Taj psalam je zaručnička pjesma, a u 
njemu je opisana ljepota zaručnika i zaručnice. Ta 
zaručnica je sveta djevica, koja je za života imala 
punu uljanicu kreposti, a zato ju je Gospodin poma¬ 
zao uljem radosti i u krugu ostalih svetih djevica 
poveo u vječnu radost. Ti ljubiš pravdu i mrziš ne¬ 
pravdu ; zato te pomazao Gospodin Bog tvoj uljem ra¬ 
dosti. Prate je djevice i vode je kralju u radosti i vese¬ 
lju. Dođi, nevjesto Kristova, primi vječni vijenac, što 
ti ga pripravi Gospod, koga si ljubila i za koga si pro¬ 
lila svoju krv... U svojoj veličanstvenoj ljepoti sretno 
pođi, pohitaj prema pobjedi i kraljuj. Kod njezina mu¬ 
čeništva došao je njen nebeski zaručnik okružen sve¬ 
tim djevicama, da je otprati u svoj nebeski hram. 

Prate je djevice i vode je kralju ; u radosti i veselju vode 
je u hram kralja, Gospoda. (Prikazanje.) 

Misa: Na mene vrebaju. I u ovom misnom obras¬ 
cu pjevaju se reci iz psalma 118. kao ulazna i priče- 
sna pjesma. Na mene vrebaju grešnici, da me upropa¬ 
ste, a ja razmišljam tvoj zakon, Gospode ! Vidjeh, da 
ima svršetak sve, makako bilo veliko, samo je zakon 
tvoj neizmjeran i bez kraja. (U 1 a z.) Ja činim, što je 
pravo pred tobom, Gospode, gledaj, da me ne upropaste 
oholi ; znam, pravedna je svaka odredba tvoja ; ja mr¬ 
zim put nepravde. (P r i č e s n a.) 

Kao i u pređašnjoj misi veliča sveta djevica po 
čitanju knjige Mudrosti Boga zbog dobročinsta- 
va, koja joj je iskazao za života i u času njezina 
mučeništva. Uz pomoć Božju sačuvala je ona najvred¬ 
nije : djevičanstvo i vjeru. A to je ono blago sakri¬ 
veno u polju, to je onaj biser, za koga se isplati dati 
sve, samo da ga čovjek dobije. (Evanđelje.) Ure¬ 
šene tim dragim kamenjem i biserjem svete su dje¬ 
vice tako mile Bogu. Tvojim se usnama razlio bla¬ 
goslov, jer te je Bog blagoslovio blagoslovom vječnim. 
(Prikazanje.) 0, kako je lijep čist naraštaj u sjaj¬ 
nosti svojoj ! (Dodaje se „Aleluja” u uskrsno doba.) 

Svete djevice 

Za spomen-dane onih svetih djevica, koje nijesu 
umrle mučeničkom smrću, postoje također dva za¬ 
jednička misna obrasca. 

Misa: Ti ljubiš pravdu. Ovaj misni obrazac mogli 
bismo mirne duše nazvati „zaručničkom misom”, 
jer se u psalmodijskim dijelovima pjevaju reci iz 
psalma 44., koji je zaručnička pjesma, a o zarukama 
govori i poslanica sv. Pavla te evanđelje. 

Cijela katolička Crkva je zaručnica Kristova. 
Odnos između Crkve i Isusa Krista sv. Pavao ispore- 
đuje s odnosom muža i žene i upravo na toj poredbi 
on prikazuje svetost kršćanskog braka. Kao što je 
muž glava ženi, tako je Krist glava Crkve. Kao što 
se muž i žena među sobom ljube, tako Krist ljubi 

Crkvu, a Crkva Krista. I u odlomku poslanice 
u ovom misnom obrascu govori sv. Pavao o zaručni¬ 
čkom odnosu Crkve i Krista, samo što on ovdje proši¬ 
ruje taj odnos i na svaku kršćansku dušu. Svaka krš¬ 
ćanska duša, koja je preporođena vodom Krštenja, 
koja se nalazi u stanu milosti posvetne, zaručnica je 
Kristova. U njoj se nalazi ljubav prema Bogu i Bog 
ljubi nju. Na posebni način su zaručnice Kristove 
one djevičanske duše, koje su se odrekle svih ugodno¬ 
sti ovoga života i iz najčišće ljubavi poklonile same 
sebe Isusu Kristu kao svomu nebeskomu zaručniku. 
— Posve u skladu s poslanicom čita se u ovoj misi 
evanđelje o dolasku Krista zaručnika, a kao 
okvir tih obaju čitanja pjeva se zaručnički psalam 
44., u kome je ocrtana ljepota zaručnice, svete dje¬ 
vice. Kao p r i č e s n a pjeva se odlomak iz evan¬ 
đelja : Pet je mudrih djevica uzelo ulje u posudama 
svojim sa svjetiljkama ; a u ponoći stade vika : eto za¬ 
ručnika, iziđite ususret Kristu Gospodinu. Taj redak 
ima pričesno značenje. Kao što će Gospodin, zaručnik 
naših duša, doći k nama u času naše smrti, tako on 
dolazi i u času svete Pričesti. Kao što ćemo ga onda 
morati dočekati čiste duše s kajanjem i poniznošću 
u srcu, tako moramo i sada pristupati k svetoj Pri¬ 
česti. 

Misa: najmoćniji ove zemlje. I ova je misa po svojim 
psalmodijskim dijelovima zaručnička misa, jer se i 
u njoj pjeva psalam 44. — Sv. Pavao apostol u po¬ 
sla n i c i ove mise govori o djevičanstvu i uzvisuje 
ga nad bračni stalež. Oni, koji živu u bračnom staležu, 
više se brinu zato, kako će ugoditi svome bračnome 
drugu, nego li kako će ugoditi Bogu. Oni, koji živu 
u pravom djevičanstvu, a nesamo u beženstvu, oni 
se brinu za Gospodina i nastoje da budu sveti tije¬ 
lom i dušom. Takvi posjeduju dragi kamen i biser, 
koji vrijedi više nego sve blago, jer se za njega kupuje 
kraljevstvo nebesko. (Evanđelje.) Kod pri¬ 
česti se pjeva odlomak iz evanđelja : Kraljevstvo 
je nebesko kao čovjek trgovac, koji traži lijepo biserje, 
pa kad nađe jedno dragocjeno zrno bisera, ode i prodade 

sve, što je imao, i kupi ga. Takav dragocjeni biser, za 
koji moramo sve žrtvovati na ovom svijetu, jest sveta 
Pričest. Moramo se odricati grešnih naslada, da bu¬ 
demo čiste duše, pa da možemo u svako doba pri¬ 
stupiti k stolu Gospodnjemu. 

Svete žene 

Premda sv. Crkva tako visoko cijeni i časti dje¬ 
vičanski stalež, ipak ona podnipošto ne omalovažuje 
ni bračnoga staleža. Bračni život osnovan je na sakra¬ 
mentu ženidbe, dakle na nečemu svetomu, on je pro¬ 
žet ženidbenom sakramentalnom milošću. Po krš¬ 
ćanskom braku dobiva Crkva svoje nove članove, 
a nebo svoje nove stanovnike. 1 u bračnom životu 
dade se i te kako služiti Gospodinu i učiniti mnogo za 
njegovu slavu. To vrijedi i za oženjene muškarce i za 
udate žene. pa nam crkvena povijest kazuje, da je 
bilo vrlo mnogo udatih žena, koje su znale na divan 
način spojiti služenje Bogu sa služenjem svome mužu 
i djeci, koje su znale prožeti svoj domaćinski rad mo¬ 
litvom i čitavom svomu životu, kao i životu cijele svoje 
obitelji, dati svrhunaravni duh. Bilo je među njima 
i takvih žena, koje su prolile i svoju krv za Krista. 
Za takve udate svete mučenice postoji jedan zajed¬ 
nički misni obrazac, a drugi je misni obrazac za one 
svete žene, koje nijesu umrle mučeničkom smrću. 

Misa: Na mene vrebaju. Iako se u ovom misnom 
obrascu slavi udata žena, ipak se u njemu pjevaju 
odlomci iz zaručničkog psalma, a to je razumljivo, 
ako imamo na pameti, da je svaka duša, koja ljubi 
Krista, njegova zaručnica. Svete mučenice su i te kako 
pokazale, da ljube Krista, kad su dale svoj život za 
njega. On je njihova nada na nebu, kako je bio i nji¬ 
hova potpora na svijetu, o kojoj govori čitanje 
knjige Mudrosti. Stoga su ga one toliko i ljubile žrtvo- 
vavši sve za njega, kao što žrtvuje trgovac sve svoje 
imanje, samo da dođe do dragocjenog bisera i dragoga 
kamenja. (Evanđelje.) 

Misa: Znam, o Gospode. U ovom misnom obrascu 
slavi se vrijedna i valjana domaćica. U čitanju 

kniiee Mudrosti opisuje Salamon, kako se dobra žena 
brinf za kuću svoju, za muža i djecu svoju. Nije njezin 
nosao lagan, ali ona ga obavlja s lakoćom, jer sve, sto 
čini čini radi Gospodina. Ona ne traži udvaranja 
ovoga svijeta. Prijevarna je ljupkost i tašta ljepota 
fena koja se boji Gospoda, zaslužuje pohvalu Dajte 
ioi od ploda ruku njezinih i neka je njezina djela hvale 
u skupštini sudačkoj na vratima. Takva sveta žena do¬ 
ista zaslužuje pohvalu i priznanje. Ona je dobila od 
Gospodina plodove ruku svojih. Nju je Gospodin 
nagradio radi njezinih dobrih djela. Ali je hvali i 
sveta Crkva na zemlji. Ona ju je proglasila najprije 
blaženom, pa onda svetom, postavila ju je na svoje 
oltare i sastavila u njezinu čast službu Božju na nje¬ 
zin spomen-dan. To je Crkva učinila nakon temeljitog 
ispitivanja njezina života sudeći o njoj i njezinim 
djelima onako, kako su nekada u israelskoj državi 
suci sudili sjedeći kod gradskih vratiju. Sud svete Cr¬ 
kve potvrdio je sam Bog čudesima, koja su se zbila 

po njezinu zagovoru. . 

Ostali dijelovi misnoga obrasca su isti kao u prije 

nabrojenim misama. 

Godišnjica posvete crkve 

Osobitom svečanošću posvećuje katolička Crkva 
svoje hramove. Obred posvete crkve je najdulji obred, 
što ga Crkva obavlja, a pun je slikovitosti i molitava 
najdubljega sadržaja. U svakoj zidanoj crkvi gleda 
Crkva komadić neba na zemlji. U njoj stanuje trajno 
i neprestano Isus Krist, u oltaru su položene kosti 
svetih mučenika. To je dom molitve, mjesto,^ gdje se 
nalazi Gospodin. Da u vjernicima uzbudi što veće 
poštovanje prema njihovoj crkvi, propisala je Crkva, 
da se svake godine slavi obljetnica posvete crkve. 
Svaka župa slavi obljetnicu posvete svoje župne cr¬ 
kve, a pored toga svaka biskupija slavi obljetnicu 
posvete stolne crkve, koja se smatra majkom svih žup¬ 
nih i ostalih crkava u biskupiji. Napokon cijeli kato¬ 
lički svijet slavi godišnjicu posvete triju rimskih cr¬ 
kava : na dan 9. studenoga slavi se obljetnica posvete 

crkve sv. Ivana u Lateranu, koja se naziva „majkom 
svih crkava na svijetu”, a 18. studenoga obljetnica 
posvete crkve sv. Petra i ujedno obljetnica posvete 
crkve sv. Pavla u Rimu. 

U misnom obrascu je ponajprije istaknuto, da je 
crkva mjesto sveto, kuća Božja, dom Gospodnji, ko¬ 
madić neba na zemlji. Već kod ulaza pjeva Crkva : 
Strašno je mjesto ovo, ovdje je dom Gospodnji i vrata 
nebeska i zvat će se : dvor Božji. Još ljepše je to istak¬ 
nuto u čitanju otkrivljenja sv. Ivana apostola. 
Vidimo, kako se spušta iz neba novi Jerusalem i kako 
se smještava među ljudima. Evo šatora Božjega među 
ljudima, jer će stanovati među njima, i oni će biti na¬ 
rod njegov, i sam Bog bit će s njima. Kao odjek ovoga 
čitanja pjeva Crkva na stepenicama: Mje¬ 
sto je ovo od Boga učinjeno, neprocjenjiva je i nepo- 
vredljiva svetinja ; Bože, koga dvori anđeoski zbor, usliši 
molbe slugu tvojih. Mjesto je to sveto radi toga, jer u 
njemu stanuje Bog, koji svojom prisutnošću sve po¬ 
svećuje. Kad on dolazi i gdje se on nastani, donosi 
obilje milosti i blagoslova svojega. Tako je i kući 
onoga bijednoga carinika Zahija došlo spasenje onoga 
časa, kad je Gospodin došao u njegovu kuću, i gle : 
Zahej se obraća, sve, što je zla napravio, spreman 
je da popravi, i Krist za njega s pravom kaže : Da¬ 
nas dođe spasenje kući ovoj. Kolika se takva obraćenja 
i popravci događaju širom katoličke Crkve u njezi¬ 
nim hramovima ! A zar nijesu dijeljenje milosti i 
spasenja sva ona krštenja, potvrde, ispovijedi, svete 
Pričesti, vjenčanja, blagoslovine i molitve, koje se 
obavljaju po našim crkvama ? 

Druga misao, koja je istaknuta u ovom misnom 
obrascu, jest, da je Crkva dom molitve. Kad je Sala- 
mon posvećivao hram na Sionu, molio je ovako : 
Gospodine, Bože Israelov ! Eto, nebo i nebesa nad ne¬ 
besima ne mogu te obuhvatiti, a kamo li ovaj dom, koji 
sam sazidao. Ali pogledaj na molitvu i čuj molbu na¬ 
roda, koji će ti se na ovom mjestu moliti. Gospodin mu 
je odgovorio : Uslišio sam molitvu tvoju i posvetio ovaj 
dom, i oči će moje gledati na onoga, koji se tu moli. Sli- 

tno se moli u dnevnoj molitvi ovog misnog obra- 
sca * Bože , koji nam svake godine obnavljaš dan posvete - 
nin ovoga svetoga hrama svojega i koji nas vazda dovodiš 
neokaljane svetim tajnama: usliši molbe puka svoga 
i podaj, da se svaki, tko uniđe u ovaj hram moleći te za 
pomoć raduje, što je sve izmolio. A da će Gospodin za¬ 
ista i uslišati naše molbe, to nam je on obećao riječima, 
koje se pjevaju kao p r i č e s n a : Kuća će se moja 
zvati domom molitve ; svaki, tko u njoj moli, dobit će, 
i tko traži, naći će, i onomu, koji kuca, otvorit će se. 
Riječi: tko traži, naći će, imaju pričesno značenje. 
U svom životu ne smijemo nikada tražiti sebe, nego 
uvijek Boga. Njega ćemo naći u istinama vjere, u 
svetim sakramentima, u blagoslovinama Crkve, u 
molitvi, u dobrim djelima, ali ipak na prvom mjestu 
i najbolje u svetoj Pričesti. 

GLAVNIJI 

SVETAČKI DANI KROZ GODINU 


30. studenoga: Sv. Andrija. Andrija, brat pr¬ 
vaka apostolskoga sv. Petra, prvi se odazvao pozivu 
Gospodinovu, da ga slijedi. Iza Kristova uzašašća 
pošao je da propovijeda evanđelje. U grčkom gradu 
Patrasu bio je uhvaćen i pozvan, da žrtvuje krivim 
bogovima. On je smjelo odgovorio : „Ne ću žrtvova¬ 
ti, jer ja žrtvujem svaki dan na oltaru prečistog Ja- 
ganjca.” Pribijen na križ živio je na njemu i propo¬ 
vijedao čitava dva dana. 

Misni obrazac prikazuje nam sv. Andriju ponaj¬ 
prije kao propovjednika, zatim kao upravitelja Cr¬ 
kve i napokon kao našega zagovornika. 

Kao propovjednika prikazuje ga sv. Pavao u 
dnevnoj poslanici. Tko hoće da bude spašen 
(opravdan), mora u srcu vjerovati, ali i vjeru svoju 
ustima ispovijedati. Ta vjera ujedinjuje sve narode. 
Gospodin je sam izabrao i poslao propovjednike vjere, 
a to su apostoli. Ima ih, koji nijesu htjeli slušati nji¬ 
hova propovijedanja, premda su ga čuli, budući da su 
apostoli obašli svu zemlju navještajući evanđelje. 
— Među tim izabranim propovjednicima bio je i An¬ 
drija, kojega je Gospodin pozvao na obalama Gene- 
zaretskoga jezera i učinio ga ribarom ljudi. To znači, 
da mu je povjerio, neka sakuplja duše u kraljevstvo 
nebesko kao ribar ribe u mrežu. Taj poziv Gospodinov 
opisuje nam dnevno evanđelje. — Andrija se 
spremno odazvao pozivu. I nas Gospodin zove, da 
pođemo za njim. Napose nas poziva u času pričesti, 
pa smo dužni, da pođemo za njim i pristupimo stolu 
Gospodnjemu. Zato se u ovoj misi kao p r i č e s n a 
pjevaju riječi Kristove : Pođite za mnom, učinit ću 
vas ribarima ljudi; a oni ostavivši mreže i lađu pođoše 
odmah za Gospodinom. 

Andrija je poput ostalih apostola bio siromašan 
ribar. Gospodin ga je učinio knezom u Crkvi svojoj, 
jer mu je bio prijatelj. Veoma su časni prijatelji tvoji, 
Bože, silno se utvrdi kneževstvo njihovo. (Ulaz i p ri¬ 
ka za n j e.) Na mjesto Starog Zavjeta, koji je bio 
objavljen samo jednom narodu, židovskom, Krist 
je ustanovio Novi Zavjet. On je općenit, za sve narode. 
Propovjednici Novog Zavjeta su apostoli. Postavio 
si ih knezovima po svoj zemlji, opominjat će se imena 
tvoga, Gospode ! Umjesto otaca rodiše im se sinovi, 
toga radi priznavat će te narodi. (Na stepenica- 
m a.) Ti „očevi” su starozavjetni patrijarsi i proroci, 
a „sinovi” su apostoli. Djelo sinova je veće nego djelo 
otaca, jer su istom po sinovima svi narodi upoznali 
pravoga Boga. 

Kao prijatelj Božji sv. Andrija je moćan zagovor¬ 
nik kod Boga. Tako je i žrtva sv. mise, koju prikazu¬ 
jemo na njegov spomen-dan, to vrijednija u očima 
Božjim, jer prikazujemo Bogu nesamo naše slabe za¬ 
sluge, nego i on u zajednici s nama prikazuje svoje 
velike zasluge. (T a j n a.) Sudjelujući u žrtvi sv. mise 
mi častimo sv. Andriju i pribavljamo sebi oprošte- 
nje grijeha. (P o p r i č e s n a.) 

Sva ta tri svojstva sv. Andrije istaknuta su u 
dnevnoj molitvi. Smjerno molimo tvoje ve¬ 
ličanstvo, Gospode, kao što je blaženi Andrija bio Crkvi 
tvojoj propovjednik i upravitelj, tako da bude u tebe 
i vječni za nas zagovornik. 

6. prosinca: Sv. Nikola. Nikola, rodom iz grada 
Patare, bio je biskup u Miri. Odlikovao se napose 
velikom djelotvornom ljubavlju prema siromasima. 
I za života i poslije smrti Gospodin ga je proslavio 
brojnim čudesima. 

U misnom obrascu se u prvom redu ističe Niko- 
lino biskupsko dostojanstvo. Njega je Gospodin uči¬ 
nio velikim svećenikom u svojoj Crkvi, pomazao ga 
uljem i jačao ga u borbama. Glavna je zadaća sve¬ 
ćenikova prikazivanje žrtve. 0 toj žrtvi govori sv. 
Pavao u dnevnoj poslanici. Ona je istovjetna 
sa žrtvom na križu, a nadvisuje svojom vrijednošću 

sve starozavjetne žrtve i obrede. Tom žrtvom sv. 
mise, koju prikazujemo na našim oltarima, treba 
sjediniti svoju osobnu žrtvu hvale Bogu i žrtvu do¬ 
brih djela, u prvom redu dijelenje milostinje, čime se 
napose odlikovao sv. Nikola. Daljnja je žrtva drago¬ 
voljna poslušnost crkvenim poglavarima. Takav je 
crkveni poglavar bio i Nikola, kojemu je Gospodin 
dao mnogo milosti. Te milosti je kao dobar upravi¬ 
telj iz dnevnog evanđelja Nikola dobro upotre- 
bio na korist svoju i povjerenih mu duša. 

U dnevnoj molitvi se napose ističu čudesa sv. 
Nikole. On je kao zaštitnik mornara spasio mnoge 
brodove od propasti, pa Crkva moli, neka i brod naše¬ 
ga života spasi od duhovne propasti u paklu. 

U zajednici sa sv. Nikolom prikazujemo Bogu 
žrtvu sv. mise. Plod te žrtve neka bude milost, da se 
od Boga ne odijelimo ni u sreći ni u nesreći (t a j n a), 
nego da budemo i za života i u vječnosti trajno sjedi¬ 
njeni s Bogom svojim. (P o p r i č e s n a.) 

8. prosinca: Bezgrešno Začeće. Objavljena je is¬ 
tina i članak katoličke vjere, da je Blažena Djevica 
Marija jedina između svih ljudi začeta bez istočnoga 
grijeha. Toj velikoj istini posvećen je ovaj blagdan. 

Nauka Crkve o Bezgrešnom Začeću izložena je u 
misnim molitvama. Bog je oslobodio od istočnoga 
grijeha BI. Djevicu Mariju na temelju budućih zaslu¬ 
ga Sina svoga ne htijući, da njegova majka bude 
makar i čas podvrgnuta đavlu. To je bila „divna po¬ 
vlastica”, kojom je Bog odlikovao jedino Majku svoga 
Sina. Vjerujući i ispovijedajući tu istinu molimo Boga, 
da nas učini bar donekle sličnima Blaženoj Djevici 
Mariji oprostivši nam grijehe i uništivši u nama po¬ 
sljedice istočnoga grijeha, a to su razne ljudske slabo¬ 
sti i strasti. 

Evanđelje i prikazna pjesma donose 
svetopisamski dokaz za Bezgrešno Začeće. Anđeo 
kaže Mariji: „milosti puna”. Pun milosti može biti 
samo onaj, koji je čist od teškoga grijeha. On se sav 
sjaji u ljepoti posvetne milosti, on je slobodan od đa¬ 
volske vlasti, pa stoga i govori sama Marija u ulazu : 


50 


,Radujem se u Gospodu i moja se duša veseli u mome 
Bogu, jer me je odjenuo u haljine spasenja i ogrnuo me 
plaštem svetosti, kao zaručnicu u njezinu nakitu. Ve¬ 
ličam te, Gospode, jer si me oslobodio, jer ni jesi dao, da se 
moji neprijatelji raduju nada mnom. Zadivljena tom 
ljepotom Marijine duše kliče Crkva : „Blagoslovljena 
si, Djevo Marijo, nad sve žene na zemlji. Ti si slava 
Jeruzalema, ti si veselje Izraela, ti si pomos našega 
naroda. Sva si lijepa, o Marijo, i istočne ljage nema 
u Tebi. (Na stepenicama.) Valja da te slavimo, 
o Djevice Marijo, jer ti je Svemogući učinio velike stvari. 
(P r i č e s n a.) 

Čitanje Knjige mudrosti Crkva je prilago¬ 
dila BI. Djevici Mariji. U odlomku je riječ o Božjoj 
Mudrosti, po kojoj je sve stvoreno i koja je postojala 
prije svakoga stvorenja. No sve to lijepo pristaje 
i BI. Djevici Mariji. Nju je od vijeka Bog odredio, 
da bude prečistom Majkom njegovu Sinu, kad po¬ 
stane čovjekom za naše spasenje. 

21. prosinac: Sv. Toma Apostol Toma poznat 
je radi svoje sumnje u uskrsnuloga Spasitelja. Iza 
Isusova uzašašća krenuo je u Indiju i tamo poginuo 
mučeničkom smrću. 

U misnom obrascu slavi se njegovo apostolsko dje¬ 
lovanje. Kao i drugi apostoli i on je napunio zemlju 
svojim propovijedanjem tako, da po njegovoj zasluzi 
ima više vjernika nego pijeska u moru. Svi su oni jedno 
tijelo, komu je glava Isus Krist, jedna zgrada, kojoj 
je Krist ugaoni kamen. 

Evanđelje govori o Tominoj sumnji, ali i o nje¬ 
govoj vjeri, koju je kod sastanka s uskrsnulim Isusom 
očitovao. Za takvu vjeru u dušama vjernika moli Cr¬ 
kva u dnevnoj molitvi. Kao što je nekada Tomu 
pozvao Krist, tako poziva i nas u času Pričesti: Pruži 
ruku svoju i spoznaj mjesto od čavala i ne budi nevjeran 
nego vjeran. (P r i č e s n a.) Kod sv. Pričesti mi se 
Krista pod prilikama kruha nesamo dotičemo, nego 
ga i primamo u sebe, da ojača u nama vjeru i druge 
kreposti. 

26. prosinca: Sv. Stjepan. Stjepan je jedan između 
sedmorice prvih đakona. On je prvi, koji je prolio 
krv za vjeru Isusovu. Propovijedajući revno evan¬ 
đelje došao je u sukob sa Židovima, koji su ga kame¬ 
novali, a on je umirući molio za svoje neprijatelje. 

U dijelovima mise stavlja nam Crkva pred oči 
njegovo mučeništvo. Protiv njega se urotiše njegovi 
neprijatelji. Sjedoše knezovi i dogovarahu se protiv 
mene i zločinci me gonjahu. Pomozi, Gospode Bože 
moj, jer se sluga tvoj vježbao u opravdanjima tvojim. 
(U 1 a z.) U o d 1 o m k u Djela Apostolskih pripovijeda 
nam sv. Luka Stjepanovo mučeništvo. Na Stjepanu 
se prvom ispunilo Isusovo proročanstvo, da će Je¬ 
ruzalem i ubuduće, kao i prije, ubijati svoje najbolje 
sinove i kamenovati one, koji su mu poslani. — Po¬ 
sebno Crkva ističe Stjepanovu ljubav prema neprija¬ 
teljima. On se umirući moli za njih, pa se i Crkva u 
dnevnoj molitvi obraća Bogu, da bi duh ljubavi pre¬ 
ma neprijateljima bio i u nama. 

Kod prikazanja opet gledamo Stjepana, kako umire. 
Izabraše apostoli Stjepana levitu, puna vjere i Duha 
Svetoga, koga kamenovaše Židovi, dok je molio i go¬ 
vorio: Gospode Isuse, primi duh moj ! To je bila n J e " 
gova žrtva, žrtva krvi. Prinoseći kruh i vino na oltar 
mi prikazujemo Bogu sami sebe. To je naša žrtva, 
žrtva pobožnosti, i kao što je njega žrtva krvi uči¬ 
nila slavnim, tako će i nas žrtva pobožnosti učiniti 
slobodnima od grijeha. (T a j n a.) 

Stjepan je umirući gledao otvoreno u nebo. U 
Pričesti se zbiva nešto slično. Mi doduše ne vidimo 
našim očima Krista, ali se ipak združujemo s njim, 
kako se Stjepan združio u času smrti. On je umirući 
prešao u krilo Božje, a mi po svetoj Pričesti dolazimo 
pod okrilje Božje. (Pričesna i popričesna.) 

27. prosinca: Sv. Ivan. Apostol Ivan bio je naj¬ 
draži Isusov učenik. Napisao je evanđelje, proročku 
knjigu „Otkrivenje” i tri poslanice. Premda je i on 
trpio za Krista, ipak je jedini između apostola, koji 
nije umro mučeničkom smrću. 


52 


Svojim propovijedanjem i svojim pisanim djeli¬ 
ma Ivan je svijetlo Crkve. Usred Crkve otvorio je Go¬ 
spod njegova usta i napunio ga duhom mudrosti i ra¬ 
zuma, ogrnuo ga odjećom slave. (U 1 a z.) Crkva je 
prosvijećena učenjem blaženoga Ivana i njegova 
ie nauka vodi do vječnih darova. (Dnevna m o 1i- 
t v a.) Gospodin ga je napunio mudrošću, kojom je on 
vodio i učio druge. Pun te mudrosti bio je on uzvišen 
među vjernicima na zemlji i po njoj je zaslužio vje¬ 
čnu slavu nebesku. (Čitanje.) 

U evanđelju pripovijeda sam Ivan jednu zgodu 
iz svoga života. Na Tiberijadskom jezeru pitao je Pe¬ 
tar Isusa, što će biti s Ivanom ? Isus mu odgovori: 
„Ako hoću, da on ovako ostane do mojega drugoga 
dolaska na sudnji dan, što je tebi do toga!” To znači: 
Kad bih ja htio, mogao bih učiniti, da Ivan živi do 
sudnjega dana, i to se tebe, Petre, ništa ne tiče. Neki 
su te Kristove riječi krivo razumjeli i držali, da će 
Ivan živjeti do sudnjega dana. Ivan pobija to krivo 
mišljenje u današnjem evanđelju. — Riječi 
Kristove : „Dok ne dođem,” ponavlja Crkva u p r i- 
č e s n o j dajući im euharistijsko značenje. Oni, koji se 
budu pričešćivali, umrijet će u tijelu, ali kad Gospodin 
dođe na sudnji dan, oni će živjeti po njegovim rije¬ 
čima : „Tko blaguje Tijelo moje i pije Krv moju, ži¬ 
vjet će u vijeke i ja ću ga uskrsnuti na posljednji 
dan.” 

27. prosinca: Nevina dječica. Ova je svetkovina 
u čast one djece, koju je kralj Herod dao pogubiti 
misleći, da će među njima poginuti i mali Isus. 

Kad je Isus svečano ulazio u Jeruzalem, išla su 
mu ususret među ostalima i djeca kličući: „Hosana! ’ 
Isusovi neprijatelji su se stoga narugali Isusu, kao da 
ga tobože nitko ne slavi osim nerazumne djece. Isus 
im je na to odgovorio, kako je upravo to dokaz, da je 
on obećani Mesija, jer se na njemu ispunjaju riječi 
proroka Izaije : Iz usta male djece i dojenčadi izvodiš 
sebi hvalu radi neprijatelja svojih. No još prije te 
jeruzalemske djece, koja su ustima slavila Gospodina, 
slavila su ga šutke, ne rječju nego krvlju, betlehemska 





nevina dječica. Zato Crkva i pjeva na ulazu dana¬ 
šnje mise spomenute Izaijine riječi, a u dnevnoj 
molitvi prosimo Boga, da bi ga i mi častili nesamo 
vjerom u srcu nego i djelima u životu. 

Čitanje knjige Otkrivenja prikazuje nam di¬ 
vnu sliku nebesa. Tamo su oko Gospodina odabrane 
duše, a među njima na prvom mjestu betlehemski 
mučenici, u kojima je na divan način spojeno djevi- 
čanstvo i mučeništvo. — Evanđelje nam pripo- 
vjeda strašni događaj, što ga je priredio krvolok 
Herod. On je poubijao nevinu djecu. Opustio je Be¬ 
tlehem i mjesto veselog smijeha djece čuo se plač 
majka. Glas u tami ču se, plač i jaukanje mnogo: Ra- 
hela plače za sinovima svojim i ne če da se utješi, jer ih 
nema. A baš tim načinom Herod je djeci omogućio 
najveću sreću : ona su se oslobodila zemaljskoga kao 
ptica u kavezu i prhnula Bogu svomu Stvoritelju. 

11. veljače: Ukazanje BI. Djevice Marije. G. 
1858. ukazala se BI. Djevica Marija djevojci Bernar- 
dici Soubirous (čitaj : Subiru) u francuskom gradiću 
Lurdu i tom zgodom izjavila: „Ja sam Bezgrešno 
Začeće”. Stoga je i misni obrazac ove svetkovine po¬ 
svećen s jedne strane vjerskoj istini o Bezgrešnom 
Začeću, a s druge strane samom ukazanju. Dijelovi 
mise prikazuju Mariju kao sveti grad, novi Jeruzalem, 
koji se spušta pun ljepote na zemlju ; kao ženu obu¬ 
čenu u sunce s vijencem od dvanaest zvijezda ; kao 
cvijeće na zemlji našoj; kao slavu, radost i diku svete 
Crkve ; kao nježnu grlicu. Posebice je naglašen ra¬ 
zlog te njezine ljepote : ona je bez grijeha začeta, ona 
je milosti puna. 

Stoga se Crkva u molitvi obraća puna pouz¬ 
danja u njezin zagovor Bogu, da nam dade spasenje 
duše i zdravlje tijela onako, kako on to dijeli po nje¬ 
zinu zagovoru u Lurdu, gdje su mnogi bolesnici o- 
zdravili, a mnogi tjelesno zdravi opet našli izgubljenu 
vjeru. Po Blaženoj Djevici Mariji Bog je pohodio 
zemlju i obogatio je izobiljem. (P r i č e s n a.) No on nas 
pohađa i obogaćuje i u svakoj Pričesti, pa stoga te 
riječi imadu i Marijansko i pričesno značenje. Poho¬ 

dio nas je po njoj, jer ga je ona po Duhu Svetomu 
začela i rodila, a pohađa nas i sada po brojnim ču¬ 
desima na njezin zagovor u Lurdu i drugdje po svijetu. 
_ Popričesna molitva prije povratka kući od 
svete mise je nalik na prošnju za blagoslov hodočasni¬ 
ka, koji se vraćaju iz Lurda u domovinu, a ujedno 
je slika našega vraćanja u nebesku domovinu. Des¬ 
nica tvoja Neoskvrnjene Majke tješila one, Gospode,, 
koje si napitao nebeskom hranom ; da zavrijedimo 
njezinom pomoći doći u vječnu domovinu. 

24. veljače: Sv. Matija. Matija je izabran na mje¬ 
sto apostola izdajice Jude, o čemu nam govori č i t a- 
n j e Djela Apostolskih u misi ovoga dana. Tako ga je 
Gospodin izabrao, da bude knez i sudac u njegovoj 
Crkvi. Uzeo je prema riječima današnjega evan¬ 
đelja jaram Gospodinov i nosio ga propovijedajući 
riječ Božju do svoje mučeničke smrti. Nije se naročito 
isticao, pače bio je za apostolsko mjesto kandidat na 
drugom mjestu, ali upravo takve voli Gospodin,, 
koje mnogo toga sakriva od mudrih i razumnih, a ot¬ 
kriva malenima. 

19. ožujka: Sv. Josip. Gospodin je Bog ovog 
pravednog muža Djevici dao za zaručnika i vjernog 
i mudrog slugu postavio nad porodicom svojom, da kao 
otac čuva Jedinorođenca njegova, Gospodina našega 
Isusa Krista, koji je začet osjenom Duha Svetoga. Tako 
pjeva Crkva u predslovlju na ovaj dan. — Cr¬ 
kva slavi sv. Josipa dva puta u godini : danas i u srije¬ 
du iza druge nedjelje po Uskrsu. Prvi put slavi nje¬ 
govu svetu osobu, drugi put ga slavi kao svoga zaštit¬ 
nika. Kao što je nekad branio i štitio nazaretsku 
Svetu Obitelj od svakoga zla, tako i danas brani ve¬ 
liku svetu obitelj, katoličku Crkvu, od svih neprija¬ 
telja. 

Sveto Pismo malo govori o svetom Josipu. Na¬ 
ziva ga samo „mužem pravednim”, pa ga tako naziv¬ 
lje i Crkva u ulazu ove mise : Pravednik cvate poput 
paome i raste poput libanonskog cedra, usađen u domu 
Gospodnjem, u trijemovima hrama Boga našega. — 
Za života je mudro upravljao Svetom Obitelju kao do- 

bar nastojnik, pa se stoga i čita odlomak knjige M u- 
drosti, koji se inače čita na misama u čast svetih 
opata, koji su nastojnici i upravitelji samostanskih 
obitelji. 

Evanđelje nam pripovijeda o Josipovoj du¬ 
ševnoj borbi, od koje ga je oslobodio anđeo otkrivši 
mu, da je Marijino dijete začeto po Duhu Svetomu. 
Josip, muž pun vjere, povjerova tim riječima, iako 
je to tajna, koja nadilazi ljudski razum. — I pretvor¬ 
ba u Tijelo Kristovo je tajna, koja nadilazi ljudski 
razum, pa je i tu u prvom redu potrebno, da ima živu 
vjeru onaj, koji pristupa svetoj Pričesti. Stoga se 
kao pričesna u ovoj misi pjeva : Josipe, sine Da- 
vidov, ne boj se uzeti Marije, žene svoje, jer ono, što 
se u njoj začelo, od Duha je Svetoga. Tu je pod prilika¬ 
ma kruha zaista isti onaj Bog, koji je bio začet kao 
čovjek u utrobi prečiste Djevice. 

25. ožujka: Blagovijest. Na ovaj je dan Riječ 
tijelom postala i prebivala među nama. Sin Božji 
postao je čovjek. Crkva je taj dan posvetila BI. Dje¬ 
vici Mariji, koju je Gospodin izabrao za majku Sinu 
svojemu. 

Misni obrazac je jednak onomu na zornicama 
u Adventu uz male iznimke. Središte su mise č i t a- 
n j e Izaije proroka i evanđelje. Izaija naviješta, 
da će djevica zatrudnjeti i roditi sina, a u evanđelju 
vidimo, kako se to proročanstvo ispunjava : anđeo 
naviještava Djevici, da će začeti i roditi Sina Isusa 
Krista. — Kod ul a z a se pjeva pjesma pohvale i 
udivljenja Blaženoj Djevici Mariji. Najmoćniji ove 
zemlje slavit te tebe ; prate je djevice i vode je kralju 
u radosti i veselju. Ona je to i zaslužila, jer je njezina 
nevinost bila na divan način spojena sa svim drugim 
krepostima, a napose s poniznošću, s kojom je rekla : 
„Evo službenice Gospodnje, neka mi bude po riječi 
tvojoj 

25. travnja: Sv. Marko. Marko je bio rodom 
iz Jeruzalema i već je kao mlad čovjek pratio sv. Pa- 
vla i Barnabu na vjerovjesničkim putovanjima. Ka¬ 
snije se pridružio sv. Petru i u Rimu je prema Petro¬ 

vu pripovijedanju opisao u svom evanđelju Isusov 
život. Umro je mučeničkom smrću. 

Misni je obrazac kao na dane svetih mučenika 
u uskrsno doba osim molitava i čitanja. — Za života 
bio je Marko vjerovjesnik, ali on je to po svome evan¬ 
đelju i poslije smrti. Dok bude Crkve, on će nepre¬ 
stano naviještati riječ Božju. Osim toga on i moli za 
Crkvu, pa se u misi obraća Crkva prošnjom na Boga, 
da bi nam sv. Marko bio neprestani učitelj. 

U misi se čita odlomak iz viđenja Ezekijela pro¬ 
roka. On je vidio četiri stvora, koji su simboli evan¬ 
đelista : čovjeka, lava, vola i orla. Simbol ili znak 
sv. Marka je lav, jer on počinje svoje evanđelje opi¬ 
sivanjem djelovanja Ivana Krstitelja u pustinji, a 
pustinja je boravište lavova. — E v a n đ e 1 j e pri¬ 
povijeda, kako je Isus poslao osim apostola još 72 
učenika, da propovijedaju. Marko nije htio među 
ta sedamdeset i dva, ali je bio vjerovjesnik, pa se 
ono, što je Gospodin rekao njima, odnosi i na nj. 

27. travnja: BI. Ozana. Bila je Crnogorka pravo¬ 
slavne vjere. U gradu Kotoru prešla je u krilo ka¬ 
toličke Crkve i stupila u samostan dominikanaka. 
Odlikovala se napose odricanjem i duhom pokore. 
Štovala je napose Muku i smrt Kristovu želeći, da 
Gospodina nasljeduje napose u tom. — Crkva u 
dnevnoj molitvi ističe napose tu njezinu kre¬ 
post kao uzor vjernicima. U tajni ističe Ozanu 
kao uzor čistoće i pokore. U popričesnoj moli 
Crkva, da se svi oni, koji su izvan krila katoličke 
Crkve, povrate u nj. U tom će nasljedovati bi. Ozanu, 
koja je iz pravoslavlja prešla u katoličku Crkvu. 
Sveta Pričest bila je oduvijek simbol i znak jedin¬ 
stva u Crkvi, pa je iza Pričesti i najzgodniji čas, da se 
moli za to. No ako mi katolici želimo nekoga privući 
sebi, moramo najprije mi sami biti takvi, da se netko 
zbilja može, dirnut našim primjerom, oduševiti za 
katoličku Crkvu. Stoga Crkva ujedno u ovoj molitvi 
prosi Boga, da nas učvrsti u istini katoličke vjere. 

1. svibnja: Sv. Filip i Jakov. Obojica su bili 
Isusovi apostoli. Filip je umro na križu ; jakov je bio 

prvi jeruzalemski biskup, a umro je mučeničkom 
smrću moleći za svoje neprijatelje. 

Današnja svetkovina je zapravo obljetnica po¬ 
svete crkve svetih apostola u Rimu. Ta je crkva sa¬ 
građena u 6. stoljeću, kad je vojvoda Narzes oslobo¬ 
dio Rim od gotskoga kralja Totile. Radost oslobođe¬ 
nih Rimljana očituje se u ulazu: Zavapiše tebi, 
Gospode, u vrijeme nevolje svoje i ti si ih s nebesa usli- 
šio. S tom radošću je prožeto i prikazanje: Ne¬ 
besa slave čudesa tvoja, Gospode, i tvoju vjernost sveti 
puk tvoj. Zemaljske nesreće i nevolje smatrali su stari 
kršćani kao bič Božji radi ljudskih grijeha, pa i pri¬ 
godom ove svetkovine moli Crkva, da Bog odvrati 
nove bičeve, koje smo zaslužili. (T a j n a.) Premda su 
prošla davno vremena tih nesreća i oslobođenja, ipak 
imaju ti dijelovi misnoga obrasca još i danas svoju 
vrijednost. Živimo u teškim vremenima i za dušu 
i za tijelo, pa Boga molimo, neka odvrati zlo od nas. 

Evanđelje je odlomak iz Isusova oproštajnoga 
govora na posljednjoj večeri. Filip pita Isusa, kako 
bi mogao vidjeti Boga Oca, a Isus mu odgovara, da 
je on jedne biti s Ocem, i tko vidi Sina, vidi i Oca, jer 
su jedno. Te riječi ponavlja Crkva i kod Pričesti: 
Toliko sam vrijeme s vama, pa me ne poznaš. Filipe, 
koji vidi mene, vidi i Oca mojega; zar ne vjeruješ, da 
sam ja u Ocu i Otac u meni? U času Pričesti mi se sje¬ 
dinjujemo s Kristom, Bogom Sinom, i postajemo 
dionicima božanstva, koje je zajedničko i Ocu i Sinu 
sa Svetim Duhom. 

3. svibnja: Našašće Sv. Križa. Sv. Jelena, majka 
cara Konstantina Velikoga, dala je kopati na mjestu, 
gdje je Isus bio raspet, ne bi li pronašla njegov križ. 
Nađena su bila tri križa. Ne znajući, koji je pravi 
Isusov, primakoše sva tri križa jedan po jedan nekoj 
teško bolesnoj ženi. Kod doticaja s pravim Kristovim 
križem bolesnica ozdravi. Od toga vremena stao se sv. 
Križ na poseban način častiti tako, da je ova svet¬ 
kovina zapravo blagdan pobjede sv. Križa. Pada 
uvijek u uskrsno doba, pa u vezi s Uskrsom ima svoje 
posebno značenje. Križ nije više drvo sramote nego 

znak pobjede. On je slava naša, pa zato i pjeva Crkva 
odmah kod ulaza: A mi, Bože sačuvaj, da se čim 
drugim hvalimo osim križem Gospodina našega Isusa 
Krista, u kojemu je spasenje, život i uskrsnuće naše, 
po kojemu smo spašeni i izbavljeni. On je kraljevsko 
prijestolje Isusa Krista: Recite narodima, da Gospod 
kraljuje s drveta, aleluja. Na njemu je on pobijedio 
svijet i đavla. Desnica Gospodnja pokaza moć, desnica 
me Gospodnja uzvisi, ne ću umrijeti, nego živjeti i kazi¬ 
vat ću djela Gospodnja. (P r i k a z a n j e.) On je naša 
zaštita u raznim nevoljama. Znakom Križa oslobodi 
nas od neprijatelja naših, Bože naš. (P r i č e s n a.) 
Na nj se Krist uspeo poslušan Ocu do smrti, pa ga je 
zato uzvisio Bog tako, da se pred njim mora poklo¬ 
niti sve, što je na nebu, na zemlji i pod zemljom. (P o- 
slanica.) Križ je izvor svrhunaravnoga života, 
na Križu nam je Isus zaslužio vječno spasenje i oslo¬ 
bodio nas od vječne smrti. Tko vjeruje i uzda se u nj, 
bit će spašen poput onih Izraelaca, koje su grizle 
otrovne zmije u pustinji, ali tko je pogledao u mje¬ 
denu zmiju, bio je ozdravljen. (E v a n đ e 1 j e.) On je 
uistinu životno drvo, koje nam po zaslugama smrti 
Spasiteljeve na njemu daje život vječni. (Dnevna 
molitva.) Križ je stijeg borbe i pobjede, pod ko¬ 
jim možemo pobijediti sve suprotne sile i slaviti po- 
bjedno slavlje. (Tajna i p o p r i č e s n a.) 

11. lipnja: Sv. Barnaba. Barnaba nije bio u zboru 
dvanaestorice Isusovih apostola. Primio je sveto kr¬ 
štenje poslije uzašašća Kristova, ali jer je bio ,,vrli 
muž” i „pun Duha Svetoga i vjere” te jer je revno 
radio oko širenja kršćanske vjere, izabrao ga je sam 
Duh Sveti, da zajedno s Pavlom izvrši djela, na koja 
ih je pozvao. (Č i t a n j e.) Surađivao je s Pavlom 
na njegovu apostolskom putovanju, a i sam je ši¬ 
rio evanđelje. Zato ga je Crkva oduvijek smatrala 
apostolom, pa je misni obrazac njegove svetkovine 
isti kao na blagdane apostola. Umro je mučeničkom 
smrću. To je bila plaća ovoga svijeta svima apostoli¬ 
ma, pa i Barnabi, što im je Isus uostalom unaprijed 
i prorekao. (Evanđelje.) 

21. lipnja: Sv. Alojzije. Alojzije je bio sin grofa 
Ferdinanda Gonzage. Kršten je još prije poroda i 
tako je rođen prije Bogu nego svijetu, pa može reći : 
Gospode, nado moja od mladosti moje, tebe se držati 
od materinjeg krila, već od prve mladosti ti si branič moj. 
(Na stepenicama.) Cijelog života ostao je čist 
ne učinivši nikad nijednog smrtnoga grijeha. Mogao 
je sagriješiti i nije sagriješio, učiniti zlo i nije učinio. 
(Č i t a n j e.) Osobito se odlikovao svetom čistoćom, 
pa je u tom bio zaista nalik anđelima. Učinio si ga 
malo manjim od anđela, slavom si ga i čašću okrunio. 
(U 1 a z.) Njegovo tijelo bilo je posve pokorno duhu 
onako, kako će proslavljena tjelesa iza uskrsnuća 
na sudnji dan biti produhovljena bez ikakvih tjelesnih 
potreba i pohota. (Evanđelje.) Tu je nevinost 
podržavala u njemu napose sveta Pričest, koju je 
primao s anđeoskom pobožnošću : Dao si im kruha 
s nebesa, čovjek je blagovao kruh anđeoski. (Priče- 
s n a.) Uza svu nevinost činio je djela stroge pokore 
mrtveći svoje tijelo i pružio vjernicima primjer, kako 
treba da uz često primanje svete Pričesti mrtve svoja 
tjelesa. (Dnevna molitva i tajna.) Odre- 
kavši se svega stupi u Družbu Isusovu, jer ne ode za 
zlatom niti se pouzdavao u novac i blago. Živio je u Rimu 
i umro u 24. godini života dvoreći kužne bolesnike 
kao žrtva ljubavi prema bližnjemu. On je razumio 
Kristovu zapovijed o ljubavi, pa mu zato milostinju 
(dobra djela) propovijeda sav zbor „svetih” t. j. Crkva. 

24. lipnja: Sv. Ivan Krstitelj. Katolička Crkva 
slavi samo zemaljski rođendan Isusa Krista, Blažene 
Djevice Marije i sv. Ivana Krstitelja. Njegov rođen¬ 
dan slavi zato, jer je on očišćen od istočnoga grijeha 
još u utrobi svoje majke sv. Elizabete. Njega je Go¬ 
spodin izabrao, da bude Pretečom Spasitelju, t. j. 
da ljudima objavi njegov dolazak. Tako sv. Ivan spada 
u red proroka, koji su naviještali dolazak Spasiteljev, 
ali ih nadmašuje nesamo svetošću svoga života, nego 
i tim, što su drugi govorili o Kristu izdaleka, a on ga 
je ljudima pokazao prisutnoga. Mladost je proživio 
u postu i pokori u pustinji, a onda se uputio k Jorda¬ 

nu, da naviješta obraćenje i dolazak Spasiteljev. 
Ujedno je krstio ljude krstom pokore. Među ostalima 
krstio je i samoga Gospodina. Kad je Isus počeo javno 
djelovati, Ivan se sve više povlačio, jer se držao svo¬ 
jih riječi: „On treba da raste, a ja da padam.” Ko¬ 
reći pokvarenoga kralja Heroda zbog preljuba bude 
uhvaćen i u tamnici pogubljen. 

U misnom obrascu napose je istaknuto, kako je 
Ivana izabrao Gospodin još u utrobi majke, kako je 
bio veliki propovjednik i napokon kako je bio preteča 
Gospodnji, koji je pripravio put Spasitelju. 

Na dan njegova rođenja spjevao je njegov otac 
Zaharija pjesmu : „Blagoslovljen Gospodin Bog Iz- 
raelov”. U prvom dijelu te pjesme veliča on vjernost 
Boga, koji je nakon toliko stoljeća ispunio svoje obe¬ 
ćanje, da će poslati Spasitelja. U drugom dijelu pje¬ 
sme govori Zaharija svomu sinu Ivanu, koja ga zadaća 
čeka. On će biti Preteča Gospodnji, koji će navijestiti 
ljudima, da je Spasitelj došao, i predstaviti ga narodu. 

Blagoslovljen Gospodin Bog Izraelov, jer je po¬ 
hodio i otkupio narod svoj ! I podigao nam je jako 
spasenje u domu Davida, sluge svojega. Kao što je obe¬ 
ćao ustima svetih iz davnih dana, proroka svojih. Da 
će nas spasiti od neprijatelja naših i od ruke sviju, koji 
mrze na nas ; da će učiniti milosrđe srcima našim i sje¬ 
titi se svetoga zavjeta svojega; zakletve, kojom se zakleo 
Abrahamu, ocu našemu, da će mu dati, da mu izba- 
vljeni iz ruku neprijatelja svojih služimo bez straha u 
svetosti i pravdi pred njim, dok smo živi. A ti, dijete, 
zvat ćeš se prorok Svevišnjega, jer ćeš ići pred licem Go¬ 
spodnjim, da mu pripraviš putove, da objaviš narodu 
njegovu spasenje za otpuštenje grijeha njihovih. Po 
dubokom milosrđu Boga našega, po kojem nas je po¬ 
hodilo sunce s visine, da obasja one, koji sjede u tami 
i sjeni smrtnoj ; da upravi noge naše na put mira. 

Tu pjesmu upotrebljava Crkva u svojoj jutar¬ 
njoj molitvi „Pohvalama”. Rođenje Ivanovo bila je 
zora novoga dana. Noć grijeha nestaje, a rađa se dan 
spasenja. Isus Krist se pojavljuje kao „sunce s visi¬ 
ne”. — Svaki dan mora biti za nas dan Spasenja. 

To je dan rada, kad možemo mnogo privrediti za svoje 
spasenje. Treba samo da upravimo svoje noge „na 
put mira”, t. j. da vršimo zapovijedi Božje. 

29. lipnja: Sv. Petar i Pavao. Petar je jedan od 
prvih učenika Kristovih. Zvao se Simon, a Krist mu 
je promijenio ime u Petar (Kefa = Stijena), da mu 
tim označi, kako će ga postaviti vrhovnim poglava¬ 
rom svoje Crkve. Pripadao je najužem krugu Kristo¬ 
vih apostola. Kod Cezareje Filipove obećao mu je 
Krist vrhovnu vlast na Crkvi, koju mu je i podijelio 
iza uskrsnuća na Genezaretskom jezeru. Iza Isusova 
uzašašća nastupa Petar kao poglavar zbora apostol¬ 
skoga i cijele Crkve u svim zgodama. Izakako je oslo¬ 
bođen iz Herodove tamnice, pošao je u Rim, odakle 
je upravljao Crkvom. Za vrijeme Neronova progona 
umro je mučeničkom smrću. — Sv. Pavao bio je rodom 
iz grada Tarza. U mladosti je progonio Crkvu. Na 
čudnovat način obratio ga je Gospodin kod Damaska 
i on od progonitelja postaje najrevniji širitelj evan¬ 
đelja. Proputovao je velik dio Evrope i prednju Aziju 
propovijedajući Krista. Mnogo je pretrpio i napokon 
zajedno s Petrom podnio mučeničku smrt godine 
67. Napisao je 14 poslanica. 

Misni obrazac namijenjen je samo Sv. Petru, 
jer spomen Sv. Pavla slavi Crkva slijedeći dan. Sre¬ 
dište su misnog obrazca čitanja : evanđelje i Djela 
Apostolska. U evanđelju je istaknuto Petrovo 
prvenstvo nesamo časti nego i vlasti u Crkvi. Da¬ 
našnji dan je blagdan papinstva. Krist je ustanovio 
Crkvu i u njoj vrhovno poglavarstvo, koje je predao 
Petru, a od Petra je prešla vlast ta na njegove na¬ 
sljednike, rimske pape. Ono, što je stijena za temelje 
i zidove jedne zgrade, to je papinstvo za Crkvu. On 
joj daje jedinstvo i snagu. Petar je ključar „kraljev¬ 
stva nebeskoga”, a tim imenom naziva Krist kraljev¬ 
stvo Božje na zemlji, t. j. katoličku Crkvu. Ključar je 
gospodar, koji određuje ; njegove odredbe imaju oba¬ 
veznu moć, kao da ih je izdao sam Krist. Po volji 
Kristovoj Crkva je nesavladiva tako, da ne može pro¬ 
pasti, jer je Krist čuva. Na poseban način čuva njezi¬ 

ne vrhovne poglavare, kako se to vidi iz današnjeg 
čitanja Djela Apostolskih. Gospodin spasava Petra 
iz ruku neprijatelja, a to je ponovio stotine puta na 
druge načine spašavajući Crkvu i pape iz raznih ne¬ 
volja i teškoća. - Uz sv. Petra je sv. Pavao najveći 
propovjednik vjere Kristove, koju smo u prvom redu 
po njima upoznali, i sada nam za spasenje ništa drugo 
ne treba, nego da po toj upoznatoj vjeri udesimo svoj 
život. (Dnevna molitva.) 

1. srpnja: Blagdan Presvete Krvi Isusove. Ova 
je svetkovina posvećena Krvi Isusa Krista, po kojoj 
nam je stečeno spasenje. Djelo otkupljenja je sveopće : 
svi su ljudi spaseni Isusovom Krvlju. Stoga i pjeva 
Crkva u ulazu mise : Otkupio si nas, Gospode, krv¬ 
lju svojom od svakoga plemena i jezika i puka i naroda 
i učinio si nas Bogu našemu kraljevstvo. Po toj krvi 
su izmirena nebesa sa zemljom. Ona je bila otkupni¬ 
nom, koju je položio Ocu nebeskomu kao Žrtvu za 
grijehe svijetu. Po svojoj vrijednosti nadmašuje ta 
žrtva sve žrtve Staroga Zavjeta, i to zato, jer je kod 
te žrtve bio svećenik sam Bog i čovjek Isus Krist, 
a žrtveni dar opet on sam, koji je bio tako ujedno 
i svećenik i žrtva. Po toj žrtvi on je veliki svećenik 
Novoga Zavjeta, koji je prikazujući svoju krv otvorio 
nebo za sve. (Poslanica.) Vrijednost te prolivene 
krvi je u tom, što je to bila krv Bogočovjeka. Isus 
Krist kao čovjek bio je najuže sjedinjen s drugom oso¬ 
bom Presvetoga Trojstva. To sjedinjenje bilo je uspo¬ 
stavljeno kod njegova začeća, a ne istom kod kršte¬ 
nja, kako su to naučvali krivovjerci gnostici. Protiv 
njih ističe sv. Ivan, da je Krist došao u krvb t. j. da 
je njegova čovječanska narav sjedinjena s božanskom, 
a nesamo u vodi, t. j. da bi na Krista došla prigodom 
krštenja samo božanska moć. Ovo Ivanovo svjedočan¬ 
stvo pjeva se kao pjesma na stepenicama: 
Ovo je, koji dođe vodom i krvlju, Isus Krist ; nesamo 
vodom, nego vodom i krvlju. Tri su, što svjedoče na nebu : 
Otac, Sin i Duh Sveti; i ova su tri jedno. I tri su, što 
svjedoče na zemlji: Duh, voda i krv ; i ovo je troje jed¬ 
no. — Ta je krv prolivena na Kalvariji. Bila je to 

krvna žrtva, ali se ta žrtva neprestano obnavlja na 
našim oltarima na nekrvni način. Kalei blagoslova, 
koji blagoslivamo, nije li zajednica krvi Kristove ? 
I kruh, koji lomimo, nije li zajednica tijela Kristova ? 
(Prikazanje.) Kod svake se mise Isus Krist 
kao posrednik Novoga Zavjeta ponovno prikazuje 
zajedno sa svojim tajinstvenim tijelom, katoličkom 
Crkvom, Ocu nebeskomu. Ona je neprestana žrtva, 
kojom Krist trajno izmiruje nebo i zemlju. Ona sa- 
zivlje blagoslov na griješne ljude, kao što je sazivala 
krv Abelova osvetu. Mi tu krv prikazujemo kao ot¬ 
kupninu za grijehe naše, ali Krist je u svojoj dobroti 
učinio još više. Mi je na oltaru pijemo. Ona postaje 
napitak, „vodom života, koja teče u život vječni”. 
(P o p r i č e s n a.) Svaka je sveta Pričest sjedinjenje 
s Kristom. Gospodin dolazi u Pričesti kao Spasitelj 
onako, kako će doći na koncu svijeta nesamo kao su¬ 
dac, nego i kao Spasitelj za one, koji su njegovi i koji 
ga željno iščekuju. Krist se jednom žrtvovao, da uništi 
grijehe mnogih, a drugi put će se javiti bez grijeha na 
spasenju onima, koji ga iščekuju. (P r i č e s n a.) 

2. VII. Pohod BI. Djevice Marije Elizabeti. Ar- 
kanđeo Gabrijel navijestio je svećeniku Zahariji u 
hramu, da će pod starost dobiti sina, kojemu će dati 
ime Ivan i koji će biti Preteča Gospodnji. Nešto ka¬ 
snije navijestio je isti arkanđeo BI. Djevici Mariji, 
da će začeti i roditi sina Isusa. Marija čuvši od an¬ 
đela, da će Elizabeta, žena Zaharijina i njezina ro¬ 
đakinja, dobiti sina, pošla je k njoj, da joj bude u po¬ 
moći. Njihov susret slavi se na ovaj dan. 

Cijeli misni obrazac posvećen je djevičanstvu 
i materinstvu BI. Djevice Marije. Veličina je njezi¬ 
na dostojanstva u tomu, što je bila majkom Bogo : 
čovjeka Isusa Krista. Zdravo, Sveta Majko, koja si 
rodila kralja, što od vijeka upravlja nebom i zemljom. 
(U 1 a z.) Blagoslovljena si i časna, Djevo Marijo, koja 
se bez povrede čistoće nađe mati Spasiteljeva. Bogoro¬ 
dice Djevo, u tvojoj se, postavši čovjek, zatvori utrobi, 
koga sav svijet ne obuhvata. Aleluja, aleluja. Blažena 
si, sveta Djevice Marijo, i predostojna svake hvale, jer 

se iz tebe rodi sunce pravde, Krist, Bog naš. (Na ste¬ 
penicama.) Blagoslovljena si, Djevo Marijo, koja 
si nosila Stvoritelja svega ; porodila si Onoga, koji te 
je stvorio i do vijeka ostaješ Djevicom. (Prikazanje.) 
Blažena utroba Djevice Marije, koja je nosila Sina 
vječnoga Oca. (P r i č e s n a.) To je bilo odličje, koje 
je dobila po vječnoj odluci i milosti Božjoj. No BI. 
Djevica Marija doprinijela je i svoj udio u to veliko 
dostojanstvo čuvajući svoje n'eporočno djevičanstvo. 
Zato je i toliko mila Bogu, pa se stoga u ovoj misi i 
čita odlomak iz „Pjesme nad pjesmama”, u ko¬ 
jemu se očituje ljubav Boga prama BI. Djevici Mariji. 
Taj se odlomak odlikuje osobitim poletom i krasnim 
poredbama. A u evanđelju vidimo drugu krepost 
Marijinu : poniznost. Ona, premda tako visoko uz¬ 
dignuta, ipak ostaje poniznom službenicom Gospodi¬ 
novom i hvali Boga u pjesmi, koju je ovom zgodom 
ispjevala : 

Veliča duša moja Gospoda i obradova se duh moj 
u Bogu, spasu mojemu. Što je pogledao na poniženje 
službenice svoje, jer odsad će me zvati blaženom svi na¬ 
raštaji. Jer mi učini velike stvari svesilni i sveto je ime 
njegovo. I milosrđe je njegovo od koljena do koljena 
onima, koji ga se boje. Pokazuje jakost mišicom svojom, 
razasipa one, koji su oholi u mislima srca svojega. 
Skida s prijestolja silne vladare i visoko diže ponizne. 
Napunja gladne dobara, a bogataše odpušta prazne. 
Štiti Izraela, slugu svojega, sjećajući se milosrđa svoga. 
Kao što je obećao očima našim, Abrahamu i potomstvu 
njegovu do vijeka. 

Tu pjesmu upotrebljava Crkva svaki dan u 
Večernji. To je velepjesma Marijina, ali se lijepo dade 
primijeniti svakoj kršćanskoj duši, jer smo svi pri¬ 
mili toliko dobročinstava od Boga kroz cijeli dan, 
da moramo ponizno zahvaliti Bogu na primljenim 
darovima. 

5. srpnja: Sv. Ćiril i Metod. Braća Ćiril i Metod 
rodila su se u grčkom gradu Solunu. Posvetivši se 
Bogu i Crkvi vršili su najprije vjerovjesničku službu 
ii istočnim krajevima oko Crnoga mora. Na molbu 

moravskoga kneza Rastislava došli su među morav¬ 
ske Slavene, da šire Kristovu nauku. Vješti slaven¬ 
skom jeziku neumorno su nesamo propovijedali, nego 
su i sve crkvene knjige preveli na slavenski jezik i 
u tu svrhu sastavili posebna slavenska pismena (gla¬ 
gol ica). Budući da su službu Božju vršili na slaven¬ 
skom jeziku, bili su optuženi pred papom. No kad su 
došli u Rim, da se opravdaju, papa odobri njihov 
rad i posveti Metodija za biskupa. Ćiril umre u Rimu, 
a Metodije se povrati među Slavene, gdje je i dalje 
djelovao kao revan pastir za spas duša. 

Misni obrazac veliča najprije svetu Braću kao 
velike svećenike Crkve. Sveti Pavao crta u p o s 1 a- 
n i c i, kakav je veliki svećenik bio Isus Krist: svet, 
nevin, neokaljan, odvojen od griješnika i uzvišeniji 
od nebesa. U tim su krepostima Ćiril i Metod naslje¬ 
dovali Isusa Krista. — No pored toga oni su bili i 
revni propovjednici. Vršili su apostolsku službu među 
Slavenima, pa su bili nalik na ona 72, koje je Gospo¬ 
din poslao, da propovijedaju njegovu nauku. (Evan¬ 
đelje.) Oni su najprije propovijedali samo u židov¬ 
skoj zemlji, ali se kasnije njihovim propovijedanjem 
napunio cijeli svijet. Njihovu broju priključili su se 
i sv. Ćiril i Metod. Ono, što su sami naučili i nosili 
u sebi, to su revno propovijedali javno drugima. 
Što vam govorim u tami, kazujte na svjetlosti, i što na 
uho čujete, propovijedajte na krovovima. (P r i č e s n a.) 
Cijela im je Crkva dužnik, a napose slavenski narodi. 
Njih su doveli za vrijeme svoga života u vojujuću 
Crkvu, a zatim svojim zagovorom kod Boga pomažu 
im doći u pobjedonosnu Crkvu. (Dnevna mo¬ 
litva.) , 

16. srpnja: BI. Djevica Marija Karmelska. U dva : 
naestom stoljeću osnovan je red karmelićana, koji 
se raširio doskora po cijeloj Crkvi. Generalnom upra¬ 
vitelju toga reda Simonu Stocku obećala je BI. Dje¬ 
vica Marija, da će svakoga, koji bude nosio karmelski 
škapular, spasiti od paklenih muka. Glavno je sve¬ 
tište Majke Božje Karmelske na brdu Karmelu u 
Svetoj Zemlji. 

<6 


Ova je dakle svetkovina napose posvećena ma¬ 
terinskoj zaštiti BI. Djevice Marije. Ona je zaštitnica 
karmelskog reda, ali i svih onih, koji se utječu u nje¬ 
zin zagovor. Svima ona osigurava vječne radosti. 
(Dnevna molitva.) Stoga joj i kliče Crkva: 
Spomeni se, Djevice Marijo, pred licem Božjim, da nas 
zagovaraš, te Gospod odvrati od nas srdžbu svoju. (P r i- 
k a z a n j e.) Najdostojnija Kraljice svijeta, Marijo, 
vazda Djevice, koja si rodila Krista Gospodina, Spasi¬ 
telja svima, moli za naš mir i spasenje. Uvjereni o nje¬ 
zinoj zaštiti radujemo se zajedno s anđelima, koji 
slave nju i njezina Sina : Radujmo se svi u Gospodinu 
svetkujući blagdan na čast Djevice Marije, na koju se 
svetkovinu vesele anđeli i hvale Sina Božjega. (U 1 a z.) 
Njezin je zagovor moćan, jer je ona u prvom redu 
uzor kreposti. Ja sam mati lijepe ljubavi i straha i 
znanja i svetoga ufanja. U meni je sva milost življe¬ 
nja i istine, u meni je sva nada života i kreposti. Do¬ 
đite k meni svi, koji me želite, i nasitite se od plodova 
mojih... Koji mene slave, imat će život vječni. (Č i t a- 
n j e.) No prava je njezina veličina i tomu, što je Majka 
Božja, koju je javno pohvalila jedna priprosta žena 
uskliknuvši Isusu : Blago utrobi, koja te je nosila, i 
prsima, koja si sisao. Ta se hvala nastavila odonda 
do konca svijeta. Odonda pa zauvijek zasipava vjer¬ 
nike Blažena Djevica Marija neprolaznim dobro¬ 
činstvima, i kršćanski svijet želi, da bude jednodušan 
u ljubavi prema nebeskoj Majci. (P o p r i č e s n a.) 

25. srpnja: Sv. Jakov apostol. Bio je brat sv. 
Ivana, a sin Zabedejev. Pripadao je krugu trojice 
apostola (Petar, Ivan i Jakob), koji su sačinjavali 
najužu okolinu Spasiteljevu. Prvi je između apostola 
poginuo mučeničkom smrću. 

U misnom se obrascu slavi i ističe Jakovljeva 
apostolska služba. On je prijatelj Božji, knez Crkve 
i sudac, propovjednik i zaštitnik. On je propovijeda¬ 
jući evanđelje podnio mnoga poniženja i prezir, ali 
ga je jačala ljubav prema dušama, koje je rodio evan¬ 
đeljem na novi život u Kristu. (Poslanica.) — 
Evanđelje nam govori o molbi Zabedejeve žene, da bi 

njezini sinovi Ivan i Jakov bili prvi Kristovi doglav¬ 
nici u njegovu kraljevstvu. Krist im mjesto toga 
obećaje drugo : mučeništvo. I zaista Jakob je prvi 
podnio mučeništvo, a onda je tek bio dostojan, da sjed¬ 
ne na stolicu sudeći dvanaesterima koljenima Izrael¬ 
skima, t. j. cijeloj Crkvi. Vi, koji ostaviste sve i za mnom 
pođoste, sjedit ćete na stolicama sudeći dvanaest koljena 
Izraelovih. (Pričesna.) 

26. srpnja: Sv. Ana. 0 životu sv. Ane ne znamo 
pouzdano ništa, jer je Sv. Pismo ne spominje. No ako 
držimo na umu, da je ona majka BI. Djevice Marije 
i da jabuka ne pada daleko od stabla, možemo po 
kćeri stvoriti sud o visokim krepostima majke. Ona 
je morala biti žena jaka, koja je mudro upravljala ku¬ 
ćom svojom i brinula se za muža i dijete, kako govori 
čitanje Knjige Mudrosti na njezin blagdan. Ona 
se odrekla svih ugodnosti i dala sve svoje, da posti¬ 
gne ono najljepše i najbolje. (Evanđelje.) Imala 
je kćer, koja je uzdignuta nad sve žene. I baš u tom, 
što je ona majka Majke Božje, i jest dostojanstvo 

Sv. Ane. To ističe Crkva u svim misnim molitvama. 

5. kolovoza: BI. Djevica Marija Snježna. Ovaj 

blagdan je godišnjica posvete najvećeg Marijina sve¬ 
tišta na svijetu, crkve svete Marije Velike (Santa 
Maria Mađore) u Rimu. Njezin postanak je vezan 

uz pobožnu legendu, kako je BI. Djevica Marija u 
snu naložila rimskom građaninu Ivanu, da sagradi 
crkvu na onom mjestu, gdje će ujutro, premda je bila 
sredina ljeta, naći snijeg. — Misni obrazac slavi mate¬ 
rinstvo i djevičanstvo BI. Djevice Marije. 

6. kolovoza: Preobraženje Gospodinovo. Ovaj 

je blagdan posvećen preobraženju Kristovu na gori 
Taboru, o kojemu događaju nam pripovijeda evan¬ 
đelje i o čemu svjedoči u poslanici sv. Petar, 
koji je bio očevidac toga čuda. 

Crkva danas prenosi vjernike na goru Tabor. 
S Petrom, Ivanom i Jakobom i mi gledamo, kako 
„sijevaju munje, uzdrma se i zatrese se zemlja”. Za¬ 
jedno s Petrom želimo, da napravimo sjenice i ostanemo 
trajno s Gospodinom, jer su mili stanovi tvoji, Go¬ 


spode, nad vojskama, čezne i gine duša moja za dvorima 
Gospodnjima. (U 1 a z.) Gospodin je kod preobraže- 
nja pokazao apostolima svu ljepotu neba, u koje imamo 
doći i mi kao posinovljena djeca, kao subaštinici is¬ 
toga Isusa Krista, za kojega je na Taboru Bog Otac 
glasom iz oblaka posvjedočio, da je njegov Sin po na¬ 
ravi i glavni baštinik neba. (Dnevna molitva.) 
Tamo ćemo vidjeti, kako je on „ljepši od svih sinova 
ljudskih” i „kako je razlito milje po usnama njegovim, 
jer je on odsjev svjetlosti vječne (pravi Bog, Bog od 
Boga, svijetlo od svijetla), zrcalo bez ljage i slika 
svetosti vječne”. Da je on takav, znamo mi već sada, 
jer nam to kazuje naša vjera, koju je Gospodin utvr¬ 
dio svojim čudesima, među ostalima i svojim preo- 
braženjem. Mi ga sada gledamo svojim duhovnim oči¬ 
ma, a jednom ćemo ga u vijeke gledati licem u lice. 
Onda će naša sreća biti potpuna. Ovaj blagdan učvr¬ 
šćuje našu vjeru u Krista kao pravog Boga i uzbu¬ 
đuje čežnju za njim. 

Ako hoćemo jednom doći u nebo, moramo biti 
čisti. Tu čistoću nam on sam daje prosvjećujući pute 
naše milošću Božjom. (Tajna i popričesna.) 
Daje nam je napose u svetoj pričesti. Svaki put, kad 
smo kod sv. mise, mi smo na Taboru. Gospodin se 
doduše ne pojavljuje u svome sjaju kao na Taboru, 
jer je sakriven pod prilikama kruha i vina, ali ga oči¬ 
ma vjere vidimo poput apostola na gori. To je osobito 
onda, ako se kod svete mise pričestimo. Tada već ovdje 
na zemlji imamo predokus s neba, kao što su ga imali 
apostoli na Taboru. To je duhovno viđenje, a pravo 
će viđenje doći, kad dođemo na nebo, gdje ćemo vi¬ 
djeti uskrsnuloga Gospodina u svoj njegovoj slavi. 
Nikomu ne kazujte viđenja, što ga vidjeste, dok Sin 
čovječji ne uskrsne od mrtvih. (Pričesna.) 

10. kolovoza: Sv. Lovro. Bio je Rimski đakon, 
kojim se Rim ponosi onako, kako se Jeruzalem po¬ 
nosi đakonom sv. Stjepanom. Obojica đakoni, obojica 
mladi, obojica mučenici. Kao đakon pape Siksta bio 
je i Lovro iza mučeničke smrti toga pape uhvaćen. 
Prije uhapšenja razdijelio je siromasima svu crkvenu 

imovinu, kojom je upravljao. A kad je bio uhvaćen, 
bio je stavljen na muke : ispekoše ga živa na roštilju. 

Uz sv. Petra i Pavla je sv. Lovro najpoštovaniji 
svetac grada Rima. Rimljani su podigli njemu u 
čast cijeli niz bogato urešenih crkava, pa je zaista : 
Slava i krasota pred licem njegovim, svetost i veličan¬ 
stvo u svetinji njegovoj. (Ulaz, prikazanje.) 
No nesamo Rim, nego i cijela Crkva slavi sv. Lovru 
kao junaka, zaštitnika i uzor. Kad su ga pekli, gorjele 
su dvije vatre : jedna u njemu, a druga pod roštiljem. 
Ona vatra u njemu, vatra ljubavi prema Bogu, bila 
je tako jaka, da nije tako reći ni osjećao one vatre, 
koja mu je palila živo tijelo. I nas pale dvije vatre. 
Jedna je vatra zlih sklonosti i strasti. Treba stoga u 
duši zapaliti poput sv. Lovre vatru ljubavi, koja će 
djelovati kao protulijek ognju zlih sklonosti. (D n e- 
V n a molitva.) 

Crkva u poslanici napose ističe ljubav sv. Lovre 
prema siromasima. Tko njima daje, sije sjeme, koje 
će donijeti plodove iza smrti u kraljevstvu nebe¬ 
skom. Što su milodari obilniji, bit će i plodovi veći, 
veća plaća na nebu. Najbolje je, ako netko zasije 
sam sebe, t. j. ako sebe žrtvuje na slavu Bogu i za 
dobro bližnjega. To je učinio Krist i po njegovu uzoru 
sveci, među njima i sv. Lovro. Izgubio je ovdje pro¬ 
lazni život, a našao na nebu vječni. Ugledao se u 
Krista i bio je njegov dobar sluga na zemlji, pa je zato 
sada uza nj i na nebu : Gdje je gospodar, tu je i sluga. 
(Evanđelje.) Vrijedi to i za nas. Tko na ovom 
svijetu stoji uz Krista, bit će uza nj i na nebu. Uz 
Krista smo napose i u sv. pričesti, koja je najuža veza 
s njim. Stoga se kao p r i č e s n a i pjevaju Kristove 
riječi: Tko meni služi, za mnom neka ide, i gdje sam 
ja, ondje te biti i sluga moj. 

15. kolovoza: Velika Gospa. Sadržaj ovoga blag¬ 
dana prikazuje nam prikazanje i pjesma na 
stepenicama: Uznešena je Marija na nebo, 
raduju se anđeli hvaleći i blagoslivajući Gospoda. Go¬ 
spodin Bog nije mogao dopustiti, da tijelo Majke 
njegova Sina istrune u zemlji, nego ju je iza smrti 

uskrisio te s dušom i tijelom uzeo u nebo. Kao što se 
cvijet presadi iz jednoga vrta u drugi, tako je i nju 
Gospodin presadio sa zemlje u nebo, u novi dom Ja- 
kovljev, na novi Sion, u novi grad Jeruzalem, gdje 
je uzvišena nad sve anđele i svece kao cedar na Liba¬ 
nonu i čempres na Sionu, kao palma u Kadesu i ruža 
u Jerihu. (Č i t a n j e.) Bog ju je uzeo, da mu bude 
ures raja, jer je puna duhovne ljepote, puna milo¬ 
sti, začeta bez istočnog grijeha : Slušaj, kćeri, gledaj 
i prigni uho svoje, jer omilje Kralju ljepota tvoja. (N a 
stepenicama.) Sve, što je Marija — Bezgriješna i 
Majka Božja —, sve je to ona po milosti Božjoj, no 
ona je i sama sudjelovala u izgradnji svoje veličine, 
,,ona je bolji dio izabrala”, t. j. služenje Bogu i brigu 
za njegovu slavu, a nije marila za dobra ovoga svije¬ 
ta. U tomu je druga Marija, sestra Lazareva, bila 
njezina slika. Riječi Kristove u evanđelju izrečene 
za Lazarevu Mariju vrijede daleko više za Blaženu 
Djevicu Mariju. 

Zbog svih tih odlika Marija je nesamo Majka Božja, 
nego i majka naša. Danas upire Crkva oči svoje gore 
u nebo', gdje boravi naša najbolja zagovornica. Nje¬ 
zina je moć velika. Što ne mogu kod Boga postići 
naše male zasluge, može njezin zagovor. (Dnevna 
molitva, tajna i popričesna.) 

16. kolovoza: Sv. Joakim. Kao što nam Sveto 
Pismo ne govori ništa o majci BI. Djevice Marije 
sv. Ani, tako ne govori ni o njezinu ocu sv. Joakimu. 
No stablo se pozna po plodu. Onako svetu kćer, kao 
što je Blažena Djevica Marija, mogli su imati samo 
sveti roditelji. 

Misni obrazac prikazuje nam sv. Joakima ponaj¬ 
prije kao čovjeka milostiva srca prema sirotinji: 
Rasu, razdade ubogima, pravda njegova ostaje u vijeke 
vjekova, rod će se njegov uzvisiti u slavi. (Ulaz ina 
stepenicama.) U tim stihovima istaknuta je. i 
druga njegova odlika : rod će se njegov, t. j. BI. Dje¬ 
vica Marija proslaviti nad sve anđele i^ svete. — Či¬ 
tanje nam ga prikazuje uopće kao muža pravedna, a 
p r i č e s n a kao dobrog oca obitelji. Vjerni i mudri 

sluga, koga postavi gospodar nad čeljadi svojom, da im 
dade obrok na vrijeme. On je davao hranu sv. Ani i 
BI. Djevici Mariji i bio je tako slika svog unuka Isusa 
Krista, koji u vrijeme svete Pričesti daje odabranu 
hranu, sam za sebe čeljadi svojoj, t. j. vjernicima. 

Evanđelje donosi rodoslovlje Isusa Krista 
kao čovjeka. Premda su većina tih ljudi bili sveti mu¬ 
ževi, ipak je njihova prava veličina u tomu, što su 
u krvnoj vezi s Isusom Kristom kao čovjekom. Sveti 
Joakim doduše nije spomenut među njima, ali što 
vrijedi za njih, to još više vrijedi za njega, koji je 
preko BI. Djevice Marije tako usko vezan krvnim 
srodstvom s Isusom Kristom. 

24. kolovoza: Sv. Bartol. Također jedan od dva¬ 
naestorice, koje je Gospodin uzeo za svoje prijatelje 
i postavio knezovima u Crkvi svojoj. I on se oda¬ 
zvao pozivu te neumorno propovijedao evanđelje 
mira do svoje mučeničke smrti. 

Gospodin mu je podijelio razne službe u Crkvi 
svojoj. Crkva je tajinstveno tijelo Kristovo. Svaki ud 
ima u njoj svoju određenu zadaću, kao i udovi u ljud¬ 
skomu tijelu. Posebnu zadaću su dobili propovjednici, 
tumači evanđelja, a to su bili ponajprije apostoli, 
a za njima biskupi na čelu s papom. (Poslani ca.) 
Na vjernicima je, da ih slušaju i da ljube one, što oni 
propovijedaju. (Dnevna molitva.) Prava lju¬ 
bav ne ostaje samo u srcu, ona se pokazuje i na djelu. 
Tko vjeruje i ljubi, živjet će po vjeri, a to je i svrha 
apostolskog propovijedanja i smisao kršćanskog ži¬ 
vota. 

7. rujna: BI. Marko Križevčanin. BI. Marko 
bio je Hrvat iz Križevaca (rođen g. 1589.) Nauke je 
svršio u Gracu i Rimu. Kao mlad svećenik postao je 
ostrogonski kanonik te je uspješno pobijao kalvinsko 
krivovjerstvo. Bijesni ga madžarski kalvini godine 
1619. ubiše u gradu Košicama zajedno s dvojicom 
isusovaca, od kojih je jedan bio Slovak, a drugi Po¬ 
ljak. Blaženim je proglašen godine 1905. — U dne¬ 
vnoj molitvi ističe Crkva napose njegovu posto¬ 

janost u vjeri. Po toj kreposti on je uzor svima kato¬ 
licima, a napose nama Hrvatima. 

8. rujna: Mala Gospa. Bezgrešno Začeće Mariji¬ 
no i njezino rođenje su prva zora, koja je navijestila 
novi dan. Marijina pojava na zemlji je početno djelo 
našega spasenja. Ona naviješta zlatno doba, doba si- 
novstva Božjega i prestanak robovanja đavlu. Do¬ 
laze dani mira, koje donosi Gospodin na svijet i koji 
treba da vlada u dušama svih vjernika : mir s Bogom 
i ljudima. (Dnevna molitva.) 

Krist se rodio od Djevice, ali nije time uništio 
njezina djevičanstva, nego ga je učinio još svetijim 
stvorivši u Mariji djevičansko Materinstvo. Njezino 
djevičanstvo bilo je njezino djelo i zasluga, materin¬ 
stvo po Duhu Svetomu bilo je izvanredni dar Božji. 
Tako je i na oltaru kruh i vino plod rada ljudskoga, 
a pretvorba kruha i vina u Tijelo i Krv Kristovu je 
djelo Božje. Ljudi i Bog sudjeluju u prinošenju naj¬ 
divnije žrtve. Pa kao što je zbog toga bila Marija 
tako mila Bogu, tako su mu mile i ove žrtve, koje mu 
mi prinosimo. Jer plod je isti. Iz matere Djevice do¬ 
bili smo Isusa Krista u vidljivom ljudskom tijelu 
— pod prilikama kruha i vina dobivamo istoga Isusa 
Krista. (T a j n a.) On je iz Djevice izašao, da nam do¬ 
nese oproštenje i okrepu za vremeniti i vječni život, 
a to isto ponavlja u svakoj sv. Misi, koja je obnavlja¬ 
nje nesamo njegove smrti, nego cjelokupnog djela 
spasenja. (P o p r i č e s n a.) 

12. rujna: Ime Marijino. Kao što se iza Božića, 
svetkovine rođenja Isusova, slavi blagdan Imena 
Isusova, tako se u osmini blagdana rođenja BI. Dje¬ 
vice Marije slavi blagdan Imena Marijina. Ona je 
sama u svojoj velepjesni „Veliča duša moja Gospoda” 
prorekla, da će je blagoslivati svi naraštaji do kon¬ 
ca svijeta. To se ispunja. Katolički svijet najviše 
zaziva BI. Djevicu Mariju u svim svojim vremenitim 
i duhovnim potrebama. Najmoćniji ove zemlje slavit 
će tebe ; prate je djevice i vode je kralju u radosti i ve¬ 
selju. Razlog je tog poštovanja ponajprije njezino 

Materinstvo, a zatim što je čista nesamo od istočnoga, 
nego i svakoga drugoga grijeha. 

14. rujna: Uzvišenje Sv. Kriza. Crkva na ovaj 
blagdan slavi obljetnicu onog sretnog događaja, 
kad je god. 614. car Heraklije oslobodio Isusov Križ 
iz ruku Perzijanaca. Crkvi se tako opet pruža prilika, 
da iskaže čast onom svetom drvetu, na kome je visio 
Spasitelj svijeta. Ona to čini napose za vrijeme Muke, 
osobito na Veliki Petak, a slavi uz to pored današ¬ 
njeg blagdana i blagdan našašća Sv. Križa na dan 

3. svibnja. . ... 

Središte današnjeg misnog obrasca je evanđelje, 
u kojemu Spasitelj kaže, da će Sin Božji biti uzvišen 
na križ. Nije dakle samo križ oltar, na kome se Krist 
žrtvovao, nego je ujedno i prijestolje, na kojemu je on 
zavladao cijelim svijetom. Uspeo se na nj poslušan 
do smrti, pa mu stoga darova Bog ime, koje je nad svako 
drugo ime. Znak Sv. Križa postao je po njemu slavan 
i častan barjak u borbi protiv dušmana spasenja 
i zalog naše slave na nebesima. 

15. rujna: Sedam žalosti BI. Djevice Marije. Ovaj 
se blagdan slavi dva puta u godini. Pm put u petak 
iza Gluhe nedjelje, a drugi put na današnji dan. Oba 
puta je isti misni onrazac. . .... 

Crkva se sjeća danas svih boli, koje je podnijela 
BI. Djevica Marija, a napose ovih: 1. kad joj je Si- 
ineon kod prikazanja prorekao, da će joj mac pro¬ 
bosti dušu ; 2. kad je s Isusom morala bježati u Egi¬ 
pat, da izmakne krvoloku Herodu ; 3. kad je Isusa 
kao dvanaestgodišnjeg dječaka tri dana tražila po 
Jeruzalemu ; 4. kad ga je susrela putem na Kalva¬ 
riju ; 5. kad je stajala pod križem ; 6. kad su joj ga 
mrtva položili na krilo ; 7. kad su ga pokopali. 

Premda je cijeli život Isusov bio niz djela uči¬ 
njenih za naše spasenje, ipak glavni čin, po kojemu 
smo spašeni i otkupljeni, bila je njegova krvna žrtva 
na križu. Tako je i život BI. Djevice Manje bio pun 
boli, ali najveću je bol prepatila onda, kad je stajala 
pod križem. Kao što je prva Eva stajala u raju zemalj- 
skome pod drvetom, po komu nam je stečena pro- 

past, tako je druga Eva, BI. Djevica Marija, stajala 
pod drugim drvetom, na kojemu nam je stečeno spa¬ 
senje. Ona je trpjela na duši, dok joj je Sin trpio i 
na duši i na tijelu. Ona je na taj način sudjelovala 
u djelu našega spasenja. Zaslužila je palmu muče¬ 
ničku i naslov „Kraljica mučenika”. 

Crkva u misnom obrascu promatra Mariju, kako 
puna boli, stoji pod križem, i nastoji u našim duša¬ 
ma pobuditi s jedne strane sućut, a s druge strane 
ufanje, da ćemo se spasiti po zaslugama Isusa Kri¬ 
sta na križu i po zagovoru naše suotkupiteljice BI. 
Djevice Marije. 

21. rujna: Sv. Matej. Bio je ispočetka carinik 
i zvao se Levi. Gospodin ga je pozvao u red apostol¬ 
ski i on se odazvao. (Evanđelje.) Postao je pro¬ 
povjednik vjere Isusove. Pravednikova usta govore 
mudrost i jezik njegov kazuje pravdu. (Ulaz.) No 
on nije samo propovijedao riječima, nego je i opi¬ 
sao život Isusov u svom evanđelju. Budući da svoje 
evanđelje počinje s nabrajanjem pređa Isusa kao čo¬ 
vjeka, simbol je njegov čovjek, koga je vidio i pro¬ 
rok Ezekiel u svom viđenju. (Čitanje.) Umro je 
mučeničkom smrću pun zasluga i Gospodin mu je 
položio na glavu vijenac od dragoga kamena. (P r i- 
k a z a n j e.) Zato je : Velika slava njegova u spase¬ 
nju tvojemu ; slavu i veliku krasotu metnut ćeš na nj, 
Gospodine. (P r i č e s n a.) 

29. rujna: Sv. Mihael (Mihovil). Ova svetkovina 
je obljetnica posvete crkve a sv. Mihaelu Rimu. 
Premda je ovaj blagdan posvećen samom sv. Mihaelu, 
ipak misni obrazac govori o anđelima uopće. Što vri¬ 
jedi za njih sve, vrijedi na posebni način za sv. Mi- 
haela, vođu i prvoborca nebeskih četa. 

U misnom obrascu ističu se osobito dvije misli. 
Ponajprije istina, da su anđeli nebeski dvorani, koji 
neprestano slave Gospodina i vrše njegovu volju. 
Blagoslivajte Gospodina, anđeli njegovi, silni krepoš- 
ću, koji izvršujete riječ njegovu, slušajući glas besjeda 
njegovih. (U 1 a z.) Blagoslivajte, svi anđeli Gospod¬ 
nji Gospoda, pjesmu recite i uzvisujte ga uvijeke. (P r i- 

č e s n a.) Oni vrše u nebu vječnu liturgiju, koja je 
ljepša i uzvišenija od naše zemaljske. Stade anđeo 
uz žrtvenik hrama držeći zlatnu kadionicu u ruci svojoj, 
i dadoše mu mnogo kadila i iziđe dim od mirisa pred 
lice Božje. (Prikazanje.) S njihovom hvalom 
želi Crkva sjediniti i svoju. U svakoj se prefaciji (pred- 
slovlju) kaže: i zato pjevamo pjesmu slave tvoje s an¬ 
đelima i arkanđelima, s prijestoljima i gospodstvima, 
sa svom silom nebeske vojske bez prestanka govoreći: 
Svet ! U današnjoj misi ističe se, da je i ova žrtva, 
koju prinosimo, poput anđeoske također žrtva za¬ 
hvale. (Tajna.) 

No anđeli ne borave samo na nebu, nego su u vezi 
i s nama na zemlji. Bog ih šalje kao glasnike svojim 
prorocima. Tako nam u čitanju pripovijeda sv. 
Ivan, kako je tajne Božje, opisane u svom „Otkrive¬ 
nju”, primio od Gospodina preko anđela. — Anđeli 
su nadalje naši čuvari, što nam je potvrdio sam Krist. 
(Evanđelje.) Oni dakle vrše dvostruku službu : 
slave Boga na nebu i nas čuvaju na zemlji. 

30. rujna: Sv. Jeronim. Sv. Jeronim bio je čovjek 
silne darovitosti, izdržljivosti i pun revnosti za slavu 
Božju. Usred Crkve otvorio je Gospodin njegova usta 
i napunio ga duhom mudrosti i razuma, ogrnuo ga 
odjećom slave. (U 1 a z.) Proučavao je napose Sv. 
Pismo i postao najveći učitelj u razlaganju Sv. 
Pisma. (Dnevna molitva.) Učio je riječju, 
karao, šibao, molio, opominjao po uputama sv. Pa- 
vla. (Poslanica.) Kao veliki učenjak bio je svije¬ 
tlo svijeta i grad na gori (Evanđelje) tako, da 
su se pape i biskupi obraćali k njemu za savjet, a 
mnogi su stavljali pod njegovo duhovno vodstvo. 
Njih je vodio kao dobar i mudar upravitelj usred 
napasti tadanje pokvarenosti. Eto razboritog i vjer¬ 
nog upravitelja, koga postavi Gospodin nad družinom 
svojom, da im na vrijeme daje hranu, koja im pripada. 

3. listopada: Sv. Terezija od Maloga Isusa. To 
je savremena svetica, veoma obljubljena i poštova¬ 
na u širokim krugovima vjernika. Misni obrazac 
njezina blagdana slavi ponajprije njezinu veliku 

ljubav prema Bogu. Kao uzdarje nadario ju je Gospodin 
svojom ljubavlju. Dođi s Libanona, zaručnice moja, 
dođi s Libanona, dođi: ranila si srce moje, sestro moja, 
zaručnice, ranila si srce moje. (U 1 a z.) Gospodin je na 
nju izlio obilje milosti i uresio njezinu dušu raznim 
krepostima tako, da je njezina duša bila kao miomi- 
risni cvijetnjak. Rastite kao ruža usađena na obalama 
voda: kao Libanon imajte ugodan miris ; cvatite cvije¬ 
ćem kao ljiljan i dajte miris, listajte u milosti i pjevajte 
pjesmu hvale i blagoslivajte Gospodina u djelima nje¬ 
govim. (Na stepenicama.) Ona je dijete milo¬ 
sti. Jednostavna i čedna, mala službenica Gospod¬ 
nja postala je velikom te može reći s Kristom : Hvalu 
ti uzdajem, Oče, Gospode neba i zemlje, što si sakrio 
ovo od učenih i mudrih, a otkrio malenima, Gospode, 
nado moja od mladosti moje. (Na stepenicama.) 
Može reći i s Blaženom Djevicom Marijom : Veliča 
duša moja Gospoda... (Prikazanje.) Upravo u 
toj poniznosti i jednostavnosti je sva njezina veliči¬ 
na. Ona je bila poput djeteta i zato je velika u kra¬ 
ljevstvu nebeskome. (Evanđelje.) 

Poslije smrti Gospodin ju je naglo uzvisio. Po 
njezinu zagovoru on pušta na zemlju rijeku mira i 
kao razbujali potok slavu naroda. Po njezinu zagovoru 
mnogi su utješeni i pozna se na njima dobra ruka Go¬ 
spodnja. (Č i t a n j e.) Ona je učitelj „maloga puta”, 
koji je naučila od Gospoda. Taj put vodi u nebo. 
Vodio ju je i učio i čuvao kao zjenicu oka svoga. Kao 
orao raširio je krila svoja i podigao je i ponio na rame¬ 
nima svojim. Sam Gospodin bio je vodič njezin. (P r i- 
č e s n a.) 

7. listopada: Blagdan Presvete Krunice. Ova 

svetkovina uvedena je u spomen velike pobjede 
kršćana nad Turcima u pomorskoj bitki kod Lepanta 
u Grčkoj g. 1571. Od toga se doba pobožnost presv. 
Krunice još više raširila u vjernom katoličkom puku. 

Sv. Krunica je način razmatranja pojedinih zgo¬ 
da iz života, muke i slave Gospodina našega Isusa 
Krista. Dok se moli pojedina desetica zdravomarija, 
valja razmatrati dotičnu zgodu (Otajstvo), kakvo je 

samo u sebi i u vezi s našim prilikama i duhovnim 
potrebama. S tim razmatranjem u vezi treba nada¬ 
lje stvarati i dobre odluke za svagdanji život po pri¬ 
mjeru, koji nam je u toj zgodi svoga života pružio 
naš Spasitelj. Krunica nije dakle samo molenje zdravo- 
marija, nego je u prvom redu razmatranje. No raz¬ 
matranje je, osobito za početnika, stvar teška, pa taj 
dar razmatranja treba od Gospodina isprositi. Stoga 
u molitvama današnje mise upravo to i moli Crkva 
od Gospodina. 

Plodovi takva molenja (razmatranja) su veliki. 
To su ruže, koje stavljamo pred Gospodina i njegovu 
Majku. U latinskom jeziku „rosa” = ruža, „rosa- 
rium“ = krunica, zapravo vijenac ruža. 0 tim ru¬ 
žama je i govor u misnom obrascu. U meni je milost 
svakoga puta i istine, u meni je svako ufanje života 
i krijeposti: rodih rod kao ruža zasađena uz potoke 
voda. (Prikazanje.) To nam kaže BI. Djevica 
Marija. Za ruže presvete Krunice vraća nam ona ruže 
blagoslova, koje je isprosila kod svoga Sina. 

18 listopada: Sv. Luka. Bio je ispočetka liječnik, 
a kasnije se sav posvetio propovijedanju riječi Božje, 
te je napisao evanđelje i Djela Apostolska. Bio je vjerni 
pratilac i suradnik sv. Pavla, koji ga stoga i hvali 
u današnjoj poslanici. Kao i drugi evanđeliste 
on je izvršio poslanje Gospodinovo (Evanđelje) 
i po svoj zemlji izađe glas njegov, jer on još propovijeda 
i danas po svojim napisanim djelima. — Sva je prilika, 
da sv. Luka nije umro mučeničkom smrću, ali je cijeli 
njegov život i rad za Krista u ona teška vremena pro¬ 
gona bilo veliko mučeništvo. Cijelog života nosio 
je on križ svoj nasljeđujući križ Gospodinov. (D n e- 
v n a molitva.) 

28. listopada: Sv. Simon i Juda. Opet dvojica iz 
zbora apostolskoga. Izvršili su onaj posao, koji 
im je Gospodin namijenio kao udovima svoga tajin- 
stvenog tijela. Sašao je s neba na zemlju i vratio se 
natrag Ocu, a mjesto sebe ostavio svoju Crkvu, u 
kojoj je ustanovio razne službe. Najodličnija je slu¬ 
žba pastira i učitelja, apostolska. On i njihovi nasljed¬ 

nici izgrađuju tajinstveno tijelo Kristovo propo¬ 
vijedajući svima jednu vjeru i izgrađujući svakog po¬ 
jedinog vjernika, da bude nesamo po vjeri nego i po 
životu dostojan član Crkve. (Poslanica.) 

No osim te zadaće povjerio im je Gospodin 
i drugu, a ta je : da trpe za nj. (E v a n đ e 1 j e.) I jednu 
i drugu su Simon i Juda potpuno izvršili. 

U dnevnoj molitvi lijepo je Crkva istak¬ 
nula, zašto častimo svece uopće. Bože, koji si nam dao, 
da po blaženim apostolima tvojim Simonu i Judi do¬ 
đemo do spoznajna imena tvoga: daj nam, da i napre¬ 
dujući u dobru njihovu vječnu slavu slavimo i slaveći 
ih da u dobru napredujemo. Najbolji način, kako sla¬ 
vimo svece, jest, da živimo pravim kršćanskim živo¬ 
tom po njihovu uzoru. Obratno opet, slaveći nji¬ 
hovu uspomenu dobivamo brojne poticaje, da u 
dobru napredujemo. Tako se eto dvije svrhe štova¬ 
nja međusobom popunjuju. 

Blagdan Krista Kralja. (Posljednja ne¬ 
djelja u listopadu.) Pod konac crkvene go¬ 
dine upravlja Crkva naše misli i osjećaje sve više i 
više prema nebesima, onamo, gdje je naša vječna do¬ 
movina. Nedjeljni misni obrasci u kasnoj jeseni go¬ 
vore o Paruziji t. j. o ponovnom dolasku Gospodinovu. 
U krug tih misli i osjećaja Crkve veoma lijepo pristaju 
i tri svetkovine, koje redom slijede jedna za drugom : 
blagdan Krista Kralja, Svi Sveti i Dušni dan. 

Blagdan Krista Kralja je uveden godine 1925., 
a slavi se posljednje nedjelje mjeseca listopada. 

0 kraljevstvu budućega Mesije govore već na 
mnogo mjesta proroci opisujući njegovo kraljevstvo 
i vlast nad svim narodima. Tako i služba Božja ka¬ 
toličke Crkve tijekom cijele godine ističe misao, da 
je Isus Krist kralj nad kraljevima. U adventu se na- 
viješta Kralj Mironosac, o Božiću ga slavimo kao 
Kneza, kome je vlast na ramenima njegovim, o Bo- 
gojavljenju kao vladara sveopćega kraljevstva. Kroz 
korizmu, a napose u vrijeme Muke slavi ga Crkva 
kao Kralja, koji je zavladao s drveta, a o Uskrsu kao 
osnivača mesijanskoga kraljevstva. No ipak pored 

svega toga Crkva je osjećala potrebu, da baš u ovim 
vremenima, kad se svijet sve više i više udaljuje od 
Krista, što jače naglasi njegovu vlast nad svakim 
pojedincem i nad cijelim ljudskim društvom. Kao što 
ga svaki pojedinac mora priznati svojim Bogom i 
vladarom, tako ga mora priznati i cijela ljudska za¬ 
jednica. Njegove zapovijedi nijesu mjerodavne samo 
za privatni život svakoga čovjeka, nego se po njego¬ 
vim zakonima mora ravnati i sav javni život: škol¬ 
stvo, sudovi, državna uprava, socijalni odnosi, među¬ 
narodni odnosi itd. 

U misnom je obrascu ovoga dana stoga i nagla¬ 
šen univerzalni (sveopći) značaj kraljevstva Kristo¬ 
va. Svi smo jedna država osnovana na ljubavi. Među 
građanima jedne države mora vladati pokornost 
zakonima državne vlasti, pa smo dužni stoga svi 
da se pokoravamo zakonima Kristova evanđelja. 
To je evanđelje mira, a Kristovo kraljevstvo je država 
ljubavi i mira. Otpad od Isusa Krista donio je na 
svijet razdvojenost. Grijeh je ranio jedinstvo roda 
ljudskoga. Ako se želi to jedinstvo ponovno uspo¬ 
staviti, potrebno je, da se svi podlože Kristovoj pre¬ 
blagoj vlasti. (Dnevna molitva.) 

Da je Isus Krist Kralj, svjedoči nam ponajprije 
u poslanici Sv. Pavao. U njemu je sve stvoreno, 
što je na nebu i na zemlji, što se vidi i ne vidi: bila prije¬ 
stolja ili gospodstva ili poglavarstva ili vlasti ; sve je 
po njemu i za njega stvorenio. — A i sam Krist pred 
Pilatom govori : Ti govoriš pravo, ja jesam kralj. 
(Evanđelje.) — Ostali dijelovi misnog obrasca s 
pjesničkim poletom nadopunjuju istinu iznešenu u 
dnevnim čitanjima : Isus Krist je Kralj, pa mu se 
moraju klanjati svi narodi. S osobitim je poletom 
sastavljeno predslovlje, u kojemu se kaže, da je Krist 
otkupivši čovječanstvo osnovao vječno i sveopće kra¬ 
ljevstvo, kraljevstvo istine i života, kraljevstvo posve¬ 
ćenja i milosti, kraljevstvo pravde i ljubavi, kraljevstvo 
mira. 

1. studenoga: Svi Sveti. Ova je svetkovina na¬ 
stala u Rimu kao godišnjica posvete crkve svete Ma¬ 

rije i svih svetih mučenika (stari Panteon). A i po¬ 
trebno je da bude u crkvenoj godini jedna svetkovina 
u čast svima svecima zajedno, jer svetaca ima na de¬ 
setke tisuća, a u godini je samo 365 dana, pa Crkva 
ne može svakom pojedinome posvetiti poseban dan. 

U misnom obrascu otvara nam Crkva ponajprije 
pogled u nebo. Čita se odlomak iz knjige „Otkri¬ 
venja” Sv. Ivana, koji kazuje, kako se na nebesima 
nalaze mirijade duhova, od svakoga naroda i pleme¬ 
na, puka i jezika pred prijestoljem Božjim, pred Isu¬ 
som Kristom, obučeni u bijele haljine i s paomama 
u ruci. — U evanđelju pokazuje Gospodin put, 
kojim se dolazi u nebo. To je put, koji označuju osam 
blaženstava. Sinovima se ovoga svijeta čini taj put 
smiješan, oni preziru one, koji slijede stope Kristove, 
ali će se takovi jedamput prevariti. Duše su praved¬ 
nika u ruci Božjoj i ne će ih se dotaći muka zlobeči¬ 
nilo se luđačkim očima, da umiru, a oni su u miru. 
(Prikazanje.) 

U molitvama misnog obrasca iznešen je i drugi 
razlog, zašto Crkva slavi svece. Slavi ih nesamo radi 
časti, na koju ih je podigao Gospodin, nego i zato, 
jer su oni naši moćni zagovornici kod Boga. 

2. studenoga Dušni dan. Dan Svih Svetih posve¬ 
ćen je pobjedonosnoj Crkvi na nebu, a slijedeći je 
dan posvećen trpećoj Crkvi u čistilištu. Crkva nikada 
ne zaboravlja pokornika. U svakoj se svetoj misi 
obavlja spomen za mrtve, a svaki dio dnevne službe 
završava kratkom molitvom za pokojnike. 

Običaj da se dan 2. studenoga namijeni dušama u 
čistilištu, zaveden je u samostanu Clunyu u X. stolje¬ 
ću, te se doskora raširio po cijeloj Crkvi. Papa Bene- 
dikt XV. dozvolio je svima svećenicima, da mogu 
toga dana prikazati tri svete mise. 

Misni obrazac za svete mise je uglavnom jednak. 
U pjevanim dijelovima sv. mise moli Crkva za po¬ 
kojnike, da im oprosti grijehe i dovede ih u nebo. 
Iza z a v 1 a k e pjeva se posljednica: Strašni 
sud će u dan cvila, u kojoj je prikazan Sudac, koji 
izriče svoju osudu nad nevoljnim grešnicima. Dok je 

u toi pjesmi prikazan općeniti sud, dotle je u pri ka¬ 
za n j u prikazan posebni sud. Crkva se na neki način 
stavlja kao zagovornica svakoga^ pojedinoga čovje¬ 
ka pred licem Božjim u onome času, kad mu duša 
napušta tijelo i kad se stavlja pred Božji sud. _ 

Čitanja i evanđelja su u svakoj misi 
druga U prvoj misi govori Pavao u poslanici i Isus 
Krist u evanđelju o uskrsnuću tijela, dakle o osnov¬ 
noj istini naše vjere, da duša ne umire. - u drugoj 
misi nam čitanje iz knjige Makabejaca potvrđuje 
kako je korisno i spasonosno moliti za pokojne. U 
evanđelju Isus ponovno govori o sudnjem danu. 

S proslavljenim tijelom će uskrsnuti oni, koji vrše 
volju Oca Njegova. — U trećoj misi u čitanju ka 
sv. Ivan, da je blago onima, koji umiru u Gospodinu, 
jer ih opravdavaju pred Bogom njihova dobra djela. 
U evanđelju Krist ponovno govori o uskrsnuću na 
sudnji dan. Uskrsnut će naročito na vječni život om 
koji su dostojno primali svetu Pričest. 

12. studenoga: BI. Gracija. Bio je rodom iz Mula 
u Boki Kotorskoj. Živio je u 15. stoljeću. Zrno je 
dugo kod Padove u Italiji, a umro je u Veneciji, 
odakle mu je tijelo početkom XIX stoljeća preneseno 
u rodno mjesto. Blaženim je proglašen ^J edn0 , s J 3 . 1 ' 
Nikolom Tavilićem g. 1889. Papa Pijo XH. odredio 
ie 0 1939 da se njegov blagdan u svim biskupi- 
fami Dalmacije sliv! 12. Studenoga Odlikovao 
se pokorničkim životom, a napose žarkom ljubavi 
i dubokim poštovanjem prema Presvetom ° 
Sakramentu. Njegov pokornički duh, k °J“" 
da se odlikujemo i mi, spominje Crkva u d n e v n o j 
molitvi: Bože, koji si bi. Graciju uresio darom 
izvanredne pokore, podaj, molimo te da i mi naslje¬ 
dujući njega postignemo dostojan plod pokore ._ — U 
ta / jnoj / spominje Crkva Gracijino poštovanje pre¬ 
ma Presvetom Oltarskom Sakramentu, napose^ nje¬ 
govo pobožno prisustvovanje kod euhanstijske žrtve 
Prinosimo ti, Gospodine, neokaljano tijelo Sina tvojega. 
Gospodina našega Isusa Krista, koga je promatrao na 
oltaru bi. Gracija i uzradovao se velikom radošću. U 

popričesnoj stavlja nam Crkva pred oči bi. 
Graciju kao uzor pobožnoga primanja svete Pričesti : 
Primljene tajne, molimo, Gospodine, neka uliju u srca 
naša onakav oganj ljubavi, kakvim je gorio bi. Gracija, 
kad je pristupao k ovom svetom stolu. 

14. studenoga: BI. Nikola Tavilić. Nikola Tavilić 
bio je Hrvat iz grada Šibenika. Pripadao je franjevač¬ 
kom redu i djelovao najprije u Bosni kao misionar 
među krivovjercima bogumilima. Kasnije pođe u Je¬ 
ruzalem, da obraća muslimane na Kristovu vjeru. 
Tamo je pretrpio mučeničku smrt 14. studenoga 
1391. Proglašen je blaženim g. 1889., a sad se radi 
na tom, da bude proglašen i svecem, pa je 14. stude¬ 
noga 1939. hrvatski metropolita dr Alojzije Stepinac 
u ime sviju hrvatskih biskupa i u ime hrvatskog na¬ 
roda predao Sv. Ocu Papi Piju XII. na svečani način 
molbu, da ga proslasi svecem. Svuda se sve više širi 
njegovo štovanje. Hrvatski su biskupi propisali po¬ 
sebne molitve, koje treba da se mole svake nedjelje 
poslije sv. mise i večernjice za njegovu kanonizaciju 
{da bude proglašen svecem). Vanjska proslava njegova 
blagdana slavi se u nedjelju, koja je najbliža ovom 
njegovu spomen - danu. 

Crkva u dnevnoj molitvi slavi u prvom 
redu njegovu revnost za širenje prave vjere, kojom se 
istakao u Bosni i Jeruzalemu. Ujedno slavi njegovu 
spremnost, s kojom je prihvatio mučeničku smrt. Radi 
tih njegovih zasluga moli Crkva, da bismo živjeli po 
onoj vjeri, koju je on tako revno naviještao, i poput 
njega postigli vječnu sreću u nebu. 

SADRŽAJ 


ŠTOVANJE SVETACA ♦♦♦♦•*. 
Općinstvo svetih — Svetački spomendam 
— Sudjelovanje vjernika . . • ♦ ♦ 

ZAJEDNIČKA SVETAČKA SLUŽBA . . 

Svetkovine Isusa Krista — Svetkovine 
BI. Djevice Marije - Sveti apostoli - 
Sveti mučenici — Mučenici - biskupi — 
Mučenici, koji nisu bili biskupi — Više 
mučenika - Mučenici u uskrsno doba - 
Sveti biskupi — Sveti naučitelji — Sveti 
priznavaoci — Sveti opati — Djevice i 
mučenice - Svete djevice - Svete žene 
— Godišnjica posvete_crkve . ♦ ♦ 

GLAVNIJI SVETAČKI DANI KROZGODINU 

